Olhun bolhun: Rayyithunge majilihuge ninmun | Mihaaru\n10 ޖުލައި 2017 - 08:254comments\nތިން ބާރު ވަކިވެފައި އޮންނަ ގައުމުތަކުގައި ވެސް، އަދި ހުރިހާ ބާރެއް އެއްވެފައި އޮންނަ، ޑެމޮކްރެޓިކް ހަމަތަކުގެ މަތިން ވެރިކަން ހިންގާ ގައުމުތަކުގައި ވެސް ޤާނޫނު ހެދުމުގެ އެންމެ ބޮޑު ބާރަކީ ރައްޔިތުންގެ މަޖިލީހެވެ. ޑެމޮކްރެޓިކް ހަމަތަކުން ހިނގާ ކަމަށް ދެއްކެން ބޭނުންވާ ގައުމުތަކުގައި ވެސް ޤާނޫނު ހެދުމުގެ އެންމެ ބޮޑު ބާރެއް ކަމަށް ދައްކަން ބޭނުންވަނީ ރައްޔިތުންގެ މަޖިލީހެވެ. އެތަނެއްގައި އޮންނަ ވެރިކަމަކުން ބޭނުންވާ ގޮތަކަށް ބިލްތައް ފަރުމާކުރެވިގެން ރައްޔިތުންގެ މަޖިލީހަށް ފޮނުވުމުން ފިއްޔެއް ވެސް ބަދަލު ނުކޮށް ބިލްތައް ފާސްކޮށްދޭ މަޖިލީސް މަދުން ނަމަވެސް ހުރެ އެވެ. އޭގެ ތެރެއިން ބައެއް މަޖިލީހަށް ރަބަރު ތައްގަނޑު ޖަހައިދޭ މަޖިލީހޭ ވެސް ބައެއް ފަރާތްތަކުން ކިޔަ އެވެ. ޤާނޫނަކަށް ވުމަށް މަޖިލީހުގެ ރުހުން ހަމައެކަނި ނަމަކަށް ވިޔަސް ބޭނުންވަނީ އެވެ. ޑެމޮކްރެެޓިކް ހަމަތައް މުޅިން ޤަބޫލުނުކުރާ ގައުމުތަކުގައި ވެސް ޤާނޫނަކަށް ވުމަށް އެތަނެއްގައި އޮންނަ މަޖިލީހެއްގެ ރުހުން ބޭނުންވެ އެވެ.\nމަޖިލީހުގައި ތިބެނީ ރައްޔިތުންގެ މަންދޫބުންނެވެ. ރައްޔިތުން ވޯޓުލައިގެން ހޮވާފައި ތިބޭ ބައެކެވެ. ރައްޔިތުން އެމައްޗަށް އަމަލުކުރަން ޖެހޭނެ ޤާނޫނުތައް ރައްޔިތުންގެ މަންދޫބުންގެ ޚިޔާލާ އެކު ފާސްކުރުމަށެވެ. އެނޫން ގޮތަކަށް ޤާނޫނެއްގެ ނަމުގައި ނުކުންނަ އަމުރުތަކަކަށް ރައްޔިތުން ތަބަޢަވާކަށް ނުޖެހެ އެވެ. މިހެންވުމުގެ ސަބަބުން ޤާނޫނެއް އެކުލަވާލެވޭއިރު، އެ ޤާނޫނެއް ތަންފީޒުކުރާ ފަރާތަށް ލިބިދެވޭ ބާރުތައް އެ ޤާނޫނެއްގައި ހާމަކުރެވިފައި އޮވެ އެވެ. މިސާލަކަށް ދަންނަވާ ނަމަ ޤަވައިދު ހެދުމުގެ ބާރާއި، އެންމެ ކުޑަ މިނުން ޖޫރިމަނާ ކުރެވޭނެ ވަރާއި އެންމެ ބޮޑަށް ޖޫރިމަނާ ކުރެވޭނެ މިންވަރެވެ. އަދި ޖޫރިމަނާކުރެވޭނެ މައިގަނޑު ކަންތައްތަކެވެ.\nއަޅުގަނޑުމެންގެ ތެރެއިން ވަރަށް ގިނަ ބަޔަކު ކަންބޮޑުވުން ފާޅުކުރި ޤާނޫނުތަކެއް ފާއިތުވި ދެތިން އަހަރުގެ ތެރޭގައި ރައްޔިތުންގެ މަޖިލީހުން ފާސްކުރި އެވެ. އެކަމާ މެދު ހިތްހަމަނުޖެހުން ފާޅުކުރުން ނޫން އެހެން ކަމެއް އަޅުގަނޑުމެންނަކަށް ނުކުރެވުނެވެ. ބިލެއް ޤާނޫނަކަށް ވުމުން އެއަށް އަމަލުކުރަން ޖެހޭ ފަރާތަކުން އެ ޤާނޫނެއް ތަންފީޒުކުރަމުން ގެންދަނީ އެވެ. ސަބަބަކީ ރައްޔިތުންގެ މަޖިލީހަކީ ޤާނޫނު ހެދުމުގެ އެންމެ ބޮޑު ބާރު ކަމަށް ވާތީވެ އެވެ. އެތަނުގެ ޤަވައިދާ އެއްގޮތަށް، ރައްޔިތުންގެ ޚާއްޞަ މަޖިލީހުން ފާސްކޮށްފައި އޮތް ލިއުމުން ފެންނަން އޮތް ޤާނޫނުއަސާސީއާ ޚިލާފް ނުވާހާ ހިނދަކު މަޖިލީހުގެ ފާސްކުރުމުގެ ސައްޙަކަމާ މެދު އެއްވެސް ތާކަށް ގޮންނުޖެހޭނެ އެވެ. ނުބެލޭނެ އެވެ.\nރައްޔިތުންގެ މަޖިލީހުން ބިދޭސީންނަށް ބިން ވިއްކޭ ގޮތަށް ޤާނޫނު ބަދަލުކުރި އެވެ. އެކަމާ ގިނަ ބަޔަކު ނުރުހުން ފާޅުކޮށްކޮށް ތިއްބަ އެވެ. ރައްޔިތުންގެ މަޖިލީހުން، އުމުރުން 65 އަހަރު ފުރިފައިވާ މީހުންގެ މަދަނީ ޙައްޤަކުން މަޙްރޫމްވާ ގޮތަށް ރިޔާސި އިންތިޚާބަކަށް ކުރިމަތި ނުލެވޭނެ ގޮތަށް ފާސްކުރި އެވެ. އިންތިޚާބެއްގައި ވޯޓުދެނީ ރައްޔިތުންނެވެ. އުމުރުން ސަތޭކަ އަހަރު ފުރިފައިވާ މީހަކު ކުރިމަތިލިޔަސް އެމީހަކު ހޮވޭނީ ރައްޔިތުން އެމީހަކަށް ވޯޓުލިއްޔާ އެވެ.\nފާއިތުވި ކައުންސިލް އިންތިޚާބުގައި ކުރިމަތިލީ ކެންޑިޑޭޓުންގެ ތެރެއިން އެކަކަށް އެންމެ ވޯޓެއް ވެސް ނުލިބެ އެވެ. އޭގެ މާނައަކީ ކޮންމެވެސް ސަބަބަކާ ހުރެ އޭނާގެ އަމިއްލަ ވޯޓު ވެސް އޭނާއަށް ގެއްލުނީ އެވެ. ވަކި މީހަކަށް ނައިބު ރައީސްކަން ދޭންވެގެން، އުމުރު ހަގުކުރަން ޤާނޫނަށް ބަދަލު ގެނަ އެވެ. އެކަމުގެ ސަބަބުން ފައިދާއެއް ވުމުގެ ބަދަލުގައި "ބޮނޑިބުއީއެވެ".\nއުއްތަމަ ފަނޑިޔާރާއި ސުޕްރީމް ކޯޓުގެ ޢިލްމީ ފަނޑިޔާރަކު މަޤާމުން ވަކިކުރެއްވި އެވެ. އެބޭފުޅުން ގޯހެއް ހައްދަވައިގެނެއް ނޫނެވެ. އެބޭފުޅުން މަޤާމުން ވަކިކުރުމަށް ފަހު "ނާޤާބިލުކަމުގެ" ޕެންޝަނު ވެސް ދެއްވި އެވެ. އުއްތަމަ ފަނޑިޔާރާއި ސުޕްރީމް ކޯޓުގެ ފަނޑިޔާރުން އިސްކޮށް، ވަކިކުރެވެނީ މަޖިލީހުގެ ވޯޓަކުންނެވެ. އަދި އެހެނިހެން ފަނޑިޔާރުން ވެސް މަޤާމުން ވަކިކުރެވެނީ މަޖިލީހުގެ ވޯޓަކުންނެވެ. ޤާނޫނު ހެދުމުގެ ބާރު އޮތީ ކޮން ފަރާތެއްގައި ކަމާ މެދު އެއްވެސް ޝައްކެއް އެބަ އޮތްތޯ އެވެ؟ މަޖިލީހުން ކަމެއް ފާސްކުރުމުން އެކަމެއް ފާސްކުރުމުގެ ނިޔަތް ހޯދަން އުޅުމުގެ ބޭނުމެއް ނެތެވެ. މަޖިލީހުން ކުރާ ބައެއް ފާސްކުރުމުގައި ރައީސުލްޖުމްހޫރިއްޔާ ސިއްކަ ނުޖައްސަވައިފި ނަމަ، ބޭނުންވެއްޖެ ހިނދެއްގައި އެކަމެއް މަޖިލީހުން ކުރިޔަށް ގެންދިއުމުގެ ޤަވައިދެއް ވެސް މަޖިލިހުގައި އޮވެ އެވެ. ކަމެއް ކުރަން ބޭނުން ނަމަ އެކަމެއް ކުރަންވީ މަޖިލީހުން އެކަމެއް ފާސްކުރުމުގެ ކުރިންނެވެ. ފާސްކުރުމަށް ފަހު އެކަމަކަށް ބަދަލެއް ގެނެވޭ ނަމަ އެ ބަދަލެއް ގެނެވޭނީ ވެސް މަޖިލީހުގެ ތެރެއިންނެވެ. ބަދަލެއް ގެންނަންވާނީ ވެސް މަޖިލީހުގެ ތެރެއިންނެވެ.\nމަޖިލީހުން ވަޒީރެއްގެ އިތުބާރު ނެތްކަމުގެ ވޯޓު ނަގާއިރު އިތުބާރު ނެތް ކަމަށް ފެންނަ ސަބަބުތައް އެކަމަކަށް ތާއީދުކުރައްވާ މެންބަރުން ދެއްވާނެ އެވެ. އަދި އެކަމާ ދެކޮޅުހައްދަވާ މެންބަރުން އެއީ ޙަޤީޤަތެއް ނޫން ކަމަށް ދައްކަން ސަބަބުތައް ވެސް ދައްކަވާނެ އެވެ. އިތުބާރު ނެތް ކަމަށް މަޖިލީހުން ބޭނުންވާ އަޣްލަބިއްޔަތުން ފާސްވެއްޖެ ނަމަ އެހިސާބުން އެކަންތައް ނިމުނީ އެވެ. މަޖިލީހުން ނިންމަނީ ސިޔާސީ ނިންމުމެވެ. ރައްޔިތުންގެ ޚާއްޞަ މަޖިލީހުން ފާސްކޮށްފައިވާ ޤާނޫނުއަސާސީގައި އޮންނަ ގޮތުންނާއި ޤާނޫނުގައި ބުނާ ގޮތުން މަޖިލީހުން ކަމެއް ފާސްކުރުމުން އެކަމާ މެދު ސުވާލު އުފެއްދޭނެ އެހެން އެއްވެސް މުއައްސަސާއެއް ދިވެހި ފަސްގަނޑުގައި ނުއޮންނާނެ އެވެ. ތަރުޖަމާކުރާ ޤާނޫނުއަސާސީގައި އޮންނަ ގޮތެއް ނޭނގެ އެވެ.\nމަޖިލީހުގެ އަޣްލަބިއްޔަތުން ފާސްކުރާ ކަމެއް އެއްވެސް މުއައްސަސާއަކުން ބާތިލު އެއްޗެއް ކަމަށް ކަނޑައަޅައިފި ނަމަ ވާނެ ގޮތަކަށް ބަލައިލަމާތޯ އެވެ؟ ކުރިން ވެސް ދެންނެވި ފަދައިން މަޖިލީހުން ކަމެއް ފާސްކުރެވޭނީ އެކަމަކަށް ބޭނުންވާ އަޣްލަބިއްޔަތު އޮވެގެންނެވެ. މަޖިލީހުން، އެ މުއައްސަސާއަކުން ނިންމި ނިންމުމަކީ ބާތިލު ނިންމުމަކަށް ހަދަން މަޖިލީހަށް މައްސަލައެއް ވެއްދިދާނެ އެވެ. އެކަން ހަމަޖެހެނީ ޤާނޫނުއަސާސީ އަށް އިޞްލާޙެއް ގެނެސްގެން ކަމަށްވާ ނަމަ އެގޮތަށް ކުރިއަށް ގެންދިއުމަށް ވެސް މަސައްކަތް ކުރާނެ އެވެ. އެހެންނަމަވެސް މަޖިލީހުގެ ފާސްކުރުމާ ބެހޭ ގޮތުން މުއައްސަސާއަކުން ނިންމި ނިންމުން ބާތިލު ކުރުމަށް މަޖިލީހުން ބޭނުންވާނީ އާދައިގެ އަޣްލަބިއްޔަތެކެވެ. ދެން ނުކުމެދާނެ މައްސަލައަކީ މިފަދަ މައްސަލައެއް އެޖެންޑާކުރުމަށް މަޖިލީހުގެ ރިޔާސަތުން ފުރުޞަތު ނުދިނުމެވެ. އެހެންވެއްޖެ ނަމަ މަޖިލީހުގެ އެތެރޭގައި ހަމަނުޖެހުމެއް އުފެދޭނެ އެވެ. އެ ހަމަނުޖެހުން ބޭރަށް ފެތުރުމަކީ ވެސް އެކަށީގެންވާ ކަމެކެވެ.\nމަޖިލީހުގެ ބާރާ ބެހޭ ކަމެއްގައި ޕާޓީ ރޮނގު ހުރަސްކުރާނެ ބައިވަރު މެންބަރުން ތިބޭނެ ކަމަށް އަޅުގަނޑަށް ލަފާކުރެވެ އެވެ. ޑެމޮކްރަސީގައި ތަޅުއަޅުވަން މިއުޅެނީ ކީއްވެތޯ އެވެ؟ ޤައުމުގައި ހަމަނުޖެހުން އުފެދިދާނެ ގޮތަށް ބައެއް ކަންކަން ނިންމަން މިއުޅެނީ ކިހިނެއް ވެގެންތޯ އެވެ؟ އަދިވެސް ސިޔާސީ ގޮތުން ތަސައްރަފު ނުފުދެނީތޯ އެވެ؟ ފޫނެތް ފަޔަކުން ފެން ފުރަންވީ ކީއްކުރަންތޯއެވެ؟\nއިތުރު ލިޔުންތައް ރައްޔިތުންގެ މަޖިލިސް އޮޅުންބޮޅުން ކޮލަމް މަޖިލީހުގެ މެމްބަރުން


"Tharahgee Ge Project Thah Hinngeynee Ruh Gas Nagaigen" - Vaguthu\n"ތަރައްޤީގެ ޕްރޮޖެކްޓުތައް ހިންގޭނީ ރުއްގަސް ނަގައިގެން"\nތަރައްޤީގެ މަޝްރޫޢުތައް ހިންގޭނީ ރުއްގަސް ނަގައިގެން ކަމަށް ހަނިމާދޫ ދާއިރާގެ މެމްބަރު އަބްދުލްޣަފޫރު މޫސާ ވިދާޅުވެއްޖެއެވެ.\nމީހުން ދިރިއުޅޭ ރަށްރަށުންނާއި ފަޅު ރަށްރަށުން ރުއްގަސް ނަގައިގެން ގެންދާ މައްސަލަ އާއި ގުޅިގެން ކެންދޫ ދާއިރާގެ މެމްބަރު އަލީ ހުސައިން ހުށަހެޅުއްވި ގަރާރަކަށް ބަހުސް ކުރަމުން މިދިޔަ ހޯމަ ދުވަހުގެ ޖަލްސާގައި މެމްބަރު އަބްދުލްޣަފޫރު މޫސާ ވިދާޅުވީ، ތަރައްޤީގެ ވާހަކަ ދައްކާއިރު، ތަރައްޤީއަށް ހުރަސް އަޅައިގެން ނުވާނެ ކަމަށާއި، ތަރައްޤީ ކުރެވޭނީ ރުއްގަސް ނަގައިގެން ކަމަށެވެ.\nމެމްބަރު އަލީ ހުސައިން މަޖިލީހަށް ހުށަހެޅުއްވި ގަރާރުގައި ވާގޮތުގައި ވޭތުވެދިޔަ އަހަރުތަކުގައި ރަށްރަށުން ރުއްގަސް ނަގައިގެން ރިސޯޓުތަކަށް ގެންދާ މައްސަލަ ވަނީ ބޮޑުވެފައެވެ. އަދި އެ ރަށްރަށުން ރުއްގަސް ނަގަމުން ދަނީ ތަރައްޤީގެ މަޝްރޫޢުތައް ހިންގުމަށްކަމަށް ބުނެ ކަމަށް އެ ގަރާރުގައި ބުނެފައި ވެއެވެ.\nމިކަމާއި ގުޅިގެން މެމްބަރު އަބްދުލްޣަފޫރު މޫސާ ވިދާޅުވީ، މީގެ ކުރިންވެސް ތަރައްޤީގެ މަޝްރޫޢުތައް ހިންގުމަށް ރުއްގަސް ނަގާ ކަމަށާއި، އޭރު ނަގާ ރުއްގަސް އަންދާލަނީ ކަމަށެވެ. ނަމަވެސް މިހާރު އެގޮތުން ނަގާ ރުއްތައް އެހެން ތަންތަނުގައި އިންދަނީ ކަމަށާއި އެކަމުގެ ފައިދާ ކުރާނެ ކަމަށް މެމްބަރު ވިދާޅުވިއެވެ.\nމެމްބަރު އަބްދުލްޣަފޫރު މޫސާ ވިދާޅުވީ އޭނާ ނިސްބަތްވެވަޑައިގަންނަވާ ދާއިރާގައި ވެސް ފުޓުބޯޅަ ދަނޑެއް އަޅަން ޖެހުނަސް ރުއްގަސް ނަގަން ޖެހޭނެ ކަމަށެވެ. އަދި ރުއްގަސް ނުނަގާ ހުހަށް އޮތް އެންމެ ބިންކޮޅެއްވެސް ދާއިރާގައި ނެތްކަމަށް އޭނާ ވިދާޅުވިއެވެ. އެހެންކަމުން ރުއްގަސް ނަގަންޖެހޭ ހާލަތެއްގައި ރުއްގަސް ނަގަން ޖެހޭނެ ކަމަށް އޭނާ ވަނީ ވިދާޅުވެފައެވެ.\nމެމްބަރު އަލީ ހުސައިން މަޖިލީހަށް ހުށަހެޅުއްވި ގަރާރުގައި ވަނީ، ރާއްޖޭގެ އެކި ރަށްރަށުން ފުޅާ ދާއިރާއެއްގައި ރުއް ގަސް ނަގައިގެން ގެންދާތީ އެކަން މިހާރުން މިހާރަށް ހުއްޓާލުމަށް ގޮވާލާފައެވެ.\nނޮވެމްބަރު 9, 2019 13:09\nނަމަވެސް ވިސްނާލަންޖެހޭ ނުކުތާއަކީ ރުއްގަސް ކަނޑާފަ އެއްވެސް އިމާރާތެއް ނުކުރެވޭކަމެވެ. ޢަލުން ފަޅާރުއްތައް ފޯދޭއިރުވެސް އެއްވެސް މަސައްކަތެއް ނުކުރެވި އޮންނަކަމެވެ.\nރުއްގަހެއްނޫން. ތި އުމުރުގެ މީހުން ރާއްޖެއިން ބޭރުކޮށްގެނޭ ބުނީމަ މާ ތާހިރުވާނެ.\nނޮވެމްބަރު 9, 2019 15:08\nތިމާވެށި ހިމާޔަތްކުރާ ދުވަހު ރުއްގަސް ކެނޑުން މަނާ،\nތަރައްގީ ބޭނުންވާ ދުވަހު ރުއްގަސް ނުކަޑާ ވާކަށް ނެތް.\nނޮވެމްބަރު 9, 2019 15:19\nތިބުނާ ޢަލީހުސެއިނަށް ފެންނާނީ ކެންދޫގައިހުންނަ6 ރުއް ދެންއުޅެނީމާލޭގައި މާލެއަކު ރުކެއްނުހުރެ އެހެންވެ އެސޮރުހީކުރަނީ ރާއްޖޭގެ ކޮންމެރަށަޚުސް ހުންނަނީ ގިނަވެގެން6ރުއްކަމަށް\nނޮވެމްބަރު 9, 2019 16:05\nޣަފޫރު ކަލޭ ހިމާރެއްގެ އަޑުން އަޑު ނެރެގެން ކޮން ހަޅެކޭކެއް ތިޔަލެވީ 8 ފެބްރުއަރީ 2012 ފެށިގެން މިއަދާ ހަމައަށް.... ކަލެޔަކީ ވަގުވިޔަފާރި ކުރާ ބޮޑެއް ކަލެޔާ އީރާނުން މިއަންނަ ބޯޓް ފަހަރާ ގުޅުން އޮންނަކަމައް ކުޅުދުއްފުށި، ހަނިމާދޫ އަދި ހދ އަތޮޅޮ އެހެން ރަށްރަށުގެ ރައްޔިތުން ވެސް އެބަ ތުހުމަތުކުރޭ.\nނޮވެމްބަރު 9, 2019 18:16\nގަބޯ ކަލޭމެންގެ ސަރުކާރުންނޯ ކިޔާތީ އަޑުއިވޭ އެންމެ ބޮޑަަށް ރައިޓްސް ހޯދާދެން މަސައްކަތް ކުރަނީ. ސަރުކާރަށް އަންނަންވީމަ ނޫނީ އިންތިހާބެއް ބޯމަތިވީމަ އެންމެ އޯގާތެރި އެންމެ އަޅާލާ މޮޔަ ނާސިރާއަށް ވެސް މަގުމަތިން ސަލާމް ކޮށްލާ ސެލްފީ ނަގާލަން ކެރެނީ ވެސް ގަބޯ މެން ޕާޓީ އަށޯ. އިބްތިހާލް އާ ޒިޔާދާ ރިލްވާން ޔާމީން ރަޝީދު މިކަހަލަ އެތައް ނަމެއް ރަބަރެއްހެން\nމުޅި ރާއްޖޭގައި އޭރުދެމި ކާޅު ބައިގަނޑެއް\nޙެން ގޮވި. އިހަށް ދުވަހު7ދަރިންގެ މަޔަކު ދަންޖެހި މަރުވީމާ ވީގޮތް ބަލާލަން ކެރުނު މީހެއް ނެތް. ކައުންސިލިން ވިޔަފާރިން އެތައް ލާރިއެއް ނަގާ އެދާއިރާގެ އެކްސްޕާޓެއް ޖެންޑަރ މިނިސްޓަރަކަށް ލާފަ ހުރިއިރުވެސް މިކަމާއި ގުޅިގެން އޭނަގަ ފުޅާވި ހަމަ އެންމެ އަނގައެއް ވެސް ނެތް. ވާވައްދާ މީހުން ބޯކެއުން ނޫން ކަމެއް ސިޔާސީ މީހުންނަށް ކުރާކަށް ނޭގޭނެ\nނޮވެމްބަރު 9, 2019 18:27\nގަފޫރު މިހާރުތީ ދައްކަން ރީތިވާހަކައެއް މޑޕ ވެރިކަމުގަ ނެތިއްޔާމު ތިމާވެށިހިމާޔަތް ކުރަން އެކުޓިވިސްޓުން ނުކުމޭ މިހާރު އެހެންޕާޓީއެއްގެ މީހަކު ދެއްކީމަގޯސް ރ ފައިނުގަ އެއާރޕޯޓެއް އަޅަން އުޅުނީމަ ހަޖަމެއްނުވި ގަސްކަޑާތީ މުޒާހަރާޖެއްސުވީ ފައިނުސޮރުންލައްވާ އެސޮރުމެން ކުރިމަސައްކަތުން ފައިނު އެއޮތީ ވަރައްތަރައްގީވެފަ ލޮލް ފައިނު ވައްޑޭ


Dhuvaafaruga Nagaa Sunku Ge Natheeja Lasve Aanmun Shakuva Kuranee - Vaguthu\nރ. ދުވާފަރުގައި ހޯމް ކަރަންޓީންގައި ތިބޭ މީހުން ކޮވިޑް-19 އަށް ނަގާ ސުންކުގެ ނަތީޖާ ލަސްވެގެން ޝަކުވާ ކުރަން ފަށައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން އާންމުކޮށްފައިވާ އުސޫލުގައިވާ ގޮތުން މާލޭގައި ހުރެފައި ރާއްޖެ ތެރޭގެ ރަށަކަށް ދާ ނަމަ، އެ ރަށެއްގައި 10 ދުވަސްވަން ދެން ކަރަންޓީންގައި ތިބުމަކީ މަޖޫބޫރު ކަމެކެވެ. އަދި 10 ދުވަހުގެ ކަރަންޓީން ނިމުމުން ކޮވިޑް-19 އަށް ޓެސްޓް ކުރަން ޖެހެއެވެ. އެ ސުންކުގެ ނަތީޖާ އާންމުކޮށް 72 ގަޑިއިރަށް ވުރެ ކުރިން ލިބޭނެ ކަމަށް އެޗްޕީއޭ އިން ކުރިން އޮތީ ބުނެފައެވެ.\nއެކަމަކު ބައެއް ރަށްރަށުގައި ހަދާ ޓެސްޓް ނަތީޖާ ލިބެން ގިނަ ދުވަސްތަކެއް ނަގާ ކަމުގެ ޝަކުވާ ވަނީ ލިބިފައެވެ.\nއެގޮތުން މާލެ އިން ދުވާފަރަށް ދިޔަ ދެ މީހެއްގެ ސުންކުގެ ނަތީޖާ ނުލިބިގެން އެމީހުން ވަނީ ޝަކުވާކޮށްފައެވެ.\nއޭގެ ތެރެއިން އެކަކު "ވަގުތަށް" ބުނީ ކަރަންޓީންގެ މުއްދަތުގެ 10 ދުވަސް ނިމި އިއްޔެ ހެނދުނު 6:30 ގައި ކޮވިޑް-19 އަށް ޓެސްޓްކޮށްފައިވާ ކަމަށެވެ. އެކަމަކު، މިއަދާ ހަމައަށް ވެސް އެ ސުންކުތަކުގެ ނަތީޖާ ނުލިބި 24 ގަޑިއިރަށް ވުރެ ގިނަ އިރު ވަނީ ވެފައެވެ.\nއެހެންވެ، އެމީހުން ކަރަންޓީންގައި ތިބޭތާ މިއަދަށް 12 ދުވަސް ވާނެއެވެ.\nއޭނާ ބުނީ އެޗްޕީއޭގެ ޕޯޓަލް އަޕްޑޭޓް ނުވާތީ ދުވާފަރު ހޮސްޕިޓަލަށް ގުޅާ އެކަމުގެ ސުވާލު ކުރުމުން ސުންކުތައް ރ. އުނގޫފާރަށް ފޮނުވާފައިވާ ކަން ހޮސްޕިޓަލުން އަންގާފައިވާ ކަމަށެވެ. އަދި އުނގުފާރު ހޮސްޕިޓަލަށް ގުޅުމުން ޖަވާބުދިނީ ވަރަށް ރުން ކުރު ގޮތަކަށް ކަމަށް އޭނާ ބުންޏެވެ.\n"އިއްޔެ ނެގި ސާމްޕަލް އެއް އުނގޫފާރުން އަދި ވެސް މާލެ ނުފޮނުވޭ. މާލެ ގެންދެވޭނެ ގޮތެއް ނެތޯ އެކަމް އެޗްޕީއޭއިން ރުފިޔާ ނަގާނެ ސާމްޕަލްތައް މާލެ ގެންދިއުމަށް. ނިކަމެތި މީހާ މިޖެހެނީ ކަރަންޓީނުގައި ތިބެން ބުނާހާ ދުވަހެއް ވަންދެން" އެމީހާ ކިޔައި ދިނެވެ.\nއުނގޫފާރު ހޮސްޕިޓަލުން ބުނީ ނަތީޖާ ނުލިބި ލަސްވެގެން ވަރަށް ގިނަ މީހުން ޝަކުވާ ކުރަމުންދާ ކަމަށެވެ. އަދި ހޮސްޕިޓަލުން މަސައްކަތް ކުރަނީ ވީހާވެސް އަވަހަށް ނަތީޖާ ލިބޭނެ މަގު ފަހިކުރަން ކަމަށް ވެސް އެ ހޮސްޕިޓަލުން ފާހަގަކޮށްފައިވެއެވެ.\nދުވާފަރުގެ ކައުންސިލް ރައީސް އިބްރާހިމް ނަސީރު ވެސް ވިދާޅުވީ މި ފަދަ ޝަކުވާތަށް އަންނަ ކަމަށެވެ.\nމާޗް 18, 2021 15:05\nދުވާފަރުގެ ކައުންސިލް ރައީސްކަމަށް ހުރީ އެއްޗެއް ނޭނގޭ ބީތާ އެއް.\nމާޗް 18, 2021 15:45\nސަކުވާ ނުކުރާ ގޮތެއްނުވާނެ 72 ގަޑިއިރު ނުވެ ނަތީޖާ ލިބޭ މަދުފަހަރަކު ނޫނީ ކަމެއްދިމާވުމަކީ ނުވެނުދާނެކަމެއް....\nމާޗް 18, 2021 16:20\nޢަދިހެއްވާކަމަކީ މެންދުރުފަހު ރަށަށްއާދެވިއްޖެއްޔާ އެނުވޭދުވަހަކައް. ދެންކީއްވާނީ ޢުނގޫފާރު ހޮސްޕިޓަލުން. ޓެސްޓުހެދޭގޮތެއް ހެދިއްޔާ އަހަރުމެން ތިބެންވީ ޗުއްޓީހަމަވަންދެން ބަންދުވެގެން. ޢެކަމް ރައްޔިތުންނޭ ހައްގޭ ގޮވާވަރުން ކަންފަތްބީރުވޭ\nމާޗް 19, 2021 19:47\nނަތީޖާ ލިބެންދެން ނުތިބެ ދުވަންވީނު. ގަމާރު ބަކަރިތަކެއް.


ވައުޗަރ ޕްރިންޓް ކުރުމަށް ބޭނުންވެއްޖެ\nސްކޫލް ކުދިންނަށް 2015 ވަނަ އަހަރަށް ބޭނުންވާ ސްޓޭޝަނަރީ ވައުޗަރ ޗާޕު ކޮށްދޭނެ ފަރާތެއް ހޯދަން ބޭނުންވެއްޖެއެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ ތާރީޚަށް މިނިސްޓްރީ އޮފް އެޑިޔުކޭޝަން (ވެލާނާގޭގެ 09 ވަނަ ފަންގިފިލާ) ޕްރޮކިއުމަންޓް ސެކްޝަނަށް ވަޑައިގެން މަޢުލޫމާތު ސާފުކުރެއްވުމަށްފަހު، ކަނޑައެޅިފައިވާ ތާރީޚަށް އަންދާސީހިސާބު ހިއްޕަވައިގެން މިނިސްޓްރީ އޮފް އެޑިޔުކޭޝަން (ވެލާނާގޭގެ 09 ވަނަފަންގިފިލާ) ޕްރޮކިއުމަންޓް ސެކްޝަނަށް ވަޑައިގެންދެއްވުން އެދެމެވެ.\n15 ސެޕްޓެންބަރު 2014 (ހޯމަ) ދުވަހުގެ 13:00 އަށް\n18 ސެޕްޓެންބަރު 2014 (ބުރާސްފަތި) ދުވަހުގެ 13:00 އަށް\nއަދި ދަންނަވަމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުގެ އަންދާސީހިސާބު ބަލައިގަންނަގޮތަށް ހަމަޖެހިފައެއް ނުވެއެވެ. އިތުރު މަޢުލޫމާތު ސާފުކުރެއްވުމަށް ގުޅުއްވާނީ 3341436 ނަންބަރު ފޯނާއެވެ.\n08 ޛުލްޤަޢިދާ 1435\n03 ސެޕްޓެންބަރު 2014\nޕަބްލިޝްކުރި ގަޑި: 0823\nސުންގަޑި: 15 ސެޕްޓެންބަރު 2014 1300


Bodu thafaathakun bayaan miuniku aasenalge mahchah kurihoadhiiru rial medrid in napoalee balikohfi\nބޮޑު ތަފާތަކުން ބަޔާން މިއުނިކު އާސެނަލްގެ މައްޗަށް ކުރިހޯދިއިރު ރިއަލް މެޑްރިޑް އިން ނަޕޯލީ ބަލިކޮށްފި\nރޭ ޗެމްޕިއަންސް ލީގުގެ ދެވަނަ ބުރުގައި ބޮޑު ތަފާތަކުން ބަޔާން މިއުނިކު އާސެނަލްގެ މައްޗަށް ކުރިހޯދިއިރު ރިއަލް މެޑްރިޑް އިން ނަޕޯލީ ބަލިކޮށްފި އެވެ. ބަޔާން އިން 5-1 އިން އާސެނަލް ބަލިކުރިއިރު ރިއަލް އިން ނަޕޯލީ ބަލިކުރީ 3-1 އިންނެވެ.\nރޭގެ މެޗުގައި ބަޔާން އިން ލީޑު ނެގީ 11 ވަނަ މިނެޓްގައި ރޮބެން ކާމިޔާބުކޮށްދިން ލަނޑުންނެވެ. މިއީ އާސެނަލްގެ ދެ ކުޅުންތެރިން ކައިރިން ނެއްޓުމަށްފަހު ޕެނަލްޓީ އޭރިޔާ ބޭރުން ގޯލުގެ މަތީ ކަނަށް ވައްދާލައިގެން ކާމިޔާބުކުރި ރޮބެންގެ ޓްރޭޑްމާކް ލަނޑެކެވެ.\nއާސެނަލްއިން މެޗުގެ ނަތީޖާ ހަމަހަމަ ކުރީ މެޗުގެ 30 ވަނަ މިނެޓްގައި ލިބުނު ޕެނަލްޓީއަކުން އުފެދުނު ހަމަލާއަކުންނެވެ. ސަންޗޭޒް ޖެހި ޕެނަލްޓީ ކީޕަރ ދިފާއު ކުރި ނަމަވެސް ރިބައުންސްގައި ނުކުތް ބޯޅަ ސަންޗޭޒް ވަނީ ކާމިޔާބުކޮށްފަ އެވެ.\nލެވްންޑޯވްސްކީ ރޭ ގެ މެޗުގައި ލަނޑު ޖެހުމަށް ފަހު – ފޮޓޯ ޑެއިލީ މެއިލް\nމުޅި މެޗުގެ ބޮޑުބައި ބަޔާން އިން ކޮންޓްރޯލްކުރި މި މެޗުގެ ފަހު ހާފު ފަށައިގެން ކުޑަ އިރުކޮޅެއްގެ ތެރޭގައި ބަޔާންއިން ވަނީ ކައިރި ކައިރީ ދެ ލަނޑު ޖަހައި އާސެނަލް ފަހަތަށް ޖައްސުވާފަ އެވެ. ދެވަނަ ލަނޑު މެޗުގެ 53 ވަނަ މިނެޓްގައި ޕިލިޕް ލާމް ނަގައިދިން ހުރަހަކުން ލެވާންޑޯވްސްކީ ބޮލުން ކާމިޔާބުކުރިއިރު ތިން ވަނަ ލަނޑު މެޗުގެ 56 ވަނަ މިނެޓްގައި ކާމިޔާބުކުރީ ތިއާގޯ އަލްކަންޓްރާ އެވެ. މިއީ ލެވަންޑޯވްސްކީ ބެކް ހީލް ޕާސްއެއް ޖަހައި ތަނަވަސް ކޮށްދިން ފުރުސަތަކުން ކާމިޔާބުކުރި ލަނޑެކެވެ.\nމެޗުގެ 63 ވަނަ މިނެޓްގައި ޕެނަލްޓީ އޭރިޔާ ބޭރުން ތިއާގޯ އަލްކަންޓްރާ ފޮނުވާލި ބޯޅަ އާސެނަލްގެ ކުޅުންތެރިއެއްގެ ފައިގައި ޖެހިފައި ގޮސް ގޯލުގެ ތެރެއަށް ވަތްއިރު އާސެނަލްގެ ކީޕަރ އޮސްޕީނާ އަށް ކުރެވޭނެ މާ ބޮޑު ކަމެއް ނެތެވެ.\nވިދިވިދިގެން7ވަނަ އަހަރު ޗެމްޕިއަންސް ލީގުގެ ދެވަނަ ބުރުން ކެޓުމާ ކައިރި ވެފައިވާ އާސެނަލް ކޮޅަށް ވަތް5ވަނަ ލަނޑަކީ ޗެމްބަލެއިން ޕެނަލްޓީ އޭރިޔާ ކުރިމަތިން ހެދި ގޯހެއްގެ ފައިދާ ނަގައި ތޯމަސް މުލާ ކާމިޔާބު ކުރި ލަނޑެކެވެ.\nރޭ ކުޅުނު އަނެއް މެޗުގައި ޗެމްޕިއަން ރިއަލް މެޑްރިޑު އަދި ނަޕޯލީ ބައްދަލު ކުރިއިރު ފުރަތަމަ ލަނޑު ޖަހައި ލީޑު ނެގީ ނަޕޯލީ އިންނެވެ. މިއީ ރިއަލް ގެ ކީޕަރ ނަވާސް ކުރިއަށް ހުރުމުގެ ފައިދާ ނަގައި ލޮރެންޒޯ އިންސިގްނޭ ރިއަލްގެ ހާފުގެ މެދުތެރެއިން ކާމިޔާބުކުރި ލަނޑެކެވެ. މިއީ މެޗުގެ 8 ވަނަ މިނެޓްގައި ކާމިޔާބުކުރި ލަނޑެކެވެ.\nރޭގެ މެޗުގައި ކުރޫސް ލަނޑު ޖެހުމަށްފަހު އުފާ ފާޅު ކުރަނީ – ފޮޓޯ: ޑެއިލީ މެއިލް\nރިއަލް އިން މެޗުގެ ނަތީޖާ ހަމަހަމަ ކުރީ މެޗުގެ 19 ވަނަ މިނެޓްގައި ޑެނިއަލް ކަރްވަހާލް ނަގައިދިން ހުރަހަކުން ބޮލުން ޖަހައި ކަރިމް ބެންޒީމާ އެވެ. އަދި ރިއަލް އިން މެޗުގައި ލީޑު ނެގީ ދެވަނަ ހާފު ފަށައިގެން މެޗުގެ 49 ވަނަ މިނެޓްގައި ރޮނާލްޑޯ ތަނަވަސް ކޮށްދިން ފުރުސަތަކުން ޓޯނީ ކުރޫސް އެވެ. ރިއަލްގެ ފަހު ލަނޑަކީ މެޗުގެ 54 ވަނަ މިނެޓްގައި ކަސަމީރޯ ވޮލީއަކުން އެއް ފަހަރުން ޖަހައި ކާމިޔާބުކުރި ވަރަށް ރީތި ލަނޑެކެވެ.\nމިރޭ ކުޅުނު ދެ މެޗުގެ ދެވަނަ ލެގު އޮންނާނީ މާޗު 8 ގަ އެވެ.


ބައްޕަ ވަކިވިތާ މިއަދަށް އަށް އަހަރުވީ، ބައްޕަގެ ގާތިލުން ތިބީ އުފަލުގައި ސަރުކާރުން ހިމާޔަތް ދީފަ: ޝީލާ – Dhen.mv\nބައްޕަ ވަކިވިތާ މިއަދަށް އަށް އަހަރުވީ، ބައްޕަގެ ގާތިލުން ތިބީ އުފަލުގައި ސަރުކާރުން ހިމާޔަތް ދީފަ: ޝީލާ\nJuly 1, 2020 - 9:36 pm\nއެއީ މީގެ އަށް އަހަރު ކުރިން 2012 ގައި ހިނގި ހިތާމަވެރި ހާދިސާއެކެވެ. މުޅި ރާއްޖެއަށް ވެސް އަދި ވަކިން ޚާއްސަކޮށް ދިވެހި ފިލްމު އިންޑަސްޓްރީ ވެސް ސިއްސުވާލި އެއް ޚަބަރަކީ މަޝްހޫރު ފިލްމީތަރި ޝީލާ ނަޖީބުގެ ބައްޕަ އަޙުމަދު ނަޖީބަށް ބަޔަކު ހަމަލާދީ މަރާލި ޚަބަރެވެ.\nފަހަރެއްގައި އަހަރުމެން އެހާދިސާ މަތިން ހަނދާން ނެތުނު ކަމުގައިވިޔަސް، އެކަން ހަމަ ޔަގީނުން ވެސް ހަނދާނުން ފިލައިގެން ނުދާނެ އެއް ބަޔަކީ ޝީލާ އާއި އެއާއިލާއެވެ.\nއެގޮތުން މިއަދު ޝީލާ ވަނީ އެހިތާމަ ސޯޝަލް މީޑިއާގައި އަނެއްކާވެސް ހިއްސާ ކޮށްފައެވެ.\nމަޝްހޫރު ޤާނޫނީ ވަކީލު އަލްމަރްހޫމް އަހުމަދު ނަޖީބުގެ ފޮޓޯ އަކާއެކު ޝީލާ ހިއްސާ ކޮށްފައިވާ ޕޯސްޓުގައި ލިޔެފައިވަނީ..\n"މިފަނާ ކުރަނިވި ދުނިޔެއާއި ބައްޕަ ވަކިވެގެން ދިޔަތާ މިއަދަށް 8 އަހަރުވީ، އަދިވެސް އިންސާފެއް ނުލިބޭ. ބައްޕަގެ ގާތިލުން ތިބީ އުފަލުގައި ސަރުކާރުން ހިމާޔަތް ކޮށްފަ. ދުވަހަކުވެސް މިފަދަ ނުބައި އަމަލު ހިންގާ މީހުންނަށް އަދަބެއް ނުދެވޭ. އަހަރުމެން ބޭނުމީ އިންސާފު. މިޤައުމުގައި އިންސާފު ލިބޭނޭ ދުވަހެއް ދައްކަވާންދޭވެ.\nމާތް ﷲ ބައްޕަގެ ފުރާނަފުޅަށް ސުވަރުގޭގެ ދާއިމީ ނިއުމަތް ލައްވާންދޭވެ. އާމީން" މިފަދައިންނެވެ.\nއަހުމަދު ނަޖީބު މަރާލާފައިވަނީ މ. މަސްރޫރާ ގެއަށް ދިޔުމަށް އޭނާއަށް ދައުވަތު ދީ، އެގެއަށް އޭނާ ދިޔުމުން ގޮނޑިއެއްގައި ބަނދެފައި ތޫނު އެއްޗަކުން ހަމަލާދީފައި ކަމަށް، މިމައްސަލައިގައި ދައުލަތުން ދައުވާ އުފުލި އަހުމަދު މުއްރަތު ވަނީ ކްރިމިނަލް ކޯޓުގައި ކިޔައިދީފައެވެ.\nމިމައްސަލައިގައި މުއްރަތަށް ކްރިމިނަލް ކޮޓުން މަރަށް މަރުގެ ހުކުމް އިއްވާފައިވާއިރު އެހުކުމަށް ހައިކޯޓުން ވަނީ ތާއީދުކޮށް ސުޕްރީމް ކޯޓުން ވެސް ވަނީ އެހުކުމް ދަމަހައްޓަން ހުކުމް ކޮށްފައެވެ. ނަމަވެސް މިއަދާއި ހަމައަށް ވެސް އެހުކުމް ތަންފީޒު ކޮށްފައެއް ނުވެއެވެ.\nއަހުމަދު ނަޖީބު މެރިކަމުގެ ތުހުމަތުގައި މުއްރަތުގެ ކުރީގެ ލޯބިވެރިޔާ ފާތިމަތު ހަނާ ގެ މައްޗަށް ވެސް މަރުގެ ހުކުމް ވަނީ އިއްވާފައެވެ. އެހުކުމަށްވެސް ހައި ކޯޓުން ތާއީދު ކުރައްވާފައިވެއެވެ. ނަމަވެސް ތަންފީޒެއް ނުކުރެއެވެ.


ނަބާ އާއި ނަބީގެ ޕެއާ ލޯ މެޑަލް ހޯދައިފި – Feshun.mv\nނަބާ އާއި ނަބީގެ ޕެއާ ލޯ މެޑަލް ހޯދައިފި\n5 ޑިސެމްބަރ 2021 - 11:47\nމިހާރު ބަންގްލަދޭޝްގައި ކުރިއަށްދާ އިންޓަނޭޝަނަލް ޗެލެންޖް ބެޑްމިންޓަން މުބާރާތުން ރާއްޖޭގެ ދިވެހި ބެޑްމިންޓަން އެންމެ މޮޅު ދެބެއިން ކަމަށްވާ އައިމިނަތު ނަބީހާ(ނަބީ) އާއި ފާތިމަތު ނަބާހާ(ނަބާ) ލޯ މެޑަލް ހޯދައިފިއެވެ.\nމި މުބާރާތުގައި ނަބީ އާއި ނަބާގެ ޕެއާއިން ލޯ މެޑަލް ހޯދީ މުބާރާތުގެ އަންހެން ޑަބަލްސް ކެޓަގަރީގައި އިއްޔެ ސެމީ ފައިނަލަށް ދަތުރުކުރުމަށްފަހު ކުޅުނު މެޗުންނެވެ. މެ މެޗުން އިންޑިއާގެ މެހްރީން ރިޒާ އާއި އަރާތީ ސާރާ ސުނިލްގެ ޕެއާ މެޗު ކާމިޔާބު ކުރީ 21-14 އަދި 21-02 ންނެވެ.\nނަބީ އާއި ނަބާ ވަނީ މީގެ ކުރިން އަންހެން ޑަބަލްސް އިން ރާއްޖެ އަށް ބައިނަލްއަގުވާމީ ނުވަ މެޑަލް ހޯދައިދީފައެވެ. އެއީ ރަން މެޑަލަކާއި ހަތަރު ރިހި މެޑަލް އަދި ހަތަރު ލޯ މެޑަލްއެވެ. އެއާއެކު އިންޓަނޭޝަނަލް ޗެލެންޖް ބެޑްމިންޓަން މުބާރާތުން ލިބުނު ލޯ މެޑައްޔާއެކު ދެބެން ވަނީ ޖުމުލަ 10 މެޑަލް ބައިނަލް އަގުވާމީ މައިދާނުގައި ޑަބަލްސް އިވެންޓުން ހޯދައިފައެވެ.\nއޭގެ އިތުރުން ނަބާ އާއި ނަބީއަށް ލިބުނު މި މެޑައްޔާއެކު، މިއީ ރާއްޖޭގެ ތާރީހުގައި ވެސް ބެޑްމިންޓަންގެ އިންޓަނޭޝަނަލް ޗެލެންޖް ލެވަލް މުބާރާތަކުން މެޑަލް ހޯދި ފުރަތަމަ ކުޅުންތެރިންނެވެ.\nނަބާ އާއި ނަބީގެ ޕެއާ މި މުބާރާތަށް ފަހު ދެން ވާދަކުރާނީ މި މަހު 12ވަނަ ދުވަހު ފެށުމަށް ހަމަޖެހިފައިވާ ބެޑްމިންޓަން ވޯލްޑް ޗެމްޕިއަންޝިޕްގައެވެ. މިއީ ރާއްޖޭގެ ބެޑްމިންޓަން ކުޅުންތެރިންތަކެއް ދުނިޔޭގެ މުބާރާތުގައި ވާދަކުރާ ފުރަތަމަ ފަހަރެވެ.\nނަބާހާ, ނަބީހާ, ބެޑްމިންޓަން, ފީޗާރޑް


India gai IS ge provinceh gaaimkurevijje kamahejamiyain iulaankohfi\nދުނިޔެ - އިންޑިއާގައި އައިސިސް\n"ވިލާޔާ އޮފް ހިންދް" ޕްރޮވިންސް އިއުލާންކޮށްފައިވަނީ އިންޑިއާގެ އަސްކަރިއްޔާއާ އެކު ހިނގި ކުރިމަތިލުމަކަށް ފަހު\nކ. މާލެ 11 މެއި 2019 | ހޮނިހިރު 20:57 17,458\nއައިސިސް ޖަމާއަތުގެ ހަނގުރާމަވެރިންތަކެއް ސީރިޔާގައި ހަރަކާތްތެރިވަނީ - އޭޕީ\nއިންޑިއާގެ ބެލުމުގެ ދަށުގައި އޮންނަ ކަޝްމީރުގެ ސަރަހައްދެއްގައި ހިނގި ހަމަނުޖެހުންތަކަކަށް ފަހު، އެ ސަރަހައްދުގައި އައިސިސްގެ ޕްރޮވިންސެއް ގާއިމްކުރެވިއްޖެ ކަމަށް އެ ޖަމިއްޔާއިން އިއުލާން ކޮށްފިއެވެ.\n"ވިލާޔާ އޮފް ހިންދް"ގެ ނަމުން ނަންދެވިފައިވާ ޕްރޮވިންސް އިއުލާން ކޮށްފައިވަނީ އައިސިސްގެ ހަބަރުތައް ގެނެސްދޭ އަމާގް ނޫސް އެޖެންސީންނެވެ. އަމާގުން ނެރުނު ބަޔާނުގައި ބުނެފައިވަނީ އައިސިސްގެ ހަނގުރާމަވެރިން އިންޑިއާ އަސްކަރިއްޔާގެ ގިނަ އަދަދެއްގެ ބަޔަކު މަރާލާފައިވާ ކަމަށެވެ. މި ކުރިމަތިލުންތައް ހިނގާފައިވަނީ ކަޝްމީރުގެ ޝޯޕިއާން ޑިސްޓްރިކްޓުގެ އަމްޝިޕޯރާ އަވަށުގައެވެ.\nމި ކުރިމަތިލުންތަކުގައި އައިސިސްގެ ހަނގުރާމަވެރިއެއް ކަމުގައިވާ އިޝްފާގް އަހްމަދު ސޯފީ މަރާލާފައިވާ ކަމަށް އަމާގުން އާންމު ކުރި ބަޔާނުގައިވާ އިރު، އޭނާ މަރާލިކަމަށް ފުލުހުން ވެސް ރިޕޯޓް ކޮށްފައިވެއެވެ. ސޯފީއަކީ އަހަރުތަކެއް ވަންދެން ކަޝްމީރުގެ އެހެން ހަނގުރާމަވެރި ޖަމާއަތްތަކުގައި އުޅުމަށް ފަހު އައިސިސްއަށް ބައްޔަތު ހިފި މީހެކެވެ. ކަޝްމީރުގައި އިންޑިއާ ސިފައިންނަށް އަމާޒުކޮށް ދިން އެހެން ހަމަލާތަކުގައި ބައިވެރިވެފައިވާ ކަމަށް އޭނާގެ މައްޗަށް ތުހުމަތު ކުރެވެއެވެ.\nއައިއެސްއިން ކަޝްމީރުގެ ސަރަހައްދެއްގައި އެ ޖަމާއަތުގެ "ހިލާފަތު" ގާއިމްކުރިކަން އިއުލާން ކޮށްފައިވާ އިރު، މިއީ ފަނޑުވަމުންދާ އެ ޖަމާއަތުގެ އަޑު އިއްވުމުގެ ގޮތުން ކުރި ކަމެއް ކަމަށް ބެލެވެއެވެ. އައިސިސްގެ އެންމެ އުހުގައި އެ ޖަމާއަތުން ދިޔައީ އިރާގާއި ސީރިޔާގެ ބޮޑު ބައެއް ކޮންޓްރޯލް ކުރަމުންނެވެ. އައިސިސްއިން ދެކޭގޮތަށް ދައުލަތެއް ބައްޓަން ކުރުމުގެ ބާރު ލިބިފައިނުވާ ސަރަހައްދެއްގައި "ޕްރޮވިންސެއް" އިއުލާން ކުރުމުގެ އަނެއް ބޭނުމަކީ އެ ޖަމާއަތަށް ވާގިވެރިވާ މީހުންނަށް ހިތްވަރުދިނުމެވެ.


Quarantine ga thibegen foohi filuvumah kuranee kon kameh? - vNews.mv\nކަރަންޓީނުގައި ތިބެގެން ފޫހިފިލުވުމަށް ކުރަނީ ކޮންކަމެއް؟\nޙައްވާ މިންހާ 25 March 2020, 19:22\nދުނިޔޭގައި މިހާރު އޮތް ބަލިމަޑުކަމުގެ ހާލަތާއި ގުޅިގެން ގިނަ ގައުމުތަކުގެ ސަރުކާރުތައް ބަންދުކޮށް، މީހުން ގެތަކުގައި ތިބެން ވަނީ އަންގާފައެވެ. ބައެއް ގައުމުތައް ލޮކްޑައުންކޮށް، ކާފިއު އިއުލާންކޮށްފައިވާއިރު މިއީ މިފަދަ ހާލަތަކަށް ފަހުގެ ތާރީޚެއްގައި ދުނިޔެ ދިޔަ ފުރަތަމަ ފަހަރެވެ.\nކޮންމެއަކަސް، ރާއްޖޭގައިވެސް އަންނަނީ މިކަމާ ގުޅިގެން ފިޔަވަޅުތައް އަޅަމުންނެވެ. ގެތަކުގައި ތިބެން އިލްތިމާސްކޮށްފައިވާއިރު، ބައެއް ރައްޔިތުން އެކަމަށް ވަރަށް ރަނގަޅަށް އަމަލުކުރަމުންދާކަމީ އުފަލާއިއެކު ފާހަގަކުރަންޖެހޭ ކަމެކެވެ. އަމިއްލަ ނަފްސާއި ދަރިން ފޫހިފިލުވުމަށްޓަކައި ވަރަށް ގިނަ ކަންކަން ގިނަ ބަޔަކު އަންނަނީ ކުރަމުނެނެވެ.\nބޭރު ދުނިޔޭގެ ގައުމުތަކުގައި މިކަން ފެށުނު ގޮތަށް ބަލައިލާއިރު، ކޮވިޑް-19 ގެ ހާލަތު އެންމެ ގޯސްވެފައިވާ ގައުމު އިޓަލީގައި މިކަން ފެށީ ވަރަށް އާދަޔާޚިލާފު ގޮތަކަށެވެ.\nމުޅި ގައުމު ލޮކްޑައުން ކޮށްފައިވާއިރު، ގެތަކުގެ ބެލްކަންޏަށް ނުކުމެ ގައުމުގެ ރައްޔިތުން ފެށީ ލަވަކިޔާށެވެ. މިކަން ވެގެން ދިޔައީ ގިނަ ބަޔެއްގެ ޝައުގުވެރިކަން ދަމައިގަތް ކަމަކަށެވެ. މަޝްހޫރު ބައެއް ލަވަތައް މިގޮތަށް ކިޔާފައިވާއިރު، އެންމެ ބޮޑު ސަމާލުކަމެއް ލިބުނީ މިހާރު މުޅި ދުނިޔޭގައިވެސް އެންމެ މަޝްހޫރު އެއް ސީރީޒް ކަމަށްވާ "މަނީ ހައިސްޓް"ގެ ތީމް ލަވަ ކަމަށްވާ "ބެއްލާ ޗާއޯ" މިލަވައަށެވެ.\nރާއްޖޭގައިވެސް މިފަދަ ބައެއް ކަންކަން ކުރަމުންދާއިރު، މިކަންކަމަށް ބައެއް އާންމުންގެ ޚާއްސަކޮށް ޒުވާނުންގެ ބޮޑު ތަރުހީބެއް އަންނަނީ ލިބެމުންނެވެ.\nރާއްޖެއަށް ބަލައިލާއިރު، "ކަރަންޓީން ގޭމްސް" އޮތީ ދެޖިންސަކަަށް ބެހިފައެވެ. އަދި ދެޖިންސަށް އަމާޒުކޮށް ކުޅެމުންދާ ގޭމްތައް ވެސް އެބަހުއްޓެވެ.\nދެޖިންސަށް އަމާޒުކޮށް ކުޅެމުންދާ ގޭމަށް ދީފައިވާ ނަމަކީ "އިމޯޖީ ކުއިޒް"އެވެ. މި ގޭމުގައި ޖެހެނީ އެކި އިމޯޖީތައް ގުޅުވައިގެން ނުވަތަ އެއްކޮށްގެން ދީފައި ހުންނައިރު، އެދޭހަކޮށްދޭ ފިލްމުތަކާއި މީހުންގެ ނަންތައް ދިމާކުރާށެވެ. މިގޭމް ވެގެންދިޔައީ ގްރޫޕް ކޮންވަޒޭޝަންތަކުގައި ވަރަށް ހިނގަމުންދާ ގޭމަކަށެވެ.\nއެންމެ ފުރަތަމަ ގްރޫޕްތަކަށް މެސެޖް އަންނަން ފެށީ މިގޮތަށް އިމޯޖީ ގުޅުވާފައި ހުންނައިރު އިނގިރޭސި ފިލްމުތައް ދިމާކުރާށެވެ. އެއަށްފަހު ދިވެހި ފިލްމު، ދިވެހި ހަރުބަސް އަދި ގައުމުގެ ސިޔާސީ ދާއިރާގައި އިސްކޮށް ހަރަކާތްތެރިވާ މީހުންގެ ނަންތައް ދިމާކުރުމަށް ވަނީ ޗެލެންޖްކޮށްފައެވެ. މިކަން ފުރަތަމަ ފެށީ ކާކުކަން ނޭނގުނަސް، މިކަން ވީ ފޫހިވެފައި ގެތަކުތިބި ހުރިހާ އުމުރުފުރައެއްގެ މީހުންނަށްވެސް ވަރަށް ކަމުދިޔަ ކަމަކަށެވެ.\nމިދުވަސްވަރާ ދިމާކޮށް ޒުވާން ފިރިހެން ކުދިން ވެސް ވަނީ އާ ޗެލެންޖުތައް ތައާރަފްކޮށްފައެވެ. ޚާއްސަކޮށް ފުޓްބޯޅައަށް ލޯބިކުރާ މީހުން ވަނީ ކަރަންޓީނުގައި ތިބެން މިޖެހޭ މުއްދަތަކީ އެމީހުންނަށް ލިބިފައިވާ ހުނަރު އިތުރަށް ތަރައްގީ ކުރުމަށް ލިބޭ ފުރުސަތަކަށް ހަދާފައެވެ. އެގޮތުން އެންމެ ފުރަތަމަ ފުޓްބޯޅަ ބޭނުންކޮށްގެން ހަދާ ސްޓަންޓުތައް ދުވަސްވަރާ ގުޅުވައި، ޓިޝޫ ރޯލަކުން ވަނީ އެ ސްޓަންޓުތައް ޖައްސަން ފަށާފައެވެ. އެއަށްފަހު، ބައެއް މޭވާ ބޭނުންކޮށްގެން މި ސްޓަންޓުންތައް ވަނީ ޖައްސަން ފަށާފައެވެ. ސޯޝަލް މީޑިޔާއަށް ބަލާލާއިރު، ފުޓްބޯޅައިގެ އިތުރަށް އެހެން ކުޅިވަރުތަކާ ހަމައަށްވެސް މިކަން ވަނީ ފުޅާވާން ފަށާފައެވެ.\nމިދުވަސްވަރު އަންހެން ކުދިންގެ އިންސްޓަގްރާމް ސްޓޯރީތައް ފެންނަނީ ވަރަށްވެސް އެއްކަހަލަ ގޮތަކަށެވެ. އެންމެ ގާތް އަންހެން އެކުވެރިން ޓެގުކޮށް އަންނަނީ އެކި ކަހަލަ މެސެޖުތައް ދެމުންނެވެ. އަދި ހަޔާތުގައި މިހާތަނަށް އައިއިރު ކުރެވިފައިވާ އާދަޔާޚިލާފު ކަންކަން ހިއްސާކުރަމުން އަންނައިރު އެންމެ ގަޔާވާ ބައެއް ކަންކަންވެސް އަންނަނީ ހިއްސާ ކުރަމުންނެވެ.\nމިއީ ހައްތަހާވެސް ސޯޝަލް މީޑީޔާގައި ހިނގަމުން އަންނަ ހަރަކާތްތަކުގެ ވާހަކައެވެ. އެހެންނަމަވެސް، މީގެ އިތުރަށް ގެތަކުގައިވެސް އަންނަނީ ބައެއް ހަރާކަތްތަައް ކުރިއަށްގެންދަމުންނެވެ. އަންހެންވެރިންގެ ބައެއް ކަހަލަ ހުނަރުތައް ތަރައްގީކުރުމަށް މަސައްކަތް ކުރަމުންދާއިރު، ދަރިންގެ ހުނަރުތައް ތަރައްގީ ކުރުވުމަށްވެސް މައިން އަންނަނީ ބުރަ މަސައްކަތްތަކެއް ކުރަމުންނެވެ.\nގެތަކުގައި ބަންދުވެފައި މިހާ ގިނަ ދުވަސް ތިބުމަކީ އެންމެ ފަސޭހަ ކަމަކަށް އެއްވެސް މީހަކަށް ނުވާނެއެވެ. އެހެންނަމަވެސް، ވިސްނަންވީ މިވަގުތު އަމިއްލަ މީހާއަށާއި ގާތްތިމާގެ މީހުންނަށާއި މުޅި ގައުމުގެ ސަލާމަތާއި ރައްކާތެރިކަމަށެވެ. ބަލަންވީ ގެއިން ބޭރަށް ނުނިކުމެ، ގެތަކުގައި ތިބެގެން މުނިފޫހި ފިލުވޭނެ ގޮތްތަކެކެވެ.\nކޮރޯނާވައިރަސް ލުއިފަރާތް ރިޕޯޓް


staff-profile - Maldives Media Council\nޑރ. އިބްރާހީމް ސަމީރު – ސެކްރެޓަރީ ޖެނެރަލް (ZV7)\nޑރ. އިބްރާހީމް ސަމީރު މޯލްޑިވްސް މީޑިއާ ކައުންސިލާއި ގުޅިވަޑައިގަތީ 1 ފެބްރުއަރީ 2021 ގައި ސެކްރެޓެރީ ޖެނެރަލްގެ ގޮތުގައެވެ. ޑރ. ސަމީރުގެ މަސްއޫލިއްޔަތުތަކަކީ މޯލްޑިވްސް މީޑިއާ ކައުންސިލުގެ އެންމެހާ މަސައްކަތްތައް ރާވާ ހިންގާ ބެލެހެއްޓުމެވެ. އަދި މީގެ އިތުރަށް ޑރ. ސަމީރު ހިމެނިވަޑައިގަންނަވާ ކޮމެޓީތަކަކީ ހިއުމަން ރިސޯސް ޑިވަލޮޕްމަންޓް އެންޑް މެނޭޖްމަންޓް ކޮމެޓީގެ ޗެއާރ ޕާސަން އަދި މުރާޖާ ކޮމެޓީގެ ޗެއާރ ޕާސަންކަމެވެ. ދިވެހި ސަރުކާރަށް ޚިދުމަތް ކުރައްވަން ފެއްޓެވީ 18 އޭޕްރީލް 2002 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން ޑރ. ސަމީރު ވަނީ ސަރުކާރުގެ އެކި މުއައްސަސާތަކުގައި 16 އަހަރަށްވުރެ ގިނަ ދުވަހު، އެގްޒެކެޓިވް ލެވެލްގައި، ޑިރެކްޓަރ ޖެނެރަލްގެ މަޤާމުތައް އަދާ ކުރައްވާފައެވެ. އެގޮތުން ޑރ. ސަމީރު ވަނީ ޑްރަގް ކޯޓްގެ އެސިސްޓެންޓް ޑިރެކްޓަރ، އިސްލާމިކް ޔުނިވަރސިޓީ އޮފް މޯލްޑިވްސްގެ ޑިރެކްޓަރ (އެޑްމިނިސްޓްރޭޝަން އެންޑް ފައިނޭންސް)، ޑްރަގް ކޯޓްގެ ކޯޓް އެޑްމިނިސްޓްރޭޓަރ، މިނިސްޓްރީ އޮފް އިސްލާމިކް އެފެއާޒްގެ ޑިރެކްޓަރ ޖެނެރަލް، މިނިސްޓްރީ އޮފް އިސްލާމިކް އެފެއާޒްގެ ޕާރމަނަންޓް ސެކްރެޓަރީގެ މަޤާމް އަދާކުރަށްވާފައިވެއެވެ. މީގެއިތުރުން ޑރ. ސަމީރު ވަނީ ރާއްޖޭގައި ކިޔަވައިދޭ ޔުނިވަސިޓީތަކާއި ކޮލެޖްތަކުގައި ވެސް މަސައްކަތް ކުރައްވައި ތަޖުރިބާ ޙާޞިލު ކުރައްވާފައެވެ.\nޑރ. ސަމީރު ވަނީ ސްވިޒަލަންޑްގެ ވިކްޓޯރިއާ ޔުނިވާސިޓީން ޑޮކްޓަރ އޮފް ބިޒްނަސް އެޑްމިނިސްޓްރޭޝަން ހާސިލްކުރައްވާފައެވެ. އަދި މެލޭޝިއާގެ އޯޕަން ޔުނިވަސިޓީން ވަނީ މާސްޓަރސް އޮފް ބިޒްނަސް އެޑްމިނިސްޓްރޭޝަން (ފައިނޭންސް) އާއި އިންޑިއާގެ ބެންގަލޯރ ޔުނިވަސިޓީން ވަނީ ބެޗިލާރސް އޮފް ކޮމާރސް (އެކައުންޓިން އެންޑް މާރކެޓިން) ވެސް ހާޞިލް ކުރައްވާފައިވެއެވެ.\nފާތުމަތު މުނާ – ޑިރެކްޓަރ ޖެނެރަލް (EX5)\nއަލްފާޟިލާ ފާތުމަތު މުނާ މޯލްޑިވްސް މީޑިއާ ކައުންސިލާއި ގުޅިވަޑައިގަތީ 16 އޮގަސްޓް 2016 ވަނަ އަހަރު ޑިރެކްޓަރެއްގެ މަޤާމުގައެވެ. އަދި އޭގެފަހުން 30 އޮކްޓޯބަރ 2017 އިން ފެށިގެން ދަނީ ޑިރެކްޓަރ ޖެނެރަލްގެ މަޤާމު އަދާ ކުރައްވަމުންނެވެ. މުނާ އަކީ 2016 ވަނަ އަހަރުން ފެށިގެން މިކައުންސިލްގެ މާލީ ޒިންމާދާރުވެރިޔާ ގެ މަސްއޫލިއްޔަތު އަދާކުރައްވާ ފަރާތެވެ. އަދި މީގެ އިތުރުން މެނޭޖްމަންޓް ސަރވިސް ޑިވިސަން (އެޑްމިން، އެޗްއާރު، ފައިނޭންސް) ގެ އެންމެހާ މަސައްކަތްތައް ރާވާއި ހިންގާ ބަލަހައްޓަވަނީ މުނާއެވެ. އަދި ހަމަ އެއާއިއެކު ބިޑް ކޮމެޓިގެ މުގައްރިރުގެ އިތުރުން އެޗް. އާރު. އެމް. ޑީ ކޮމެޓީގެ ނައިބް މުގައްރިރުކަމާއި، މުރާޖާ ކޮމެޓީގެ ނާއިބް މުގައްރިރުކަން ކުރައްވަނީ ވެސް މުނާއެވެ. އަދި މުނާ އަކީ މި ކައުންސިލްގެ ޓުރަސްޓް ފަންޑު ހިންގާ ކޮމިޓީއާއި، ސްޓެރެޓެޖިކް އެކްޝަން ޕްލޭން ވިލަރެސްކުރާ ކޮމެޓީގެ ވެސް މެމްބަރެކެވެ. 1 ނޮވެމްބަރ 2005 ދިވެހި ސަރުކާރަށް ޚިދުމަތް ކުރަން ފައްޓަވާފައިވާއިރު، މިހާރު މުނާ ދަނީ 16 އަހަރަށް ވުރެ ގިނަ ދުވަސް ވަންދެން ދައުލަތައް ޙިދުމަތްކުރައްވަމުންނެވެ.\nމޯލްޑިވްސް މީޑިއާ ކައުންސިލާ ގުޅިވަޑައިގަތުމުގެ ކުރިން ފާތުމަތު މުނާ ވަނީ 2005 ވަނަ އަހަރުން ފެށިގެން ސަރުކާރުގެ އެކި ވުޒާރާތަކުގައި ސެކްރެޓޭރިއޭޓް ގެ މަޤާމުން ފެށިގެން ޑިރެކްޓަރުގެ މަޤާމުގެ މަސްއޫލިއްޔަތުތައް އަދާކުރައްވާފައެވެ. އެގޮތުން މިނިސްޓްރީ އޮފް ހައުސިން އެންޑް އިންފްރަ ސްޓަރަކްޗަރ، މިނިސްޓްރީ އޮފް ހެލްތްއާއި ގއ. އަތޮޅު އޮފީހުގައި ގިނަ ދުވަސްތަކެއް ވަންދެން މަސައްކަތް ކުރައްވާފައިވެއެވެ. މިގޮތުން އަދާކޮށްފައިވާ މަސްއޫލިއްޔަތު ތަކުގެ ތެރޭގައި ހިއުމަން ރިސޯސް، އެޑްމިނިސްޓްރޭޝަން، ފައިނޭންސްއާއި ޕްރޮކިއުމަންޓްގެ އިތުރުން މެނޭޖްމަންޓްގެ މަސައްކަތް ކުރައްވާފައިވެއެވެ. އަދި މިނިސްޓްރީ އޮފް ހައުންސިން ގައި މަސައްކަތް ކުރެއްވި އިރު މުނާ ވަނީ 1 އަހަރަށްވުރެ ގިނަ ދުވަސް ވަންދެން ހިޔާ ރިކްރިއޭޝަން ކްލަބްގެ ވައިސް ޗެއާ ކަން ވެސް ކުރައްވާފައެވެ. ދައުލަތައް ޙިދުމަތް ކުރުމުގެ އިތުރުން ފާތުމަތު މުނާ ރާއްޖޭގެ ތައުލީމީ ދާއިރާއާ ގުޅުންހުރި ތަންތަނާއި އެހެނިހެން އިންސްޓިޓިއުޓް ތަކުގައި މަސައްކަތް ކުރައްވާފައިވެއެވެ. އެގޮތުން އެވިޑް ކޮލެޖްގެ ޕާޓް ޓައިމް ލެކްޗަރާ ކަން 2016 ން 2018 އަށް ކޮށްފައިވާއިރު އެޗް. އާރު މޯލްޑިވްސް ގެ ބޯޑް އޮފް އެޑްވައިޒަރުކަން 2018 ން 2020 ށް ކުރައްވާފައިވެއެވެ. އަދި ފެބްރުއަރީ 2022 އިން ފެށިގެން ފާތުމަތު މުނާ ދަނީ ފައިނޭންސް އިންސްޓިޓިއުޓް ފޯ ޑިވެލޮޕްމެންޓަލް ސްޓަޑީޒް ގެ އެކަޑެމިކް އެޑްވައިޒަރީ ކައުންސިލްގެ ވައިސް ޗެއަރ ކަން ވެސް ކުރައްވަމުންނެވެ. އަދި ފާތުމަތު މުނާ އަކީ 2017 ވަނަ އަހަރުން 2021 ވަނަ އަހަރާ ހަމައަށް ދާރުލް ގުރުއާނުލް ވައްސުއްނަ އިންސްޓިޓިއުޓުން ބޮޑެތި މީނުންނަށް އަމާޒުކޮށްގެން ހިންގާ ކުރުމުއްދަތުގެ އިނގިރޭސީ ކޯސްތައް ކިވައިދެއްވާ ފައިވާ ލެކްޗަރާއެކެވެ.\nތައުލީމީ ރޮގަށް ބަލާއިރު ފާތުމަތު މުނާ ވަނީ އޮޕެން ޔުނިވަރސިޓީ މެލޭޝިއާއިން މާސްޓާރސް އޮފް ބިޒްނަސް އެޑްމިނިސްޓްރޭޝަން ހާސިލް ކުރައްވާފައެވެ. އަދި މޯލްޑިވްސް ނެޝަނަލް ޔުނިވަރސިޓީ އިން ބެޗްލަރ އޮފް ބިޒްނަސް މަނޭޖްމަންޓް އެންޓް މާކެޓިންގެ އިތުރުން ޑިޕްލޮމާއިން ބިޒްނަސް އާއި ލީޑާޝިޕް އެންޑް މެނޭޖްމަންޓް ކޯސް ވެސް ވަނީ ފުރިހަމަ ކުރައްވާފައިވެއެވެ.\nއަބްދުﷲ އަޒްމީން – އެސިސްޓެންޓް ޑިރެކްޓަރ (MS3)\nއަލްފާޟިލް އަބްދުﷲ އަޒްމީން މޯލްޑިވްސް މީޑިއާ ކައުންސިލާއި ގުޅިވަޑައިގަތީ3މާރިޗް 2022 ގައި އެސިސްޓަންޓް ޑިރެކްޓަރެއްގެ ގޮތުގައެވެ. އަޒްމީންގެ މަސްއޫލިއްޔަތުތަކަކީ ކައުންސިލްގެ ފައިސާއާއި ބެހޭ އެންމެހާ ކަންކަން ބެލެހެއްޓުމާއި އަދި މީޑިއާ ސެކްޝަންގެ އެންމެހާ މަސައްކަތް ވިލަރެސް ކޮށް ހިންގައި ބެލެހެއްޓުމެވެ. އަޒްމީން ދިވެހި ސަރުކާރަށް ޚިދުމަތް ކުރައްވަން ފެއްޓެވީ 11 ޖުލައި 2007 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން ވެސް އަޒްމީން ވަނީ ސަރުކާރަށް ދިގުމުއްދަތެއް ވަންދެން ހިދުމަތް ކޮށްދީފައެވެ. އެގޮތުން އަޒްމީން ވަނީ ސެންޓަރ ފޮރ ހަޔަރ ސެކަންޑަރީ އެޑިޔުކޭޝަން (ސީ.އެޗް.އެސް.އީ) ގައި އެޑްމިނިސްޓްރޭޓިވް އޮފިސަރެއްގެ މަޤާމުގައި 14 އަހަރު މަސައްކަތްކޮށްފައިވެއެވެ. އަޒްމީން އުފުއްލެވި މަސްއޫލިއްޔަތުތަކުގެ ތެރޭގައި ބިލްތަކަށް ފައިސާ ދެއްކުމާއި ލަފާކުރާ ބަޖެޓް ތައްޔާރުކުރުމާއި މާލީ ހިސާބު ތައްޔާރުކުރުން ހިމެނެއެވެ.\nއަޒްމީން ވަނީ އެވިޑް ކޮލޭޖްއިން ބެޗްލާސް އޮފް ބިޒްނަސް އެޑްމިނިސްޓްރޭޝަން 2021 ވަނަ އަހަރު ހާސިލްކުރައްވާފައެވެ.\nޝާދިޔާ އަޙުމަދު – ސީނިއަރ އެޑްމިނިސްޓްރޭޓިވް އޮފިސަރ (MS1)\nއަލްފާޟިލާ ޝާދިޔާ އަޙުމަދު މޯލްޑިވްސް މީޑިއާ ކައުންސިލާއި ގުޅިވަޑައިގަތީ 10 އޯގަސްޓް 2010 ގައި އެޑްމިނިސްޓްރޭޓިވް އޮފިސަރެއްގެ ގޮތުގައެވެ. ޝާދިޔާގެ މަސްއޫލިއްޔަތުތަކަކީ ކައުންސިލްގެ އެޗްއާރު އެންޑް އެޑްމިންއާއި ގުޅުންހުރި ހުރިހާ މަސައްކަތްތަކެއް ކޮށް ބެލެހެއްޓުމެވެ. އަދި 16 ޑިސެންބަރ 2021 އިން ފެށިގެން މަސައްކަތް ކުރައްވަނީ ސީނިއަރ އެޑްމިނިސްޓްރޭޓިވް އޮފިސަރ އެއްގެ ގޮތުގައެވެ. މަސްއޫލިއްޔަތުތަކަކީ ކައުންސިލްގެ ފައިނޭންސްއާއި ގުޅުން ހުރި ހުރިހާ މަސައްކަތްތަކެއް ކޮށް ބެލެހެއްޓުމެވެ. އަދި މީގެ އިތުރަށް ޝާދިޔާ އަކީ މޯލްޑިވްސް މީޑިއާ ކައުންސިލްގެ ޖެންޑަރ އީކުއަލިޓީ ކޮމެޓީގެ މެންބަރެކެވެ. ޝާދިޔާ ދިވެހި ސަރުކާރަށް ޚިދުމަތް ކުރައްވަން ފެއްޓެވީ 14 ޖޫން 2001 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން ޝާދިޔާ ވަނީ ސަރުކާރުގެ އެކި މުއައްސަސާތަކުގައި މަސައްކަތްކޮށްފައެވެ. އެގޮތުން ޝާދިޔާ ވަނީ ފިލްމު ސެންސަރު ބޯޑުގައި ސެކްރެޓެރީ މަޤާމުގައި ގޮތުގައި 2001 އިން 2006 (5 އަހަރު) ، މިނިސްޓްރީ އޮފް އިންފޮމޭޝަން އެންޑް އާޓްސް ގެ "ސެކްރެޓެރީ ގުރޭޑް 2" ގެ މަޤާމުގައި 2006 އިން 2007 އަށް (1 އަހަރު) ، މިނިސްޓްރީ އޮފް ލީގަލް ރިފޯމް، އިންފޮމޭޝަން އެންޑް އާޓްސްގެ "ސެކްރެޓެރީ ގުރޭޑް 2" ގެ މަޤާމުގައި 2007 އިން 2008 އަށް (1 އަހަރު) ، މިނިސްޓްރީ އޮފް ލީގަލް ރިފޯމް، އިންފޮމޭޝަން އެންޑް އާޓްސްގެ "ސެކްރެޓެރީ ގުރޭޑް 2" އަދި ޑިޕާޓްމެންޓް އޮފް އިންފޮމޭޝަނުގައި އެޑްމިނިސްޓްރޭޓިވް އޮފިސަރ މަޤާމުގެ ގޮތުގައި 2008 އިން 2009 އަށް (1 އަހަރު) މަސައްކަތްކޮށްފައެވެ.\nޝާދިޔާ ވަނީ މިއެންޒް އިންޓަނޭޝަނަލް ކޮލެޖްއިން، ބެޗެލަރސް އޮފް ހިއުމަން ރިސޯސް މެނޭޖެމަންޓް ކޯސް 2021 ، އެސޯސިއޭޓް ޑިގްރީ އިން ހިއުމަން ރިސޯސް މެނޭޖްމަންޓް ކޯސް 2020، ޑިޕްލޮމާ އިން ހިއުމަން ރިސޯސް މެނޭޖެމަންޓް ކޯސް 2019 ، އަދި އެޑްވާންސް ސެޓްފިކެޓް އިން ހިއުމަން ރިސޯސް މެނޭޖެމަންޓް ކޯސް 2018 ގައި ފުރިހަމަ ކުރައްވާފައެވެ.\nނާއިޒް އަބްދުﷲ ޖަމާލް – ކޮމްޕިއުޓަރ ޓެކްނީޝަން (MS1)\nއަލްފާޟިލް ނާއިޒް އަބްދުﷲ ޖަމާލް މޯލްޑިވްސް މީޑިއާ ކައުންސިލާއި ގުޅިވަޑައިގަތީ4މާރިޗް 2018 ގައި ކޮމްޕިއުޓަރ ޓެކްނީޝަނެއްގެ ގޮތުގައެވެ. ނާއިޒްގެ މަސްއޫލިއްޔަތުތަކަކީ ކައުންސިލްގެ އިންފޮމޭޝަން ކޮމިޔުނިކޭޝަން އެންޑް ޓެކްނޮލޮޖީއާއި ގުޅުންހުރި ހުރިހާ މަސައްކަތްތަކެއް ވިލަރެސްކޮށް ބެލެހެއްޓުމެވެ. އަދި މީގެ އިތުރަށް ނާއިޒްއަކީ މޯލްޑިވްސް މީޑިއާ ކައުންސިލްގެ ބިޑް އިވެލުއޭޝަން ކޮމެޓީގެ މެންބަރެކެވެ. ދިވެހި ސަރުކާރަށް ޚިދުމަތް ކުރައްވަން ފެއްޓެވީ 14 ޖުލައި 2011 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން ނާއިޒް ވަނީ ސަރުކާރުގެ އެކި މުއައްސަސާތަކުގެ އިތުރުން އަމިއްލަ ކުންފުނިތަކުގައި ވަނީ މަސައްކަތްކޮށްފައެވެ. އެގޮތުން ނާއިޒް ވަނީ އެލްއިޑް އިންޝުރެންސް ކުންފުނީގެ ވެބް ޑިވަލޮޕަރެއް ގޮތުގައި3އަހަރު، މޯލްޑިވްސް ލޭންޑް އެންޑް ސާވޭ އޮތޯރިޓީގެ ސީނިއަރ އެނަލިސް ޕްރޮގްރާމާއެއްގެ ގޮތުގައި 1 އަހަރު، އަމީނިއްޔާ ސުކޫލްގެ ކޮމްޕިއުޓަރ ޓެކްނީޝަންގެ ގޮތުގައި4އަހަރު، ކްލެސިފައިޑް ބިޒްނަސް ޕްރައިވެޓް ލިމިޓެޑްގެ ކޮމްޕިއުޓަރ ޕްރޮގްރާމާރގެ ގޮތުގައި4އަހަރު މަސައްކަތްކޮށްފައިވެއެވެ.\nނާއިޒް ވަނީ މެލޭޝިއާގެ ހެލްޕް ޔުނިވަރސިޓީން ބެޗެލަރސް އޮފް އިންފޮމޭޝަން ޓެކްނޮލޮޖީ (އޮނާރސް) 2018އަހަރު ހާސިލްކުރައްވާފައެވެ. އަދި އައިބީއެސް އިން ޑިޕްލޮމާ އިން ސޮފްޓްވެއަރ އިންޖިނިއަރިންގ ވެސް ހާޞިލް ކުރައްވާފައިވެއެވެ.\nފާޠިމަތު ފަހުމީ - ލީގަލް އޮފިސަރ (CS7-4)\nއަލްއުސްތާޛާ ފާޠިމަތު ފަހުމީ މޯލްޑިވްސް މީޑިއާ ކައުންސިލާ ގުޅިވަޑައިގަތީ 23 ފެބްރުވަރީ 2019 ގައި ލީގަލް އޮފިސަރއެއްގެ ގޮތުގައެވެ. ފާޠިމަތުގެ މަސްއޫލިއްޔަތުތަކަކީ ކައުންސިލްގެ ޤާނޫނީ ހުރިހާ މަސައްކަތްތަކެއް ވިލަރެސްކޮށް ބެލެހެއްޓުމެވެ. އަދި މީގެ އިތުރަށް ފާޠިމަތުއަކީ މޯލްޑިވްސް މީޑިއާ ކައުންސިލްގެ ބިޑް އިވެލުއޭޝަން ކޮމެޓީ، އެޗްއާރް އެމްޑީ ކޮމިޓީ، މުރާޖާ ކޮމިޓީ އަދި ޓްރަސްޓް ފަންޑް ހިންގާ ކޮމިޓީގެ މެންބަރެކެވެ. އޭގެ އިތުރުން ޖެންޑާ އިކުއަލިޓީ އާ ގުޅޭ ޝަކުވާ ބަލާ ކޮމިޓީގެ މުޤައްރިރެވެ. ދިވެހި ސަރުކާރަށް ޚިދުމަތް ކުރައްވަން ފެއްޓެވީ 07 އޮގަސްޓު 2011 ގައެވެ.\nމޯލްޑިވްސް މީޑިއާ ކައުންސިލާ ގުޅިވަޑައިގަތުމުގެ ކުރިން ފާޠިމަތު ވަނީ ސަރުކާރުގެ އެކި މުއައްސަސާތަކުގައި މަސައްކަތްކޮށްފައެވެ. އެގޮތުން ފާޠިމަތު ވަނީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ފައިނޭންސް އޮފިސަރއެއްގެ ގޮތުގައި6މަސް، މޯލްޑިވްސް މީޑިއާ ކައުންސިލުގެ އެޑްމިނިސްޓްރޭޓިވް އޮފިސަރއެއްގެ ގޮތުގައި3އަހަރު، މޯލްޑިވްސް އިންލަންޑް ރެވެނިއު އޮތޯރިޓީގެ ސީނިއރ އޮފިސަރެއްގެ ގޮތުގައި 1 އަހަރު، މޯލްޑިވްސް މީޑިއާ ކައުންސިލުގެ ލީގަލް އެސިސްޓެންޓްގެ ގޮތުގައި2އަހަރު މަސައްކަތްކޮށްފައެވެ.\nފާޠިމަތު ވަނީ 2015 ވަނަ އަހަރު ދިވެހިރާއްޖޭގެ ޤައުމީ ޔުނިވަރސިޓީން މާސްޓަރސް އޮފް ލޯ (އެލް.އެލް.އެމް) އާއި، 2018ވަނަ އަހަރު ބެޗެލަރސް އޮފް ޝަރީޢާ އެންޑް ލޯ (އޮނާރސް) ހާސިލްކުރައްވާފައެވެ.\nއާމިނަތު އަޒްލިފާ - އެސިސްޓެންޓް ޑޭޓާ ޕްރޮސެސިންގ އޮފިސަރ (GS4)\nއަލްފާޟިލާ އާމިނަތު އަޒްލިފާ މޯލްޑިވްސް މީޑިއާ ކައުންސިލާއި ގުޅިވަޑައިގަތީ 15 ސެޕްޓެންބަރު 2010 ގައި އެޑްމިނިސްޓްރޭޓިވް އޮފިސާރ އެއްގެ ގޮތުގައެވެ. އަދި އަޒްލިފާ ވަނީ 06 ނޮވެންބަރު 2012 ގައި އެސިސްޓަންޓް ޑޭޓާ ޕްރޮސެސިންގ އޮފިސަރގެ މަގާމަށް ބަދަލުވެފައެވެ. އަޒްލިފާގެ މަސްއޫލިއްޔަތަކީ ކައުންސިލުގެ މީޑިއާ ސެކްޝަންގެ އެންމެހާ މަސައްކަތްތައް ބެލެހެއްޓުމާއި، މީޑިއާ ރިލޭޝަންސް އެންޑިވެލޮޕްމަންޓް ކޮމެޓީގެ މަސައްކަތާއި އިނާމު ކޮމެޓީގެ މަސައްކަތް ބެލެހެއްޓުމާއި ކައުންސިލުގެ އަހަރީ ރިޕޯޓު ތައްޔާރު ކުރުމާއި ކައުންސިލުގެ ވެބްސައިޓާއި ސޯޝަލް މީޑިއާ އަދާހަމަ ކުރުމުގެ މަސައްކަތެވެ. އަޒްލިފާއަކީ މިކައުންސިލުގެ އެޗް އާރ އެމްޑީ ކޮމެޓީގެ މެންބަރެކެވެ. އަދި މީގެ އިތުރުން އަޒްލިފާ އަކީ މިކައުންސިލުގެ އިންފޮމޭޝަން އޮފިސަރގެ މަގާމުވެސް އަދާކުރައްވާ މުވައްޒަފެވެ. ދިވެހި ސަރުކާރަށް ޚިދުމަތް ކުރައްވަން ފެއްޓެވީ4ޖޫން 2003 ގައެވެ.\nމޯލްޑިވްސް މީޑިއާ ކައުންސިލާއި ގުޅިވަޑައިގަތުމުގެ ކުރިން އަޒްލިފާ ވަނީ މިނިސްޓްރީ އޮފް އިންފޮމޭޝަންގައި 2003 ން 2004 އަށް މަސައްކަތް ކުރައްވާފައެވެ. 2008 ން 2009 އަށް މިނިސްޓްރީ އޮފް ލީގަލް ރިފޯމް އިންފޮރމޭޝަން އެންޑް އާރޓްސް ގައާއި ޑިޕާޓްމަންޓް އޮފް އިންފޮރމޭޝަންގައި މަސައްކަތް ކުރައްވާފައިވެއެވެ.\nއަޒްލިފާ ވަނީ އިންޑިއާގެ ޕޫނާގެ އެޕްޓެކް ވޯލްޑްވައިޑު ކޮމްޕިއުޓަރ އެޑިޔުކޭޝަނުން 2006 ވަނަ އަހަރު ޑިޕްލޮމާއިން ކޮމްޕިއުޓާރ ސޮފްޓް ވެއާރ ހާސިލް ކުރައްވާފައެވެ. އަދި މޯލްޑިވްސް ބިޒްނަސް ސްކޫލްއިން 2020 ވަނައަހަރު ޑިޕްލޮމާއިން ބިޒްނަސް މާކެޓިންގ އަދި 2021 ވަނަ އަހަރު އެސޯސިއޭޓް ޑިގްރީ އިން ބިޒްނަސް މާރކެޓިން އަދި 2022 ގައި ބެޗްލާރސް އޮފް ބިޒްނަސް އެޑްމިނިސްޓްރޭޝަން ހާސިލް ކުރައްވާފައެވެ.\nފާޠިމަތު ހަފްނާ- އެޑްމިނިސްޓްރޭޓިވް އޮފިސަރ (GS3)


Taliban Afghan gai Ingigaalee sarukaareh ufahdhafif\nތާލިބާނުން އަފްޣާންގައި އިންތިގާލީ ސަރުކާރެއް އުފައްދައިފި\nދައުލަތުގެ ވެެރިއަކީ މުއްލާ މުހައްމަދު ހަސަން އަޚުންދު\nއަންހެނުންނަށް މިނިސްޓްރީއެއް ހާއްސަ ކުރަން ވިސްނަނީ\nދައުލަތުގެ ވެރިޔާ އަދި ބޮޑުވަޒީރު މުއްލާ މުހައްމަދު ހަސަން އަޚުންދު: ސަރުކާރުގައި ތަފާތު ފިކުރު އޮންނާނެ\nތާލިބާނުން އަފްޣާނިސްތާންގައި އިންތިގާލީ ސަރުކާރެއް އެކުލަވާލައިފި އެވެ. އަފްޣާންގައި އުފައްދާނީ ގާބީލާތަކަށް ނިސްބަތްވާ ސަރުކާރެއް ކަމަށް ތާލިބުން ކުރިން ބުނި ނަމަވެސް، 33 މެމްބަރުންގެ ކެބިނެޓްގައި މުޅިންހެން އޮތީ ބޯހަރު ތާލިބާނުންގެ ފިކުރެވެ.\nއަފްޣާނިސްތާނަށް ވަކި ދައުލަތަކަށް ނިސްބަތްކޮށް މިހާރު ކިޔަނީ އިސްލާމިކް އެމިރޭޓް އެވެ. ދައުލަތުގެ ވެރިއަކީ / ބޮޑުވަޒީރަކީ މުއްލާ މުހައްމަދު ހަސަން އަޚުންދު އެވެ. އޭނާގެ ދެ ނައިބުން ތިބެ އެވެ. އެއީ މުއްލާ އަބުދުލް ޣަނީ ބަރާދަރު އާއި މުއްލާ އަބުދުލް ސަލާމް ހަނަފީ އެވެ.\nތާލިބާނުންގެ ތަރުޖަމާން ޒަބީހުﷲ މުޖާހިދު ވިދާޅުވި ގޮތުން ވަގުތީ އިންޓީރިއާ މިނިސްޓަރަކީ ސިރާޖުއްދީން ހައްގާނީ އެވެ. ފޮރިން މިނިސްޓަރަކީ އާމިރު ޚާން މުއްތަގީ އެވެ.\nޑިފެންސް މިނިސްޓަރަކީ މުއްލާ މުހައްމަދު ޔައުގޫބް މުޖާހިދު އެވެ. ޒަބީހުﷲ ހަމަޖައްސާފައި ވަނީ ވަގުތީ ކަލްޗާ އެންޑް ކޮމިއުނިކޭޝަން މިނިސްޓަރަށެވެ.\nތާލިބާނުންގެ ތަރުޖަމާން ޒަބީހުﷲ މުޖާހިދު: ސަރުކާރު އެކުލަވާލަނީ ދެފިޔަވައްސަކަށް\nތާލިބާނުންގެ ވެރިކަމުގައި އަފްޣާނިސްތާންގައި ހައްޖު އެންޑް ރެލިޖަސް އެފެއާޒް މިނިސްޓްރީއެއް ހުންނާނެ އެވެ. ޖަސްޓިސް މިނިސްޓްރިއަކާއި އިކޮނޮމިކް / ކޮމާސް މިނިސްޓްރީއެއް ވެސް ހުންނާނެ އެވެ.\nސިވިލް އޭވިއޭޝަން އެންޑް ޓްރާންސްޕޯޓް، ބޯޑާ އެންޑް ޓްރައިބަލް އެފެއާޒް، އިންޓެލިޖެންސް އޮތޯރިޓިއެއް އަދި ރޫރަލް ރިހެބިލިޓޭޝަން އެންޑް ޑިވެލޮޕްމެންޓަށް ޚާއްސަ އިދާރާއެއް ހުންނާނެ އެވެ.\nޓެރަރިޒަމް އަފްޣާނިސްތާން ޕާކިސްތާން + ތާލިބާން


Iulaan nukuriyas MDP ge gaumee majileehuge inthihaabuge campaign ge foari gadhavefai! | Mihaaru\nމިދިޔަ އަހަރު ޖަމާލުއްދީން ސްކޫލްގައި ބޭއްވި އެމްޑީޕީގެ ގައުމީ މަޖިލީހުގެ ޖަލްސާގެ ތެރެއިން.-- ފޮޓޯތައް: އަހުމަދު އަވްޝަން އިލްޔާސް /މިހާރު\n18 އެޕްރީލް 2021 - 19:06\nލޯކަލް ކައުންސިލްތަކުގެ އިންތިހާބު މިދިޔަ ހަފުތާގެ ހޮނިހިރު ދުވަހު ނިމުމާއެކު، އެމްޑީޕީގެ ގައުމީ މަޖިލީހުގެ އެކި ދާއިރާތަކަށް އެ ޕާޓީގެ ބައެއް މެމްބަރުން ފޯރިގަދަ ކެމްޕެއިނެއް ފަށައިފި އެވެ.\nމި ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީގެ ގައުމީ މަޖިލީހަކީ އެ ޕާޓީގެ ކަންކަން ނިންމުމަށް މަޝްވަރާ ހޯދައި ފަހު ބަސް ބުނާ ތަނެވެ. ވަކި ގޮތަކަށް ގައުމީ މަޖިލީހުން ފާސްކޮށްފި ނަމަ، އެ ގޮތަކަށް ޕާޓީން އަމަލުކުރަން ޖެހޭނެ އެވެ. އެހެންވެ، ގައުމީ މަޖިލީހުގެ ބާރުވެރިކަން، އެ ޕާޓީގެ ކޮންމެ ލީޑަރަކަށް ވެސް މުހިންމެވެ.\nއެމްޑީޕީގެ ގައުމީ މަޖިލީހުގެ އިންތިހާބު ބާއްވާނެ ވަކި ތާރީހެއް އަދި ކަނޑަނޭޅިޔަސް ސޯޝަލް މީޑިއާގައި އެކި މެމްބަރުން ގެންދަވަނީ ވަރަށް ފޯރިގަދަ ކެމްޕެއިނެއް ކުރަމުންނެވެ. އެކި ރަށްރަށުގެ ދާއިރާތަކުގެ ރައީސުންގެ މަގާމަށާއި އެހެން ބައެއް މަގާމުތަކަށް ވެސް ކުރިމަތިލާކަން ބައެއް މެމްބަރުން ވަނީ ހާމަކޮށް، ކެމްޕެއިން ބައްދަލުވުންތައް ވެސް ފަށައިފަ އެވެ. ތާއީދު ހޯދުމުގެ އެކި ހަރަކާތްތައް ވެސް ކުރިއަށް އެބަގެންދެ އެވެ.\nދާއިރާތަކުގެ ރައީސްކަމާއި ޕްރޮވިންސްތަކުގެ ރައީސްކަމަށް ކުރިމަތިލައްވާނެކަން އިއުލާން ކުރައްވަމުން ގެންދަވާ ބޭފުޅުންގެ ތެރޭގައި މި ސަރުކާރުގެ އެކި ކުންފުނިތަކުގެ ސީއީއޯއިންނާއި މެނޭޖިން ޑިރެކްޓަރުންނާއި ސަރުކާރުގެ ބައެއް އޮފީސްތަކުގެ ވެރިން ވެސް ހިމެނެ އެވެ.\nއެގޮތުން، ހުވަދޫ ޕްރޮވިންސްގެ ރައީސްގެ މަގާމަށް އެސްޓީއޯގެ މެނޭޖިން ޑިރެކްޓަރު ހުސެއިން އަމުރު ވާދަކުރައްވާނެ ކަން ވަނީ އިއުލާން ކުރައްވައިފަ އެވެ. ފެނަކައިގެ މެނޭޖިން ޑިރެކްޓަރު އަހުމަދު ސައީދު މުހައްމަދު ވަނީ ގދ. ގައްދޫ ދާއިރާގެ ރައީސް ކަމަށް ވާދަކުރައްވަން ނިންމަވައިފަ އެވެ.\nއެމްޑީޕީގެ ގައުމީ މަޖިލީހުގައި، ރައީސް އިބްރާހިމް މުހައްމަދު ސޯލިހުގެ އިތުރުން އެ ޕާޓީގެ ލީޑަޝިޕްގެ އެހެން ބޭފުޅުންނާއި ރައްޔިތުންގެ މަޖިލީހުގެ އެމްޑީޕީގެ މެމްބަރުންނާއި އެ ޕާޓީން ސަރުކާރު ހިންގާ ނަމަ އެ ސަރުކާރުގައި ހިމެނޭ އެމްޑީޕީގެ ވަޒީރުންނާއި ޕްރޮވިންސްތަކުގެ ސެކްރެޓޭރިއޭޓާއި ދާއިރާތަކުގެ ރައީސުން ހިމެނެ އެވެ. އަދި ޗެއާޕާސަންގެ ނައިބުންނާއި އަންހެނުންގެ ރޫހުގެ ރައީސާ އާއި ޒުވާނުންގެ ހިތްވަރުގެ ރައީސާއި އިސްލާމްދީނުގެ މަޝްވަރާ މަޖިލީހުގެ ރައީސަކީ ވެސް އެމްޑީޕީގެ ގައުމީ މަޖިލީހުގެ މެމްބަރުންނެވެ.\nއެމްޑީޕީގެ ގައުމީ މަޖިލިސް މިހާރު އެކުލެވިގެން ވަނީ 147 މެމްބަރުންގެ މައްޗަށެވެ. އެ އަދަދު ބަދަލުވުމުގެ ފުރުސަތު އޮވެ އެވެ. އެއީ މަޖިލިސް މެމްބަރަކީ ދާއިރާގެ މެމްބަރަށް ވުން ނުވަތަ މަޖިލިސް މެމްބަރުގެ އިތުރުން ދާއިރާގެ މެމްބަރަކަށް އެހެން ބޭފުޅަކު އިންތިހާބުކުރާ ފަދަ ހާލަތްތަކުގަ އެވެ.\nއެމްޑީޕީގެ އަސާސީ ގަވާއިދު ބުނާ ގޮތުން، ކޮންމެ ދެ މަހަކުން އެއް މަހު، ގައުމީ މަޖިލީހުގެ އާންމު ބައްދަލުވުމެއް ބާއްވަން ވާނެ އެވެ. ކުއްލިއަކަށް މުހިއްމު ކަމެއް ދިމާވެއްޖެ ނަމަ، ހާއްސަ ބައްދަލުވުމެއް ވެސް ބޭއްވިދާނެ ކަމަށް އެ ގަވާއިދުގައި ބުނެ އެވެ.\nއެމްޑީޕީގެ ގައުމީ މަޖިލީހުގައި މިހާރު ތިއްބެވި މެމްބަރުން އިންތިހާބު ކޮށްފައި ވަނީ މާޗު 11، 2016 ގަ އެވެ. ޖުމުލަ ފަސް އަހަރު ދުވަހުގެ މުއްދަތަކަށް ގައުމީ މަޖިލީހަށް މެމްބަރުން އިންތިހާބުކުރާއިރު، ކުރިއަށް އޮތް އެތެރޭގެ އިންތިހާބު ފަސްކޮށްފައި ވަނީ ގައުމީ މަޖިލީހުގެ ބައްދަލުވުމެއްގަ އެވެ. އިންތިހާބު ބާއްވާނެ ތާރީހެއް އެ ޕާޓީން އަދި ހާމައެއް ނުކުރެ އެވެ.\nއެމްޑީޕީ އެމްޑީޕީ ގައުމީ މަޖިލިސް\n19 ކޮމެންޓް, 26 ރިއެކްޝަންސް\nޕާޓީގެ މެންބަރުން ވޯޓުލައިގެން ނޫންގޮތަކަށް ގައުމީމަޖިލީހަށް ވަދެވުމަކީ ޑިމޮކްރެޓިކް ގޮތެއްނޫން އަދި އެއީ ކޮރަޕްޝަނާ ފަސާދައަށް ހުޅުވޭ ދޮރެއް. ވެރިކަންކުރާ މީހާއަށް އޮޓަމެޓިކުން ގައުމީ މަޖުލީހުގެ ތަޅުދަނޑު ދެވިގެންނުވާނެ. ބަސްކިޔަންޖެހޭނީ ރައްޔިތުން.\nބޮޑުވަޒީރަކައް ވުމުގެ ހުވަފެން ފެނިގެން ލީޑަރ ސިޕް ބަދަލްގެންނަނީ\nމައްކާގެ މުޝްރިކުންވެސް އިސްލާމްދީނުގެ ހުރިހާ ހަމަތަކެއްގަބޫލު ކޮށްގެން ތިބިއެވެ. އެކަމަކު އާޚިރަތް ދުވަހުން އަލުން ހައްދަވާނެ ކަމަށް ދެކޮޅުހެދިއެވެ. ދެން އެބަޔެއްގެ ފޯރި ހުންނާނެ ވަރު އަޅާކިޔާލަން އެބަޖެހެއެވެ.\nކަމެއްނެތިއްޔާ ދޭބާލަ ދޮންއަނބު ބިދެ އެ ފަގީރުންނަށް ބަހާން. ކޮން އިންތިހާބެއްތަ؟ ރައްޔިތުން ހަނާވެއްޖޭ އިންތިހާބުތައް ބާއްވާބާއްވާ.\nއެމްޑީޕީ ނޫނީ ޑިމޮކްރަޓިކް ޕާޓީ އެއް ރާއްޖޭގަ ނޯވޭ. އެހެން ޕާޓީ ތަކުގަ މަގާމުތަކަށް މީހުން އިންތިޚާބު ކުރުމުގަ އާންމު މެމްބަރުންނަށް ފުރުސަތެއް ނުދޭ\nދޮންކަލޯ، ޑިމޮކްރަސީއަކީ ވަރަށް ފާޑެއްގެ އެއްޗެއް. އޭގެ މަފްހޫމުވެސް އޭގެ ޑެފިނިޝަން ވެސް އެހާ ފުޅާވެފަ ބޮޑުވާނެ. ނިކަން ވިސްނަބަލަ. އިނގިރޭސި ވިލާތަކީ ވެސް ޑިމޮކްޜެޓިކް ގައުމެއް. އެކަމަކު ހުންނަނީ ބޮޑުވަޒީރަކާ ރާނީއެއް. ޝާހީ އާއިލާއަށް ރައްޔިތުންގެ ފައިސާއިން އެހެރަ ކޮށްލާ ހަރަދު؟ އެމެރިކާ އަކީވެސް ޑީމޮކްރެޓިކް ގައުމެއް. އެކަމަކު ރިޔާސީ އިންތިހާބުގަ ރައްޔިތުންގެ އެންމެ ގިނަ ވޯޓު ހޯދާ މީހާއަށް ރައީސަކަށް ނުވެވެ.\nއެ މްޑީޕީގެ މެންބަރުންނަށް މިއޮތީ ރަނނުގެ ފުރުސަތެއް ލިބިފައި! އަވަހަށް އަންނިގެ ކިބައިން ޕާޓީ ސަލާ މަތްކުރޭ!\nއެމްޑީޕީ އަށް މިހާރު ބޭނުންވަނީ އާ ރައީސް އެކެވެ. މިހާރު ހުރި ރައީސް ވަނީ ފެއިލް ވެފަ އެވެ. އެކަންނިމިދިޔަ އިންތިހާބުން ހާމަ ވެއްޖެ އެވެ.\nމިމީހުންނަ ތާއީދު ކުރާނީ މޮޔަބައެއް ދެން.\nއެމްޑީޕީގެ ލީޑަޝިޕްބަދަލު ކުރަން ޖެހޭ.\nއިންތިހާބެއް ވިއްޔާ މި މީހުން ވަރަށް ފޯރި ހުންނާނެ! ރައްޔިތަކަށް ކަމެއް ކޮށްދޭންވީމަ ހުންނާނީ ފިނިހަކަ ސްޕީޑް


SunOnline: Income tax negumah nafurathu kuran, rahyithun ves thahyaareh noon: Jaabiru\nއިންކަމް ޓެކްސް ނެގުމަށް ނަފުރަތު ކުރަން، ރައްޔިތުން ވެސް ތައްޔާރެއް ނޫން: ޖާބިރު\nމުއާވިޔަތު އަންވަރު 04 Dec 2019, 13:30\nއަބްދުﷲ ޖާބިރު: އޭނާ ވަނީ އިންކަމް ޓެކެސް ނެގުމާއި ދެކޮޅަށް ވާހަކަ ދައްކާފައި\nއިންކަމް ޓެކްސް ނެގުމަށް ނަފުރަތު ކުރާ ކަމަށާއި އެކަަމަށް ދިވެހި ރައްޔިތުން ވެސް ތައްޔާރެއް ނޫން ކަމަށް ކާށިދޫ ދާއިރާގެ މެންބަރު އަބްދުﷲ ޖާބިރު ވިދާޅުވެއްޖެ އެވެ.\nރައްޔިތުންގެ މަޖިލީހަށް ހުށަހަޅާފައިވާ އިންކަމް ޓެކްސްގެ ބިލުގެ ފަހު މަރުހަލާގައި ބަހުސް ކުރައްވަމުން ޖާބިރު ވިދާޅުވީ، ޓެކްސް ނަގަން ޖެހޭނީ ނިޒާމްތައް ބަރާބަރަށް ހަރުދަނާ ކުރުމަށް ފަހު ކަމަށާއި އެކަމަށް ދިވެހި ރައްޔިތުން ތައްޔާރު ނޫން ކަމަށެވެ.\n"އިންކަމް ޓެކްސް ނަގަން އަޅުގަނޑު ނަފުރަތު ކުރަން. މިއިކީ މުނާސަބު ވަގުތެއް ނޫން. މި ބިލް އޮފްލޯޑް ކޮށް އެބޯޓް ކުރާށޭ ވަގުތުން ވަގުތައް. މި ރާއްޖޭގެ ރައްޔިތުން ތައްޔާރެއް ނޫން ޓެކްސް ދައްކާކަށް،" ޑީއާރުޕީގެ ލީޑަރު ކަން ވެސް ކުރައްވަމުން ގެންދަވާ ޖާބިރު ވިދާޅުވި އެވެ.\nއެ ޕާޓީގެ ވެރިކަމެއްގައި އިންކަމް ޓެކްސް ނުނަގާނެ ކަން ޖާބިރު ވަނީ ފާހަގަކުރައްވައިފަ އެވެ. އަދި އެއްވެސް ޓެކެސްއެއް ނުނަގައި މި ރާއްޖެ މެނޭޖް ކުރެވޭނެ ކަމަށް ވެސް ޖާބިރު ވިދާޅުވި އެވެ. އެހެން ނަމަވެސް އެކަން ފެނިގެން ނުދަނީ 'ރާއްޖެ މެނޭޖް' ކުރަން ނޭނގޭ ބަޔަކު ތިބީމާ ކަން ޖާބިރު ފާހަގަ ކުރެއްވި އެވެ.\n"މިރާއްޖޭގެ ކޮންމެ ރައްޔިތަކަށް ބަރާބަރަށް ލާރި ދެވޭ ވަރަށް ރާއްޖޭގައި ލާރި އެބަހުރި. ވައްކަން ކުރުމުގެ ނިޒާމްތައް ފުނޑާލަންވީ،" ޖާބިރު ވިދާޅުވި އެވެ.\nތަފާތު އެކި ނަން ނަމުގައި ރައްޔިތުންގެ އަތުން ޓެކްސް ނެގުމަށް ފަހު އެ ފައިސާއަށް ހިޔާނާތްތެރިވާ ކަމުގެ ތުހުމަތު ޖާބިރު ފާހަގަކުރެއްވި އެވެ. އަދި ވިދާޅުވީ، އެއީ ވަރަށް ނުރައްކާތެރި ކަމެއް ކަމަށާއި ވަގަށް ނަގާފައިވާ ފައިސާތައް ދައުލަތުން ހޯދަން ޖެހޭނެ ކަމަށެވެ\n"ޓެކްސް ނަގަނީ ތަހުޒީބް އަމާނާތްތެރިން ތިބޭ ގައުމުތަކުގައި. މިތާންގަ ޓެކެސް ޕޭޔަރުންގެ މަނީ ނުބައިކޮށް ދިޔަކަމުގެ ވަރަށް ސާފު ބަރާބަރު ހެކި އެބަހުރި،" ޖާބިރު ވިދާޅުވި އެވެ.\nސަރުކާރުގެ ފަރާތުން ހުށަހަޅާފައިވާ އިންކަމް ޓެކްސްގެ ގާނޫނަށް ކޮމެޓީ މަރުހަލާގައި ހަ އިސްލާހެއް ގެނަ އެވެ. އޭގެ އިތުރުން، މަޖިލީހުގެ ތަޅުމުން 26 އިސްލާހެއް އެ ބިލަށް މިހާރު ހުށަހެޅިފައިވާ ކަމަށް ރިޔާސަތުން މިއަދު ވިދާޅުވި އެވެ.\nއިންކަމް ޓެކްސް ބިލް މިއަދު މަޖިލީހުން ފާސް ކުރާނެ އެވެ. އަދި ބިލް ތަސްދީގު ކުރާތާ، ތިން މަސްފަހުން އާމްދަނީ އިން ޓެކްސް ނަގަން ފާށާނެ އެވެ.\nރައީސް ނަޝީދު ކޮވިޑް 19 އަށް ޓެސްޓް ކުރައްވައިފި\nމަގުމަތިވުމުގެ ކުރިން ރަށަށް ބަދަލުވޭ: އީސަ\n"ވިޔަފާރިވެރިންނަށް ހަޖޫ ޖަހާނަމަ އިގްތިސާދު ހުއްޓިދާނެ"


Fashuvin kon thanehtha beynumeee?\nފަށުވިން ކޮން ތަނެއްތަ ބޭނުމީ؟\nފަަށުވިން ހަދާފަައިވާ މާލޭގެެ އިހުގެ މުހިއްމު އިމާރާތްތަކެއް: މިއީ ޝިހާނާގެ ފަށުވިން ތައްޔާރުކޮށްފައިވާ މާލޭގެ ސްކައިލައިނެއް -- ސަލްވީން | އަވަސް\nތިނޯހަށް ރޮދި ލައްވައިގެން ބުރު މަތީ ގަތަމުން ކުރާ ފަށުވި މަސައްކަތްތައް އާއްމުކޮށް ފެންނަނީ އަންހެނުން އަޅާ ހެދުންތަކުންނެވެ. ކުލަ ކުލައިގެ މާގަނޑު ތަކާއި ބަގީޗާތައް ހެދުމުގެ ފަސް ބަޔާ ހަމައައް ގެންގޮސްފައި ހުރެ އެވެ. މިއީ އެކި ޒަމާންތަކުގައި ޓްރެންޑު ވެގެން އަންނަ ސްޓައިލެއްގެ ވައްތަރެއް ވެސް މެ އެވެ. މީގެ އަހަރެއްހާ ދުވަސް ކުރިން މި ފަށުވި މާތައް ދިވެހިންގެ ހުރިހާ އެއްޗެއްގައިހެން އޮތެވެ. ހެދުމުގެ އިތުރުން ބޫޓާއި އަތް ދަބަހާއި ޖިންސުގެ ފައި ކުރީގައި ވެސް މާގަނޑު ޖަހާފައި ހުރެ އެވެ.\nމިހާރު އެ ސްޓައިލް ގެއްލި ހެދުންތައް ބާވިޔަސް މި ރޮދި ބުރުގަނޑާ ދުރަށް ނުދެވުނު މީހަކު އެބަ ހުއްޓެވެ. ފަށުވިން އޭނާ ޖެހި މާތައް މުޅިން ތަފާތު ދިމާއަކަށް ގެންގޮސްފި އެވެ. އައިމިނަތު ޝިހާނާގެ "އެމްބްރޮއިޑަރީ" މޭޒުން މިހާރު ފެންނަނީ ފަށުވީގެ އިމާރާތްތަކެވެ.\nޝިހާނާ އޭނގެ "ފަށުވިިން މެދުޒިޔާރަތް" ފްރޭމް ހިފަހައްޓާލައިގެން -- ސަލްވީން | އަވަސް\nސުވާލެއް އެބައޮތެވެ؛ އިމާރާތްތައް ވެސް ފަށުވިން ޖެހިދާނެ ހެއްޔެވެ؟ ޖަވާބަކީ އާނއެކެވެ. އެކަންވެސް ކޮށްފި އެވެ. ޝިހާނާއަށް އަބަދުވެސް މާލޭގެ އެކި އިމާރާތްތައް ވަރަށް ކަމުދެ އެވެެ. އަދި އެވެސް އިހުގެ އިމާރާތްތަކެވެ. މިހާރުގެ ޓޫރިސްޓު އެޓްރެކްޝަންތަކެވެ. މަގުމަތިން ދާއިރު ވެސް އެފަދަ ތަނެއް ފެނިއްޖެ ނަމަ ހުއްޓިލައި ފޮޓޯއެއް ނަގާލެ ވެއެވެ. އަދި ކައިރި އަށް ގޮސް އެ އިމާރާތްތެއްގައި ހުންނަ ތަފާތު ކަންކަމާއި ޑީޓެއިލްތައް ފާހަގަކޮށް ނޯޓުކޮށް ހަދަ އެވެ.\nއިސްލާމީ މަރުކަޒާއި މެދުޒިޔާރަތާއި މުންނާރަކީ ބަލާހިތުން ގޮސް ބަލައިލާން ދާ ތަަންްތަަނެވެ. އަދި، މުލިއާގެ އާއި ހުކުރު މިސްކިިތަކީ ވެސް ލިސްޓުގެ ކުރީގައި ހިމެނޭ ތަންތަނެވެ. އަހަރުތަކެއް ވަންދެން މި އިމާރާތްތަކަށް ބަލަ ބަލާ ހިތް ނުފުރުމުން ތިނޯސް ނަގައި އެއަށް ރޮދި ލައްވައު އެންމެފަހުން ފަށުވިން އެ އިމާރާތްތައް ހަދަަަން ފެށީ އެވެ. އަދި އެއީ ޝިހާނާއަށް އެންމެ ފުރިހަމައަށް ކުރަން އެނގޭ އެއް ކަންތަކެވެ. ފަށުވީގެ މަސައްކަތްތަކަށް އޭނާ ވަރަށް ފަރިތަ އެވެ.\nޝަހީދު ހުސައިން އާދަމް އިމާރާތާއި އެ ސަރަހައްދު، ޝިހާނާ ފަށުވިން ތައްޔާރުކޮށްފައި -- ސަލްވީން | އަވަސް\nމިއީ ނޮވެމްބަރު3ވަނަ ދުވަހަށް ޝިހާނާ ފަށުވުން ތައްޔާރު ކުރި ހުސައިން އާދަމްގެ ފޮޓޯއެއް: މި ފްރޭމް މިހާރު ވަނީ ފަންނު އެކްސްޕޯގައި ވިކިފައި -- ސަލްވީން | އަވަސް\nކޮންމެ އިމާރާތެއް ކުރަހާ ފަށުވިން ރޮދި ޖަހަނީ އެތަނެއް ރީއްޗަށް ސިފަވާނެ ހެން މުޅި ސަރަހައްދު ވެސް ހިމެނޭ ގޮތަށެވެ. މަންޒަރުން އެންމެ ތަންކޮޅެއް ވެސް ވައްޓާ ނުލަ އެވެ. ފަަހަރަކު ރޮއްޖެއް އަމުނަމުން ކެންވަސްގައި ޖަހަމުން ގޮސް ރީތި ފޮޓޯ އެއްހެން ސިފަަވާނެ ގޮތަށް ފުރިހަމަ ކޮށްލަނީ އެވެ. އިމާރާތާއި އެ ސަރަހައްދުގައި ހުންނަ ގުދުރަތީ މަންޒަރުތަަކާއެކު އެވެެ.\nމުންނާރާއި އެ ބިނާ ހިމެނޭ ސަރަހައްދު ފަށުވިން ހަދާފައި -- ސަލްވީން | އަވަސް\nޝިހާނާގެ "ފަަށުވިން މެދުޒިޔާރަތް" ބަލާބަލާށެވެ. ދެ އަރިމަތީގައި ހުންނަ ހުދާއި ނުލުގެ ގާތަކާއި އެތެރެ ގޭޓުގެ ތަފާތު ޑިޒައިންތައް ވެސް ހަމަ އަސްލު ފެންނަ ގޮތަށް އެހެރީ ތައްޔާރުކޮށްފަ އެވެ. އެއްވެސް ތަފާތެއް ނެތެވެ. އެ އިމާރާތާ ޖެހިގެން ހުންނަ ރިޔާސީ ގެކޮޅު، މުލިއާގެ ވެސް ފެންނަނީ ހަމަ އެހެނެވެ. ރަނގަޅަށް ބަލާލުމުން އިމާރާތްތަކުގެ ފާރުގައި ޒީނަތްތެރި ކުރަން ހަރުކޮށްފަައި ހުރި ތަކެތި ވެސް ފެނެ އެވެ. ގޯތި ތެރޭގައި ހުރި ގަސްތައް ވެސް ރޮދި ޖަހައި އަމުނާފަަ އެވެ.\nމި ހުރިހާ މަސައްކަތެއް ވެސް ކޮށްފައި ވަނީ ތިނޯހާއި ރޮދި ބޭނުންކޮށްގެން -- ސަލްވީން | އަވަސް\nމިއީ އަދި ބޭރުން ފެންނަން ހުރި އިމާރާތްތައް އަސްލަކަށް ބަލައިގެން ފަށުވިން ކޮށްފަައި ހުރި މަސައްކަތެވެ. މީގެ ތެރެއިން ބައެއް ތަންތަނުގެ އެތެރެއަށްވަދެ ދިވެހިން ކޮށްފައި ހުރި ފުރިހަމަ މަސައްކަތްތައް ފެނިއްޖެއްޔާ ޝިހާނާއަށް ވާނެ ގޮތެއްވެސް ނޭނގެ އެވެ. އޭގެ އެއް އިމާރާތަކީ ހުކުރު މިސްކިތެވެ.\nޝިހާނާ ބުނި ގޮތުގައި ހުކުރު މިސްކިތުގެ މަސައްކަތަކީ އެންމެ ގިނަ ވަގުތު ހޭދަކުރި އިމާރާތެވެ. އެ އިމާރާތުގެ ފާރުގެ ޑިޓެއިލްތައް ފުރިހަމަ ކުރުމަށް ބޭނުން ކުރަން ޖެހުނީ ކިރިޔާ ލޮލަށް ފެންނަ ވަރުގެ ހިމަ ތިނޯހަކާއި އެހާ ހިމަ ރޮއްޖެވެ.\nތާރީހީ މި އިމާރާތުގެ ފަށުވި މަސައްކަތްތައް ހަދާފައި ހުރި ގޮތުން އިމާރާތަށް އިތުރު ފުރިހަމަކަމެއް ވެސް ލިބެ އެވެ. އިހު ދިވެހިންގެ މިކަހަލަ މަސައްކަތައްތައް ކުރުމުގެ ކުޅަދާނަ ކަމަށާއި އެ މަސައްކަތަށް އިންސާފު ދީ އިމާރާތް "ހަޑި" ކޮށް ނުލާ ވޭތޯ މަސައްކަތް ކޮށްފައި އެބަ ހުއްޓެވެ.\n"ފަށުވި އެއްޗެހި ހަދަން އާއްމުކޮށް ހުންނާނީ އެހެން ރޮއްޖެއް. އެއަށް ބޭނުންކުރީ ފަހަން ބޭނުންކުރާ ރޮދި. ހިމަވީމަ ފަސޭހަވާނެ ލައިންތައް އެއްވަރު ކޮށް ހަދަން. ކޮންމެ ލައިން އެއްވެސް ބޭނުންވި ހަމަ އެ އިން ގޮތަށް އެހާ އެއްވަރަށް ނިންމަން" ޝިހާނާ ބުންޏެވެ.\nމާލޭ ހުކުރު މިސްކިތް: މިއީ ޝިހާނާ އެންމެ ގިނަ ވަގުތު ހޭދަ ކުރި މަސައްކަތް -- ސަލްވީން | އަވަސް\nޝިހާނާ ބުނި ގޮތުގައި އޭނާގެ ހިތުގައި އާކިޓެކްޗާ އާއި އިމާރާތްތަކުގެ ޑިޒައިން މަސައްކަތްތަކަށް އޮންނަ ލޯބި ދުވަހުން ދުވަހަކަށް ދަނީ އިތުރު ވަަމުންނެވެ. ކުރީގެ އިމާރާތްތަކާއި އެ ތަންތަން ފުރިހަމަ ކުރުމަށް ކޮށްފަައި ހުންނަ މަސައްކަތްތައް ފެނުމުން ޝިހާނާގެ ތިނޯސް ނަގައި ފޮތި ގަނޑަކަށް ފަށުވިން އެ އިމާރާތެއް ވަގުތުން އަމުނާލާ ހިތްވަނީ އެވެ. މިއިން އިމާރާތަކަށް 30 ގަޑި އާއި 60 ގަޑިއިރުގެ ވަގުތު ހޭދަ ކޮށްފައި ވެއެވެ.\n"ރަށް ރަށަށް ގޮސްފައި ވެސްް އެހެން ފެންނަ ތަންތަނާއި އިމާރާތްތައް ފެނިފައި ވެސް ހިތަށް އަރާ މިތަން ވެސް އެތަންވެސް ބޭނުމޭ ފަށުވިން ޖަހަން. ގިނައިން ތަންތަނަށް ގޮސް ބެލިވަރަކަށް މި އެނގެނީ ކިހާ ރީތި ތަންތަން ރާއްޖޭގަ ހުރި ކަން" ޝިހާނާ ބުންޏެވެ.\nމުލިއާގެ އާއި އެ ގޭގެ ގޯތިތެރޭގައި ހުރި ގަސްތައް ރޮދިން ތައްޔާރުކޮށްފައި -- ސަލްވީން | އަވަސް\nޝިހާނާގެ ފަށުވީގެ މަސައްކަތްތައް ކުރާތާ މިހާރު އެތައް އަހަަރެއް ވެއްޖެ އެވެ. އަދި ސަރަނގު ސަމީމާ ކައިރިން ފަށުވީގެ މަސައްކަތް ދަސްކުރި އެންމެ ފަހު ބެޗުގެ ތެރޭގައި ޝިހާނާ ހިމެނެ އެވެ. އެއަށްފަހު ސްރީ ލަންކާއަށް ގޮސް ދެފަހަރު މަތިން ސިޓިޗިން ގެ ކޯސްތައް ވެސް ހެދި އެވެ. އޭރުވެސް ފަށުވިން ހަދާ އެއްޗިއްސަކީ ޝިހާނާގެ އެންމެ ފޭވަރިޓެވެ. ކަވި މަސައްކަތެއް ނަމަ ކުރެވެ އެވެ.\n"ބޭރު ގައުމަކަށް ދިޔަޔަސް ބަލަން ރޮދި ސެޓެއް ގަނެވޭތޯ. އޭގަ ހުންނާނެ އަދި ސިލްކް ތުރެޑް. އޭގެ ރޮދި ތަފާތު ވާނެ ފަށުވިން ޖަހާއިރު ވެސް. ވަރަށް އުފާވޭ އެކި ކަހަލަ ކުލަތައް ހުންނަ ރޮދި ސެޓުތައް ފެނުނީމަ ވެސް. އެކްސައިޓްވޭ!"\nހުކުރު މިސްކިތް ފަަށުވިން ހަދާ ފްރޭމް ކޮށްފަައި -- ސަލްވީން | އަވަސް\nޝިހާނާގެ ފަށުވި އިމާރާތްތައް މިހާރު ކުރިއަށްދާ ފަންނު އެކްސްޕޯގައި ޑިސްޕްލޭ ކޮށްފަައި ހުރި އިރު ގިނަ އެއްޗެހި ވަނީ ވިކިފަ އެވެ. މީގެ ކުރިން ގެއްލި ފިލައިގެން އުޅުނު ތަރި އެއް ނަމަވެސް މިހާރު ޝިހާނާގެ މި މަސައްކަތްތައް އެތައް ބަޔަކަށް ފެނެ އެވެ. ފަށުވިން ހެދި މި އިމާރާތްތައް ވެސް ކަމުދިޔަ އެވެ.\nޒަރީނާ ރާއްޖޭގައި ހައިރާންވި ވާހަކަ ދުނިޔެ އަށް\nއަޒީޒުއާއެކު އެންމެން އުނދޯޔަށް!


ގޯލްޑެން ފުޓްސަލް ޗެލެންޖުގައި އިސްތިހާރު ކުރަން އެދޭ ފަރާތްތަކަށް ރަނުގެ ފުރުސަތެއް\nޔޫތު އެންޑް ސްޕޯޓްސް މިނިސްޓަރު ގޯލްޑެން ފުޓްސަލް އެސޯސިއޭޝަނާ މިދިޔަ ހަފްތާ ބޭއްވެވި ބައްދަލުކުރެއްވުމުގެ ތެރެއިން. - ފޮޓޯ: ގޯލްޑެން ފުޓްސަލް އެސޯސިއޭޝަން\nމުޅި ރާއްޖެއަށް ހުޅުވާލައިގެން ބާއްވާ އެންމެ ބޮޑު ފުޓްސަލް މުބާރާތް “ގޯލްޑެން ފުޓްސަލް ޗެލެންޖް 2019” ގައި އިސްތިހާރުކުރަން ބޭނުންވާ ފަރާތްތަކަށް އެ ފުރުސަތު މުބާރާތް އިންތިޒާމުކުރާ ގޯލްޑެން ފުޓްސަލް އެސޯސިއޭޝަނުން ހުޅުވާލައިފި އެވެ.\nގޯލްޑެން ފުޓްސަލް އެސޯސިއޭޝަންގެ ރައީސް ރިލްވާން މޫސާ ވިދާޅުވީ މި އަހަރުގެ މުބާރާތް އިތުރަށް ފުރިހަމަކުރަން ސްޕޮންސަރުންގެ އެހީތެރިކަން ބޭނުންވާ ކަމަށާއި، މިހާރު އެ އެސޯސިއޭޝަނުން މުބާރާތުގެ ކަންކަމުގައި ސްޕޮންސަރުންނާއި ވާހަކަދައްކަމުން އަންނަ ކަމަށެވެ. އަދި، މުބާރާތުގައި އިސްތިހާރު ކުރުމުގެ ފުރުސަތު ކޮންމެ ބަޔަކަށް ވެސް ހުޅުވާލާފައިވާ ކަމަށާއި، މުބާރާތުގެ ތެރެއިން ސްޕޮންސަރުންގެ މައުލޫމާތު އެތައް ހާސް ބަޔަކަށް ފޯރާނެ ގޮތަކަށް އެ އެސޯސިއޭޝަނުން މަސައްކަތް ކުރަމުންދާކަމަށް ރިލްވާން ވިދާޅުވި އެވެ.\nރިލްވާން ވިދާޅުވީ މިފަހަރުގެ މުބާރާތުގެ ސެމީ ފައިނަލާއި ފައިނަލް މެޗު ޓީވީން ވަގުތުން ދުރަށް ދައްކާނެ ކަމަށާއި އަދި އެހެން މެޗުތައް ފޭސްބުކް މެދުވެރިކޮށް ވަގުތުން ގެނެސްދޭން މަސައްކަތް ކުރަމުން އަންނަ ކަމަށެވެ. ވަގުތުން މެޗުތައް ދެއްކުމަކީ މުބާރާތުގައި ސްޕޮންސަރުންނަށް ލިބިގެންދާނެ ރަނގަޅު ފުރުސަތެއް ކަމަށް އެ އެސޯސިއޭޝަނުން ބުނެ އެވެ. މުބާރާތުގައި އިސްތިހާރު ކުރުމަށް ބޭނުންވާ ފަރާތްތަކުން ޖަމިއްޔާގެ ރައީސް ރިލްވާންގެ ނަންބަރު 9994470 އަށް ގުޅުއްވުމުން އިތުރު މައުލޫމާތު ލިބޭނެ އެވެ.\nމި އަހަރުގެ މުބާރާތް ކުޅުމަށް ހަމެޖެހިފައިވަނީ ކްލަބް މޯލްޑިވްސް ކަޕް ކުރިއަށް ގެންދިޔަ ހުޅުމާލޭގެ ފުޓްސަލް ދެ ދަނޑުގަ އެވެ. ދަނޑުގެ ބައެއް މަރާމާތުތައް ކުރުމާއި އެހެނިހެން މަޝްވަރާތައް ކުރިއަށް ގެންދިއުމަށް ޔޫތު އެންޑް ސްޕޯޓްސް މިނިސްޓަރު އަހުމަދު މަހުލޫފް ވަނީ ގޯލްޑެން ފުޓްސަލް އެސޯސިއޭޝަނާ މިދިޔަ ހަފްތާ ބައްދަލުކުރައްވާފަ އެވެ. މި ބައްދަލުކުރެއްވުމުގައި މުބާރާތުގައި ފައިނަލް މެޗުގެ ޝަރަފްވެރި މެހެމާންގެ ގޮތުގައި ބައިވެރިވެ ވަޑައިގެންދެއްވުމުގެ ދައުވަތު މިނިސްޓަރު މަހުލޫފަށް ގޯލްޑެން ފުޓްސަލް އެސޯސިއޭޝަނުން ވަނީ އަރުވައިފަ އެވެ.\nމިފަހަރުގެ މުބާރާތުގައި 66 ޓީމަކުން ބައިވެރިވާއިރު އަންނަ އާދީއްތަ ދުވަހުން ފެށިގެން އަންނަ މަހުގެ 18 ވަނަ ދުވަހާއި ހަމައަށް މުބާރާތް ކުރިއަށްދާނެ އެވެ. މުބާރާތުގެ ފުރަތަމަ ރޭ ކުޅޭނީ މ، ހދ، އަދި ގއ. އަތޮޅުގެ ބައެއް މެޗުތަކެވެ. ފުރަތަމަ މެޗުގައި މ އަތޮޅު ގްރޫޕް އެކެއްގައި ހިމެނޭ މަޑުއްވަރީއާ ދިއްގަރު ވާދަކުރާއިރު ދެ ވަނަ މެޗުގައި އެ އަތޮޅުގެ ގްރޫޕް ދޭއްގައި ލައްވާލި މުލި އަދި ނާލާފުށި ވާދަކުރާނެ އެވެ. މި ދެމެޗު ވެސް ކުޅޭނީ އެރޭ 20:15 ގަ އެވެ. އެރޭ ދެން ކުޅޭނީ ގއ. އަތޮޅުގެ ގްރޫޕް އެކެއްގައި ހިމެނޭ ކޮނޑޭއާ ކަނޑުހުޅުދޫގެ މެޗާއި ކޮލަމާފުއްޓާއި ނިލަންދޫ ވާދަކުރާ މެޗެވެ. މ އަދި ގއ އަތޮޅުގެ އިތުރުން ހދ އަތޮޅުގެ ދެ މެޗު ވެސް ފުރަތަމަ ރޭ ކުޅޭނެ އެވެ. ހދ. އަތޮޅުގެ ގްރޫޕް އެކެއްގެ ފުރަތަމަ މެޗުގައި އެރޭ ކުމުންދޫއާ ނޭކުރެންދޫ ވާދަކުރާއިރު އެ ގްރޫޕުގެ އަނެއް މެޗުގައި ނާވައިދޫއާ ނޮޅިވަރަންފަރު ވާދަކުރާނެ އެވެ.\nމުބާރާތުގެ ޒޯން ބުރުގެ މެޗުތައް ކުރިއަށްދާނީ މި މަހުގެ 30 ވަނަ ދުވަހުން ފެށިގެން އަންނަ މަހުގެ އަށް ވަނަ ދުވަހުގެ ނިޔަލަށެވެ. ގަދަ 16 ގެ މެޗުތައް އަންނަ މަހުގެ 10 އަދި 11 ވަނަ ދުވަހު ކުޅޭއިރު ކުއާޓާ ފައިނަލުގެ މެޗުތައް ކުޅޭނީ އޮކްޓޫބަރު މަހުގެ 13 ވަނަ ދުވަހު އެވެ. އެއަށްފަހު 15 ވަނަ ދުވަހުގެރޭ ސެމީ ފައިނަލްގެ ދެ މެޗު ކުޅޭއިރު ފައިނަލް މެޗު ކުޅުމަށް ހަމަޖެހިފައިވަނީ އޮކްޓޫބަރު 18 ވަނަ ދުވަހުގެ ރެ އެވެ. މިފަހަރުގެ މުބާރާތުގެ ޗެމްޕިއަން ޓީމަށް 65،000 ރުފިޔާ ދޭގޮތަށް ހަމަޖެހިފައިވާއިރު ރަނަރަޕް ޓީމަށް ކަނޑައަޅާފައިވަނީ 25،000 ރުފިޔާ އެވެ.\nރާއްޖޭގެ އެންމެ ގިނަ ޓީމުތަކުން ބައިވެރިވާ ގޯލްޑެން ފުޓްސަލް ޗެލެންޖުގެ މިފަހަރުގެ ސްޕޯޓްސް މީޑިއާ ޕާޓްނަރަކީ “ފަހުމިނެޓް” އެވެ. މީގެ އިތުރުން ސްޕޯޓްސް ޕާޓްނަރެއްގެ ގޮތުގައި ގޯލްޑެން ފުޓްސަލް އެސޯސިއޭޝަނުން ވަނީ ސޮނީ ސްޕޯޓްސް ހަމަޖައްސާފަ އެވެ.\nގޯލްޑެން ފުޓްސަލް ޗެލެންޖުގެ ގުރު ނަގައިފި، މުބާރާތް ހުޅުމާލޭގައި ގޯލްޑެން ފުޓްސަލް ޗެލެންޖުގެ ސްޕޯޓްސް ޕާޓްނަރަކަށް ސޮނީ ސްޕޯޓްސް މިނިސްޓަރު މަހުލޫފް ގޯލްޑެން ފުޓްސަލް އެސޯސިއޭޝަނާ ބައްދަލުކުރައްވައިފި


Asian Cricket Council Boardah Rajje Inthihaab Vejje\nއޭޝިއަން ކުރިކެޓް ކައުންސިލް ބޯޑަށް ރާއްޖެ އިންތިޚާބުވެއްޖެ\n6 މަސް, 22 ގަޑި, 18 މިނެޓް, 26 ސިކުންތު ކުރިން 3800ލަޔާލް މަނިކް\nއޭޝިއަން ކުރިކެޓް ކައުންސިލުގެ ބޯޑަށް ރާއްޖެ އިންތިޚާބުވެއްޖެއެވެ.\nޗެނަލް 13 އަށް މައުލޫމާތުދެއްވަމުން ރާއްޖޭގެ ކްރިކެޓް ބޯޑުގެ ރައީސް މުހައްމަދު އަފްލާހު ވިދާޅުވީ، ރާއްޖެ އިންތިހާބުވެފައިވަނީ އޭޝިއަން ކްރިކެޓް ކައުންސިލުގެ ފުލް މެމްބަރ ބޯޑުން ކަމަށެވެ. ފުލް މެމްބަރުންގެ ބޯޑުގައި 8 ޤައުމެއް ހިމެނެއެވެ.\nއެ ޤައުމުތަކުގެ ތެރޭގައި މިހާރު ރާއްޖެވެސް ވަނީ ހިމެނިގެން ގޮސްފައެވެ. އަފްލާހް ވިދާޅުވީ، ރާއްޖެ އެ މަގާމަށް އިންތިހާބުވީ، ގަތަރާއި ވާދަ ކޮށްގެން ފުރިހަމަ އަޣްލަބިއްޔަތުން ވޯޓު ކާމިޔާބު ކޮށްގެން ކަމަށެވެ.\nއޭސީސީގެ ބޯޑުގައި އަލަށް ރާއްޖެ ގޮނޑިއެއް ކަށަވަރުކޮށްފައިވާއިރު، ރާއްޖެއަށް އެ ގޮނޑި ކަށަވަރުވެފައިވަނީ ނޮވެމްބަރު މަހުގެ 17 ވަނަ ދުވަހުއެވެ. އަފްލާހް ވަނީ މިއީ ރާއްޖެއަށް ލިބުނު ނުހަނު ބޮޑު ކާމިޔާބީއެއްގެ ގޮތުގަ ސިފަކުރައްވާފައެވެ.\nއަދި އެއީ ރާއްޖެއިން ކްރިކެޓުގެ ދުނިޔޭގައި ހޯދަމުން އަންނަ ކާމިޔާބުގެ ބޮޅުތަކުގެ ތެރެއަށް އިތުރުވެގެން ދިޔަ ބޮޅެއްކަން އަފްލާހު ފާހަގަކުރެއްވިއެވެ. އޭޝިއަން ކުރިކެޓް ކައުންސިލުގެ ބޯޑުގެ މެމްބަރުންގެ ގޮތުގައި ތިބެނީ ޓެސްޓް ޕްލެއިން5ޤައުމަކާއި، ނޮން ޓެސްޓް ޕްލެއިންގް2ޤައުމެކެވެ.\nއަދި އެފީލިއޭޓެޑް މެމްބަރު ޤައުމެކެވެ. ރާއްޖެއަށް ލިބިފައިވަނީ އެފީލިއޭޓެޑް މެމްބަރުންގެ ގޮނޑި. އަފްލާހް ވިދާޅުވީ މިއީ ރާއްޖެއަށް ލިބިގެން ދިޔަ ވަރަށް ބޮޑު ކާމިޔާބީއެއް ކަމަށެވެ.


އަސްދާނު ރައިވެރިމަސް - ވިކިޕީޑިއާ\nއަސްދާނު ރައިވެރިމަސް (ސައިންޓިފިކް ނަން: Sargocentron caudimaculatum)ނުވަތަ (އިނގިރޭސި ބަހުން: Silverspot squirrelfish)އަކީ ރާއްޖޭގެ ފަރުފަޅުތަކުގެ ބޭރުމަތީގެ މުރަކަތަކާއި ގާތަކުގެ ވެށީގައި ގިނައިން އުޅޭ މަހެކެވެ. ރާއްޖޭގައި އެންމެގިނަ އަދި ދިވެހި މަސްވެރިން ދަންނަ އެބައިމީހުން ބާނާއުޅޭ ރައިވެރިމަހާ ވަރަށް އެއްސިފައެއް ހުންނަ މަހެކެވެ. އަދި ދިވެހިން ކެއުމަށް ބޭނުންކޮށްއުޅޭ މަހެއްވެސް މެއެވެ. އެހެން ރައިވެރިމަހެކޭ އެއްފަދައިން މިބާވަތުގެ މަސް ދުވާލުގެ ވަގުތުތަކުގައި އުޅެނީ ގަލުގެ ހޮަހަޅަތަކާ ބޮޑެތި ހަތާތަކުގެ އަދި ފަރުބޭރު ގާތަކުގެ ނިވަލުގައެވެ.\nމަހުގެ ބުރަކަށިމަތީ ކޮތަރިބައިގައި 11 ހަރުކައްޓާއެކު 13 އާއި 15 އާއި ދެމެދުގެ އަދަދަަކަށް މަޑުކަށި ހުރެއެވެ. ބަނޑުދަށް ފަރާތު ކޮތަރިބައިގައި4ހަރުކައްޓާއެކު9މަޑުކަށި ހުރެއެވެ. މަހުގެ ކުލައަކީ ރަތްކުލައެވެ. ނިގޫފަތާ ދިމާއިން މަހުގެ މަތީގައި ހުދު ރިހިކުލައިގެ ލަފެއް ހުރެއެވެ. މިލައް ހުންނަނީ އަސްދާނެއްގެ ގޮތަށް މަހުގެ ދެފަރާތަށެވެ. މަހުގެ މިސިފަޔަށް ވިސްނާ މިމިހަށް ދިވެހިންގެ ތެރޭގައި ވަކި ޚާއްޞަ ނަމެއް ރިކޯޑް ކުރެވިފައި ނެތުމާއެކު އިގިރޭސި ނަމާ ވެސް ގުޅޭގޮތަށް އަސްދާނު ރައިވެރިމަސް ކިޔާ ނަންދީފައިވަނީ އެވެ.\nމިބާވަތުގެ މަސް އެންމެ ބޮޑުވަނީ 24 ސެންޓި މީޓަރަށެވެ. ނަމަވެސް ގިނައިން ފެންނަ އެންމެ ބޮޑެތި މަހުގައި ހުންނަނީ 18 ސެންޓި މީޓަރެވެ. ރައިވެރިމަހުގެ ވައްތަރުތަކުގެ މައިގަނޑު ކާނާއަކީ މޫދުއަޑީގައި އުޅޭ ތަފާތު ބާވަތްތަކުގެ ދިރުންތަކެވެ. އޭގެ ތެރޭގައި ޑިނގާއާއި ކުދިމަހާ އަދި ފަނީގެ ބާވަތްތައް ހިމެނެއެވެ.


JSC ge nimmun: Badhalu hifumehtha?\nފަނޑިޔާރު އަބްދުﷲ ދީދީ އާއި ރައީސް ނަޝީދު: ޖޭއެސްސީއިން ވަނީ ދީދީ ސަސްޕެންޑްކޮށްފައި -- އަވަސް ފޮޓޯ\nޖުޑީޝަލް ސާވިސް ކޮމިޝަން (ޖޭއެސްސީ) ގެ ގާނޫނު ވަރަށް ސާފެވެ. އެ ގާނޫނުގެ 20 ވަނަ މާއްދާގެ (ނ) ގައި ބުނެފައި އޮންނަނީ މިހެނެވެ: އެއްވެސް މެންބަރެއްގެ އަމިއްލަ މަސްލަހަތެއް ނުވަތަ ދައުރެއް ނުވަތަ މާލީ ފައިދާއެއް އޮތް މައްސަލައެއް ނިންމުމުގައި އެއްވެސް މިންވަރަކަށް އެ މެންބަރަކު ބައިވެރިވެގެން ނުވާނެ އެވެ. އަދި މިފަދަ މައްސަލައެއްކަން އެނގޭހިނދު މިކަން ކޮމިޝަނުގެ އެހެން މެންބަރުންނަށް އެންގުމާއެކު، އެ މައްސަލައަކާ ގުޅޭ ގޮތުން ނިންމަންޖެހޭ ނިންމުމެއް ނިންމުމުން އެއްކިބާވާންވާނެ އެވެ.\nއިއްޔެ ޖޭއެސްސީއިން ނިންމި ނިންމުމަކީ ބޮޑު ނިންމުމެކެވެ. އެންމެ މަތީ ކޯޓު، ސުޕްރީމް ކޯޓުގެ ފަނޑިޔާރެއް ސަސްޕެންޑް ކުރަން ނިންމީ އެވެ. ސަސްޕެންޑްކޮށްފައި ވަނީ ރިޝްވަތުގެ ތުހުމަތު އަމާޒުވެފައިވާ ފަނޑިޔާރު އަބްދުﷲ ދީދީ އެވެ. އޭނާގެ މައްޗަށް ރިޝްވަތުގެ ތުހުމަތުކޮށް ޖޭއެސްސީއަށް މައްސަލަ ހުށަހެޅުއްވީ، މިހާރު ޖޭއެސްސީގައި އިންނަވާ ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ. އެ މައްސަލަ މިހާރު ފުލުހުން ވެސް ދަނީ ތަހުގީގު ކުރަމުންނެވެ.\nއަބްދުﷲ ދީދީ ސަސްޕެންޑްކުރަން ނިންމި ބައްދަލުވުމުގައި ރައީސް ނަޝީދު ބައިވެރިވެވަޑައިގެން ވޯޓު ވެސް ދެއްވި އެވެ. އެއީ އެމަނިކުފާނު ބައިވެރިވެވަޑައިގެންނެވި ޖޭއެސްސީގެ ފުރަތަމަ ބައްދަލުވުންވެސް މެއެވެ.\nފަނޑިޔާރު އަބްދުﷲ ދީދީއަށް އަމާޒުވާ ރިޝްވަތުގެ މައްސަލައަކީ ރައީސް ނަޝީދުގެ މައްޗަށް 13 އަހަރުގެ ޖަލު ހުކުމެއް އިއްވުމަށް އެއް މިލިއަން ޑޮލަރު ނެންގެވި ކަމަށް ތުހުމަތުވާ މައްސަލަ އެކެވެ. އޭރު ފަނޑިޔާރު ދީދީ ހުންނެވީ ކުރިމިނަލް ކޯޓުގެ ގާޒީއެއްގެ ގޮތުގަ އެވެ. އެ މައްސަލާގައި ރައީސް ނަޝީދުގެ ދިފާއުގައި ވަކާލާތު ކުރެއްވީ މިހާރު ޖޭއެސްސީގައި އިންނަވާ މެންބަރު ހިސާން ހުސެއިންނެވެ.\nފަނޑިޔާރު ރިޝްވަތު ނަގައިގެން ހުކުމް ކޮށްފައިވާނަމަ، އޭގެ އަނިޔާ ލިބިފައިވަނީ ރައިސް ނަޝީދަށެވެ. މި މައްސަލާގެ ވިކްޓިމަކީ ރައީސް ނަޝީދެވެ. މައްސަލަ ހުށަހެޅުއްވީ ވެސް ރައީސް ނަޝީދެވެ. ވީމާ، މައްސަލާގައި ރައީސް ނަޝީދުގެ ދައުރު މާބޮޑަށް ވެސް އެބަ އޮތް ނޫން ހެއްޔެވެ؟\nކުރީގެ ނައިބު ރައީސް އަދި ޖަސްޓިސް މިނިސްޓަރުކަން ކުރެއްވި ޑރ. މުހައްމަދު ޖަމީލު އަހުމަދު ވެސް ސިފަ ކުރެއްވީ މިއީ ބަދަލު ހިފުމުގެ ސަސްޕެންޝަނެއްގެ ގޮތުގަ އެވެ. ޖަމީލު ވިދާޅުވީ އެންމެ މަތީ، ސުޕްރީމް ކޯޓުގެ ފަނޑިޔާރެއް ޑިއު ޕްރޮސެސްއެއް ނެތި ސަސްޕެންޑް ކުރުމަކީ އެ ފަނޑިޔާރުންނަށް ގާނޫނު އަސާސީއިން ކަށަވަރު ކޮށްދީފައިވާ އިމްތިޔާޒްތައް ގެއްލިގެންދާނެ ކަމެކެވެ.\nއަދި އެކަމަކީ މި ސަރުކާރު ގެނައުމަށް އޭނާ ވެސް ހިމެނޭ ގޮތަށް ވަކާލާތު ކުރި އެންމެ އަސާސީ ޕްރިންސިޕަލްއާ ހިލާފު ކަމެކެވެ.\nޖޭއެސްސީގެ ގާނޫނުގައި ސާފުކޮށް، ބަޔާންކޮށްފައިވާއިރު މި މައްސަލާގައި ރައީސް ނަޝީދުގެ އަމަލުފުޅު ބެހެއްޓެވި ގޮތުން ފާޑުކިޔުން އަމާޒުވެފައިވާއިރު ޖޭއެސްސީއަކީ މި ސަރުކާރުގެ އިސް ބޭފުޅުން އެންމެ ބޮޑަށް ފާޑުވިދާޅުވި މުއައްސަސާ އެވެ. އެ މުއައްސަސާ އެކުލެވިފައިވާ ގޮތުން ސިޔާސީ ނުފޫޒު ފަނޑިޔާރުގެއަށް ވަންނަ ކަމަށް ތަކުރާރުކޮށް ރައީސް އިބްރާހިމް މުހައްމަދު ސޯލިހު ވެސް ވިދާޅުވެފައިވެ އެވެ. އަދި، އެއީ އެއް ބާރުން އަނެއް ބާރަށް ނުފޫޒު ފޯރުވޭ ގޮތަށް އޮތް ތަނެއްގެ ގޮތުގައި ވަނީ ސިފަ ކުރައްވާފަ އެވެ.\nއަދިވެސް ޖޭއެސްސީގައި އޮތީ އެ އެކުލެވުމެވެ. ބަދަލުވީ ދެ ތިން މެންބަރުންނެވެ. ސަރުކާރަށް ތާއީދު ކުރާ ސިޔާސީ ދެ ތިން މެންބަރުންނެވެ. އެ މެންބަރުންނަކީ ވެސް ޖޭއެސްސީ އެގޮތަށް އޮތުމުން ސިޔާސީ ނުފޫޒު ވަންނަ ކަމަށް ގަބޫލު ކުރައްވާ މެންބަރުންނެވެ.\nމީގެ ކުރިން އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވެސް ވަނީ އެ ކަންބޮޑުވުން ފާޅު ކުރައްވާފަ އެވެ. އެމަނިކުފާނު ވިދާޅުވި ގޮތުގައި ސިޔާސީ ބޭފުޅުން ތިއްބަވާ ސިޔާސީ ޕާޓީތަކާއި ލީޑަރުން ތިއްބަވާ ނުވަތަ އެބޭފުޅުންގެ މަސްލަހަތަށްޓަކައި ހިނގާ ނިޒާމަކަށް ވެއްޖެނަމަ މިނިވަން ފަނޑިޔާރު ގެއެއް ނޯންނާނެ އެވެ. އޭރު އެމަނިކުފާނު އިޝާރަތް ކުރެއްވީ ޖޭއެސްސީގައި އިންނެވި ރައްޔިތުންގެ މަޖިލީހުގެ ރައީސް، ގާސިމް އިބްރާހިމަށެވެ. މިހާރު އެ ގޮނޑީގައި އިންނެވީ ރައީސް ނަޝީދެވެ. އެންމެ ބޮޑު ޕާޓީގެ ލީޑަރެވެ.\n"ފަނޑިޔާރުން މަގާމުން ވަކި ކުރުމަކީ ވެސް ސިޔާސީ ޕްރޮސެސްއެއްގެ ތެރެއިން ކުރެވޭ ކަަމަކަށް ވެގެން ނުުވާނެ، ފަނޑިޔާރުންނަށް މަގާމު ދެނީ އަދި މަގާމުން ވަކި ކުރަނީ ސިޔާސީ ޕާޓީތަކާއި ސިޔާސީ ބޭފުޅުންގެ ނުފޫޒާއި ބާރު އޮންނަ މުއައްސަސާތަކުން ކަމަށްވާނަމަ އެ ފަރާތްތަކުގެ ނުފޫޒުގެ ސަބަބުން ފަނޑިޔާރުންގެ މަސައްކަތަށް ދަތިވުމާއި އެ ނުފޫޒުގައި ފަނޑިޔާރުން ޖެހި ފަނޑިޔާރުގޭގެ މިނިވަންކަން ގެއްލުން އޮންނާނީ ނުހަނު ގާތުގައި،" އުއްތަމަ ފަނޑިޔާރު ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ސުޕްރީމް ކޯޓް ޖޭއެސްސީ ޝަރުއީ ދާއިރާ


Ahusan maraali massala HC ah beleyne tho gotheh nimmanee | Mihaaru\nހައި ކޯޓު: ތިނަދޫ ކޯޓުގެ މެޖިސްޓްރޭޓް ދޫކޮށްލަން ހައި ކޯޓުން ވަނީ ދެންމެ އަމުރުކޮށްފައި.---މިހާރު ފޮޓޯ\nއަހުސަން މަރާލި މައްސަލަ ހައި ކޯޓަށް ބެލޭނެތޯ ނިންމަނީ\n29 ޖުލައި 2019 - 15:09\nމީގެ އަހަރުތަކެއް ކުރިން މާލޭގައި ތޫނު އެއްޗެހިން ހަމަލާދީ މަރައިލި އަހުސަން ބަޝީރުގެ މަރުގެ މައްސަލަ ދައުލަތުން އިސްތިއުނާފް ކުރީ އިސްތިއުނާފްގެ މުއްދަތު ހަމަވި ފަހުން ކަމަށް ވާތީ އެ މައްސަލަ ހައި ކޯޓުން ބެލުމާ މެދު ގޮތެއް ނިންމަން އެ މައްސަލަ ބައްލަވާ ފަނޑިޔާރުންގެ ބެންޗުން މިއަދު ނިންމައިފި އެވެ.\nމީގެ އަށް އަހަރު ކުރިން، 2011 ވަނަ އަހަރު މަޖީދީމަގާއި އަލިކިލެގެފާނު މަގު ގުޅުނު ހިސާބުގައި ސ. ހިތަދޫ ވަރުދީގޭ އަހުސަނަށް ތޫނު އެއްޗެހިން ހަމަލާދީ މަރައިލި މައްސަލައިގައި ދައުލަތުން ދައުވާކުރީ ގ. ކޯޒީ އިބްރާހިމް ޝަހުމް އާދަމާއި މއ. ވީނަސްތަރި ހަސަން ޝިމާޒް މުހައްމަދު ސުވާދުގެ މައްޗަށެވެ. އެ ދެ މީހުންގެ މައްޗަށް ކުށް ސާބިތުނުވާ ކަމަށް ކްރިމިނަލް ކޯޓުން ހުކުމްކުރީ ނޮވެމްބަރު، 2014 ގަ އެވެ.\nއެ މައްސަލަ ދައުލަތުން ހައި ކޯޓުގައި އިސްތިއުނާފް ކޮށްފައިވަނީ އޭގެ އަހަރަކަށް ވުރެ ގިނަ ދުވަސް ފަހުން ޑިސެމްބަރު، 2015 ގައި ކަމަށް ވާތީ އެ މައްސަލަ އިޖުރާއީ ނުކުތާއެއްގެ ގޮތުގައި ޝަހުމްގެ ވަކީލުން ހައި ކޯޓުގައި މިއަދު ފާހަގަކުރި އެވެ.\nޝަހުމްގެ ވަކީލް ވިދާޅުވީ އިސްތިއުނާފް މުއްދަތު ހަމަވި ފަހުން އެ މައްސަލަ އިސްތިއުނާފް ކޮށްފައިވާތީ، ހައި ކޯޓުން މައުޟޫއީ ގޮތުން ބެލުމުގެ ކުރިން އިޖްރާއީ ގޮތުން އެކަމުގައި ގޮތެއް ނިންމަން ޖެހޭނެ ކަމަށެވެ. އެ މައްސަލަ ދަށު ކޯޓުން ނިމުނުއިރު އިސްތިއުނާފްގެ މުއްދަތަކީ 90 ދުވަސް ކަން ފާހަގަ ކުރައްވައި، ދިފާއީ ވަކީލް ވިދާޅުވީ، ދައުލަތުން އިސްތިއުނާފްކުރީ އެ މުއްދަތު ހަމަވިތާ ވެސް 500 ދުވަސް ފަހުން ކަމަށެވެ.\nރައްދުގައި ދައުލަތުން ބުނީ އެ މައްސަލަ އިސްތިއުނާފް ކުރުން ލަސްވީ ކްރިމިނަލް ކޯޓުން އެ މައްސަލަ ނިމުނު ގޮތުގެ ރިޕޯޓާއި ޚުލާސާ ރިޕޯޓް ދޫކުރުން ލަސްވުމުން ކަމަށެވެ. އެ މައްސަލަ ކްރިމިނަލް ކޯޓުން ނިންމިއިރު ދައުލަތަށް ދޫކުރީ ހަމައެކަނި ހުކުމުގެ އިބާރާތް ކަމަށާއި އެހެންވެ، ޖެހިގެން އައި ދުވަހު އެ މައްސަލަ ނިމުނު ގޮތުގެ ރިޕޯޓް ހޯދަން އެ ކޯޓުގައި އެދިފައިވާނެ ކަމަށް ދައުލަތުން ބުންޏެވެ. އެކަމަކު އެ ރިޕޯޓް އެ ކޯޓުން ދޫކުރީ އޭގެ އަހަރެއް ފަހުން، ޑިސެމްބަރު، 2015 ގައި ކަމަށް ދައުލަތުން ބުންޏެވެ.\nރިޕޯޓް ލިބުމާ އެކު، އޭރު އިސްތިއުނާފް މުއްދަތުގެ ގޮތުގައި އޮތް 10 ދުވަސް ތެރޭގައި އެ މައްސަލަ ހައި ކޯޓަށް ހުށަހަޅާފައި ވާނެ ކަމަށް ދައުލަތުން ބުންޏެވެ.\nޝަހުމްގެ ވަކީލް ވިދާޅުވީ ރިޕޯޓް ލިބުން ލަސްވާ ހާލަތްތަކުގައި، ރިޕޯޓް ލިބުމުން އިސްތިއުނާފް ކުރާނެ ކަން އަންގައި ޕްރޮސެކިއުޓާ ޖެނެރަލްގެ އޮފީހުން ހައި ކޯޓަށް ދުރާލާ އެންގުމަކީ އެ އޮފީހުން ކުރަމުން އަންނަ ކަމެއް ކަމަށެވެ. އަދި ދާދި ފަހުން ސުޕްރީމް ކޯޓުން ނިންމި ދީބާޖާ އިންވެސްޓްމަންޓްގެ މައްސަލާގައި ވެސް، އިސްތިއުނާފް މުއްދަތު ހަމަވާ ފަހުން ހައި ކޯޓަށް މައްސަލަ ބަލައިގަތުމާ ބެހޭގޮތުން ކަންތައްތަކެއް ފާހަގަ ކޮށްފައިވާ ކަން އެ ވަކީލް ފާހަގަކުރި އެވެ. އެ ހުކުމުގައި ބުނާ ހާލަތްތަކުގެ ތެރެއިން އެ މައްސަލަ ފެތެނީ ކޮން ހާލަތަކަށް ކަން ދައުލަތުން ބުނެދޭން ޖެހޭނެ ކަމަށް އޭނާ ވިދާޅުވި އެވެ.\nޖަވާބުގައި ދައުލަތުން ބުނީ އިސްތިއުނާފް މުއްދަތު ހަމަވާފަހުން މައްސަލަ ބަލައިގަތުމުގައި މަގްބޫލު އުޒުރެއް އޮތީ ކަމަށް ބެލެވޭނީ ހަމައެކަނި ދީބާޖާ މައްސަލާގައި ސުޕްރީމް ކޯޓުން ކުރި ހުކުމުގައި ބުނާ ހާލަތްތައް އެކަނި ނޫން ކަމަށެވެ. އަދި ދީބާޖާ މައްސަލާގައި މަގްބޫލު އުޒުރެއް ނެތް ކަމަށް ސުޕްރީމް ކޯޓުން ނިންމީ އެ މައްސަލަ އިސްތިއުނާފް ކުރުމުގައި އެޓާނީ ޖެނެރަލްގެ އޮފީހުގެ ވަކީލެއްގެ އިހުމާލެއް އޮތުމުން އެކަމުގެ މައްޗަށް ވެސް ބިނާކޮށް ކަމަށާއި އެކަމަކު މި މައްސަލާގައި އެފަދަ ކަމެއް ނެތް ކަމަށް ދައުލަތުން ބުންޏެވެ.\nދީބާޖާގެ މައްސަލައަކީ މަދަނީ މައްސަލައެއް ކަން ފާހަގަކޮށް، ދައުލަތުން ބުނީ އެ މައްސަލައަކީ ޖިނާއީ މައްސަލަތަކުގެ ތެރެއިން ވެސް އެންމެ މަތީ ދަރަޖައިގެ ކުށުގެ މައްސަލައެއް ކަމަށެވެ. އެހެންވެ، އެފަދަ މައްސަލައެއް އިސްތިއުނާފް ކުރުމުގެ ކުރިން އެ އޮފީހުން ބަލަންޖެހޭ ކަންތައްތަކެއް ހުންނަ ކަމަށާއި އެކަންކަން ނުކުރެވުނީ ދަށު ކޯޓުން މައްސަލަ ނިމުނު ގޮތުގެ ރިޕޯޓް ނުދީ އޮތުމުން ކަމަށް ދައުލަތުން ބުންޏެވެ. އަދި އެ މައްސަލަ ހައި ކޯޓަށް ހުށަހަޅާފައިވަނީ އިސްތިއުނާފް މުއްދަތު ހަމަވިފަހުން އެ މައްސަލަ ހުށަހެޅުމުގެ ހުއްދަ ހައި ކޯޓުން ދިނުމުން ކަމަށް ވެސް ދައުލަތުން ބުންޏެވެ.\nއެކަމާ ގުޅިގެން ދެ ފަރާތުގެ ވާހަކަތަކަށް ފަހު، އެ މައްސަލަ ބައްލަވާ ފަނޑިޔާރުންގެ ބެންޗުގެ ރިޔާސަތު ބަލަހައްޓަވާ ފަނޑިޔާރު މުހައްމަދު ނިޔާޒް ވިދާޅުވީ މުއްދަތު ހަމަވުމަށް ފަހު އިސްތިއުނާފް ކުރުމަށް މަގްބޫލު ސަބަބެއް އޮތްތޯ ބެލުމުގައި މައްސަލައިގެ ބާވަތަށާއި މައްސަލާގެ ސީރިއަސް ކަމަށް ބަލަންޖެހޭ ކަމަށެވެ.\nއެއީ މަރުގެ މައްސަލައެއް ކަން ފާހަގަ ކުރައްވައި، ފަނޑިޔާރު ނިޔާޒް ވިދާޅުވީ ދިރިހުރުމުގެ ހައްގަކީ ކޮންމެ މީހަކަށް ވެސް ގާނޫނު އަސާސީން ދޭ ހައްގެއް ކަމަށްވާތީ، ކުށެއް ނެތި މީހަކު މަރާލެވޭ މައްސަލަތަކުގައި ތުހުމަތު ކުރެވޭ ފަރާތުގެ ހައްގުގެ އިތުރުން މަރުވި މީހާގެ ހައްގުތަކެއް ވެސް އޮންނާނެ ކަމަށެވެ.\nމުއްދަތު ހަމަވުމަށް ފަހު އިސްތިއުނާފް ކުރަން މަގްބޫލު އުޒުރެއް އޮތްތޯ ބެލުމާ ބެހޭގޮތުން ސުޕްރީމް ކޯޓުގެ ހުކުމެއް އޮތްއިރު، ފަނޑިޔާރުންގެ ތަގްދީރީ ބާރުގެ ތެރެއިން ނިންމާ ނިންމުންތައް އިސްތިއުނާފީ ކޯޓުތަކަށް ރިވިއު ނުކުރެވޭނެ ކަމަށް ބުނާ ސުޕްރީމް ކޯޓުގެ އެހެން ހުކުމެއް ވެސް އެބައޮތް ކަމަށް ފަނޑިޔާރު ނިޔާޒް ވިދާޅުވި އެވެ.\nއެކަންކަން ފާހަގަ ކުރައްވައި، ފަނޑިޔާރު ނިޔާޒް ވިދާޅުވީ އެ މައްސަލަ ހައި ކޯޓުން ބެލުމާ މެދު ދެން އޮންނަ އަޑުއެހުމެއްގައި ގޮތެއް ނިންމަވާނެ ކަމަށެވެ.\nއެ މައްސަލަ ބައްލަވަނީ ފަނޑިޔާރު ނިޔާޒްގެ އިތުރުން ފަނޑިޔާރު ޝުއައިބު ހުސައިން ޒަކަރިއްޔާ އާއި ފަނޑިޔާރު ހުސައިން ޝަހީދެވެ.\nއަހުސަންގެ މަރުގެ ދައުވާލިބޭ ދެ މީހުންގެ ތެރެއިން ޝަހުމް މިހާރު ވެސް ގެންދަނީ އެހެން މައްސަލައެއްގައި އުމުރު ދުވަހުގެ ޖަލު ހުކުމެއް ތަންފީޒު ކުރަމުންނެވެ. އެއީ 2010 ވަނަ އަހަރު މާލޭގައި ފުޓްބޯޅަ މެޗެއް ހިނގި ތަނެއްގައި ހިންގި ހަމަނުޖެހުންތަކެއްގައި މ. ބިއުޓީ ފްލާވާ މުހައްމަދު ހުސައިނަށް ތޫނު އެއްޗަކުން ހަމަލާދީ މަރާލި މައްސަލާގައި ޝަހުމްގެ މައްޗަށް ކުރި ޓެރަރިޒަމްގެ ދައުވާ ސާބިތުވުމުންނެވެ.\nއިތުރު ލިޔުންތައް ހައި ކޯޓް މީހުން މެރުން އިބްރާހިމް ޝަހުމް އަހުސަންގެ މަރު


vnews - Sara aai Sushanth ulhenee rattehi vegenbaa?\nސާރާ އާއި ސުޝާންތް އުޅެނީ ރައްޓެހިވެގެންބާ؟\nސައިފް އަލީ ޚާން އަދި އަމްރިތާ ސިންގްގެ ދޮށީ ދަރިފުޅު ސާރާ އަލީ ޚާން ބޮލީވުޑަށް ނިކުތީ މިދިޔަ އަހަރުގެ ފިލްމު ކެދަރްނާތް އިންނެވެ. ލޯބީގެ އެ ފިލްމު ސާރާ ކުޅުނީ ސުޝާންތް ސިންގް ރާޖްޕޫތާއެކީގަ އެވެ.\nފަހުގެ ރިޕޯޓްތައް ބުނަމުންދަނީ ސުޝާންތާއި ސާރާ މިހާރު އުޅެނީ ލޯބީގެ ގޮތުން ގުޅިގެން ކަމަށެވެ. އެގޮތުން މި ދެމީހުން ވަރަށް ގިނައިން އެކަކު އަނެކެއްގެ ގެއަށްދާ ކަމަށާ ސާރާ ގެއަށް ލާން އަދި ޖިމަށް ލާން ސުޝާންތް ވަރަށް ގިނައިންދާ ކަމަށްވެސް އިންޑިއާގެ ނޫސްތަކުން ދަނީ ރިޕޯޓް ކުރަމުންނެވެ.\nދާދިފަހުން ސާރާ ވަނީ ދެހެރާދުންއަށް އޭނަ ކުރި ދަތުރެއްވެސް ކުރުކޮށްލާފަ ސުޝާންތްގެ އުފަން ދުވަހާ ދިމާކޮށް އެނބުރި މުމްބާއީއަށް އައިސްފަ އެވެ. އަދި ކޭކެއް ހިފައިގެން ސުޝާންތްގެ އުފަން ދުވަސް ފާހަގަކުރަން އެރޭ ސާރާ އެގެއަށް ދިޔަ ކަމަށްވެސް ރިޕޯޓްތައް ދަނީ ބުނަމުންނެވެ.\nމިކަމާ ގުޅިގެން އަދި މިދެތަރިންވެސް ވަކި އެއްޗެއް ބުނެފައި ނުވާއިރު، ދެމީހުންނަކީވެސް ފިލްމީ ދާއިރާގައި ވަރަށް އަވަދިނެތި އުޅޭ ދެމީހުންނެވެ.\nއެގޮތުން ސުޝާންތް ދެން އެންމެ އަވަހަށް ބޮޑު ސްކްރީނުން ފެންނާނީ ފިލްމް ސޮންޗިރިޔާއިން ޑާކޫއެއްގެ ރޯލުންނެވެ. އަދި ސާރާ، ވަރުން ދަވަން އާއެކު ކޫލީ ނަމްބަރު ވަންގެ ދެވަނަ ފިލްމަށް ސޮއި ކޮށްފައިވާ ކަމަށްވެސް މިހާރު ވަނީ އަޑުފެތުރިފަ އެވެ.


Fazeena ge mi report: Mi dhiya aharu ge evvana | Mihaaru\nކުރީގެ ރައީސް ޔާމީންގެ ދެކަނބަލުން: އެންމެ ފަހު ވަގުތާ ޖެހެންދެން ވެސް ހަގީގަތެއް ގަބޫލެއްނުކުރެއްވި\n01 ޖެނުއަރީ 2019 - 12:06 44 comments\nއާންމު ހަބަރުތަކުގެ އިތުރުން، ތަފްސީލީ ރިޕޯޓްތަކަށް "މިހާރު"ން އަބަދުވެސް ސަމާލުކަން ދެ އެވެ. ހަބަރުތަކަށް ވުރެ، އިތުރު މައުލޫމާތާއި އިންޓަވިއުތަކާއި ދިރާސާތަކުގެ މައްޗަށް ބިނާކޮށްފައި "މިހާރު"ގެ ޒުވާން ލިއުންތެރިން ލިޔާ ރިޕޯޓްތަކަށް ކިއުންތެރިންގެ ޝައުގުވެރިކަން ވެސް ބޮޑެވެ. މިދިއަ އަހަރު އެންމެ ގިނަ ބަޔަކު ކީ ލިއުން ކަމަށް ވާ "ރައީސް ޔާމީނަށް ނާކާމިޔާބުވި ހަގީގަތް"، މި ރިޕޯޓަކީ އޭގެ މިސާލެކެވެ.\nރިޔާސީ އިންތިހާބުގެ ކުރިން ކުރީގެ ރައީސް އަބްދުﷲ ޔާމީނާއި އެމަނިކުފާނުގެ ސަރުކާރާ ބެހޭ ގޮތުން އެތައް ހާސް ލިއުމެއް "މިހާރު"ގައި ވެސް ޖަހާފައިވެ އެވެ. މިދިއަ ފަސް އަހަރު، ހާއްސަކޮށް މިދިއަ އަހަރު، ނޫސްވެރިންގެ މަސައްކަތް ބުރަވެފައި، އޮތް ބިރު ވެސް ބޮޑެވެ.\nއިންތިހާބު ނިމުނުތާ ދެ ދުވަހުގެ ތެރޭގައި، އެސިސްޓެންޓް އެޑިޓަރު ފަޒީނާ އަހުމަދު ތައްޔާރުކުރި ރިޕޯޓް ކިއުންތެރިންގެ ސަމާލުކަން އަތުލައިގަތީ އޭގައި އާ މައުލޫމާތުތަކެއް ހުރެގެންނެއް ނޫނެވެ. އެކަމަކު ޔާމީންގެ ވެރިކަމުގައި ފެނުނު މައްސަލަތަކުގެ ކުރު ތަފުސީލު އެހާ ރީތިކޮށް، އަދި ވަގުތާއި ހާލަތާ ގުޅޭ ގޮތަށް ލިއުމުންނެވެ.\nމި ރިޕޯޓް ފަށާފައި އޮތީ ޔާމީނަށް ތައުރީފްގެ ބަސްތަކުންނެވެ. އެކަކަށް ވެސް ދެބަސްނުވެވޭނެ ހަގީގަތެވެ: ތަރައްގީގެ މަޝްރޫއުތަކެވެ.\n"އެއްވެސް މީހަކު ދެބަހެއް ނުވާނެ އެވެ؛ ތަރައްގީ ގެންނެވުމުގައި ރައީސް އަބްދުﷲ ޔާމީނަކީ ނަމޫނާއެކެވެ. އޭގެ ކުރިން ރާއްޖޭގެ އެއްވެސް ރައީސެއްގެ ފަސް އަހަރުގެ ދައުރުގައި ހިންގާފައި ނުވާ ފަދަ ގިނަ އަދި ބިިޔަ އެތައް މަޝްރޫއުތަކެއް ކުރިޔަށް ދިޔަ އެވެ. ބްރިޖާއި އެއާޕޯޓާއި ދަރުމަވަންތަ ހޮސްޕިޓަލާއި ރަށްރަށުގެ ބަނދަރާއި މަގުހެދުމާއި ނަރުދަމާ އެޅުން ފަދަ މަޝްރޫއުތަކާ ގުޅުވައި، ރައީސް ޔާމީންގެ ނަންފުޅު، ކޮންމެ ގޮތެއް ވިޔަސް، ތާރީޚުގައި ލިޔެވިއްޖެ އެވެ. ދިވެހިން އެ ހަގީގަތް ގަބޫލުކުރެ އެވެ،" ރިޕޯޓް ފަށާފައިވެ އެވެ.\nރައީސް އިބްރާހިމް މުހައްމަދު ސޯލިހު، "މިހާރު" ނިއުސް ރޫމްގައި\nމިދިއަ ދެ އަހަރުގެ ތެރޭގައި "މިހާރު"ގެ ނޫސްވެރިން ވަނީ ވަރަށް ބުރަކޮށް މަސައްކަތްކޮށްފަ އެވެ. ނޫސްވެރިންގެ އެވްރެޖް އުމުރު އުޅެނީ 30 އަހަރަށް ވުރެ ދަށުގަ އެވެ. އެކަމަކު ލިއުންތެރިކަމުގައި އެ ނޫސްވެރިންގެ ހުނަރު ފާހަގަކުރެވެ އެވެ. އެހެންކަމުން "މިހާރު" ގެ ކަވަރޭޖް ހަމައެކަނި އޮންނަނީ އާންމު ހަބަރުތަކަށް އެކަންޏެއް ނޫނެވެ. އެހެން ދާއިރާތަކުން ރިޕޯޓާއި ފީޗާ ލިއުމުގައި ވެސް އެ ޓީމު އަންނަނީ ތަޖުރިބާ ހޯދަމުން، ކިއުންތެރިންނަށް މައުލޫމާތު ފޯރުކޮށްދެމުންނެވެ. އެއިން ކޮންމެ ލިއުމެއް، ދުވާލަކު އެތައް ހާސް ބަޔަކު ކިޔަ އެވެ.\nކުރީގެ ރައީސް ޔާމީނާ ބެހޭ ގޮތުން ފަޒީނާ ލިއުނު ރިޕޯޓް\n1: މަގުބޫލްކަމުގެ ގޮތުން މިދިއަ އަހަރުގެ ވަނަ\n100،259: ރިޕޯޓް ބެލި މީހުންގެ އަދަދު\n344: ރިޕޯޓާ އެކު ޝާއިއުކުރި ކިއުންތެރިންގެ ކޮމެންޓުގެ އަދަދު\nއިދިކޮޅު ރިޔާސީ ކެންޑިޑޭޓްގެ ހައިސިއްޔަތުން ރައީސް އިބްރާހިމް މުހައްމަދު ސޯލިހުއާ "މިހާރު"ގެ ފަރާތުން ފަޒީނާ އިންޓަވިއުކުރަނީ\nޔާމީނަށް އެ ތައުރީފް ލިބިވަޑައިގަތަސް، އަދި އެ ތައުރީފްގެ ތެރޭގައި އެމަނިކުފާނާއި ޕީޕީއެމްގެ ވެރިންގެ ލޯފުޅު މެރިފައި ވިޔަސް، ރިޕޯޓުގައި ދެން ކިޔައިދީފައި ވަނީ ރިޔާސީ އިންތިހާބު ގެއްލުމުގެ މައިގަނޑު ސަބަބުތަކެވެ. އެންމެ ކުރީގައި އުޅެނީ ކޮރަޕްޝަނާއި އަނިޔާވެރިކަމެވެ.\n"ދައުލަތުގެ ތެރޭގައި ވައްކަމާއި ކޮރަޕްޝަން އާއްމުވުމެވެ. ގަބޫލުނުކުރެވޭ މިންވަރަށް ރައްޔިތުންނަށް އަނިޔާވެރިވުމެވެ. ތަފާތު ކުރުންތަކާއި ބިރު ދެއްކުންތަކާއި ބޭއިންސާފުން ކަންކަން ކުރުމެވެ. ނުހައްގުން މީހުން ޖަލަށް ލުމެވެ. މުއައްސަސާތަކުގެ މިނިވަންކަން ނެތި އަދުލު އިންސާފުގެ ދޮރުތައް ބަންދުކުރުމެވެ. ގާނޫނުއަސާސީން ކަށަވަރު ކޮށްދީފައިވާ ހައްގުތައް ނިގުޅައިގަތުމެވެ. މި ކަންކަމަށް ދައުލަތް ޖަވާބުދާރީ ކުރުވޭނެ މަގުތައް ވެސް ބަންދު ކުރުމެވެ. ގާނޫނާ ޚިލާފަށް މެމްބަރުންތަކެއްގެ ގޮނޑި ގެއްލުވާލުމެވެ. މަޖިލީހުގައި ތަޅު އެޅުވުމެވެ،" ފަޒީނާ ލިއެފައިވެ އެވެ.\nއެކަމަކު ހުރިހާ ބާރެއް މުށުތެރެއަށް ލައްވައިގެން ވެރިކަން ކުރެއްވި ޔާމީނަށް އެ މަންޒަރުތަކެއް ފެނިވަޑައެއް ނުގަތެވެ. ރިޕޯޓް ކުރިއަށް ގެންދަމުން ލިއުންތެރިޔާ ބުނެފައިވާ ގޮތަށް "މިއިން އެއްވެސް ތުހުމަތެއް ގަބޫލުފުޅު ކުރައްވާ ކަށް ރައީސް ޔާމީން ބޭނުންފުޅެއް ނުވި އެވެ".\n"ވޯޓާ ކުރިމަތިލެއްވިއިރު ވެސް ސިޔާސީ ގޮތުން އެމަނިކުފާނަށް ބިރުހީވާ އެންމެން "ގާނޫނީ ބަންދަށް" ފައްތާލެއްވުމުގެ ސިލްސިލާ ނިންމައެއް ނުލައްވަ އެވެ،" ކަން ހިނގި ގޮތް ތެދަށް، އެ ރިޕޯޓްގައި ވެ އެވެ.\nޔާމީނުގެ ބަލިފަޔަކީ އެ އެވެ. އެމަނިކުފާނަށް ވިސްނައިދެވޭނެ އެހެން އެއްވެސް މީހަކު ނެތެވެ. ޔާމީން އަބަދުވެސް ނަމޫނާއަކަށް ނެންގެވީ އަނިޔާވެރިކަމާއި ހިޔާނާތުގެ ބޮޑެތި ލީޑަރުންނެވެ. ވެރިކަމުގެ ފަސް އަހަރު އެކަން އޮތީ ފެންނާށެވެ. މިސާލަކަށް ސްރީ ލަންކާގެ ކުރީގެ ރައީސް މަހިންދަ ރާޖަޕަކްސަ އާއި މެލޭޝިއާގެ ކުރީގެ ބޮޑުވަޒީރު ނަޖީބު ރައްޒާގެވެ.\nސްރީ ލަންކާގައި 2015 ގައި އޮތް ރިޔާސީ އިންތިހާބު ރާޖަޕަކްސަ ކާމިޔާބުކުރައްވާނެ ކަމަށް ބަލައި، ޔާމީންގެ ސަރުކާރުން އޮތީ އޭނާ އަނެއް ދުވަހު ރާއްޖެ ގެނެސް މަރުހަބާ ކިޔަން އާރަށުގައި ހަވާ ވެސް އަރުވާ ގޮތަށެވެ. އެ ގައުމުގެ ގިނަ ބަޔަކު ތިބީ އަނިޔާ އާއި ހިޔާނާތަށް ފުރަގަސްދީގެންކަން ޔާމީނާއި އެމަނިކުފާނުގެ އަރިސް ބޭފުޅުންނަކަށް އެނގިވަޑައެއް ނުގަތެވެ.\nނަޖީބުގެ ބާރު ކިތައްމެ ގަދަޔަސް، އަދި ރާއްޖެއެކޭ އެއްގޮތަށް މެލޭޝިއާގައި ވެސް ސަރުކާރާ ދެކޮޅަށް ބޮޑެތި މުޒާހަރާތައްކޮށް، ރައްޔިތުންގެ ޝުއޫރު ދެއްކޭނެ ޖާގަ ނެތަސް، ގިނަ ބަޔަކު ތިބީ އޭނާގެ ބޮޑު ހިޔާނާތާ ދެކޮޅަށްކަން އެނގުނީ ވޯޓުންނެވެ. ނަޖީބުގެ އަމިއްލަ އެކައުންޓްތަކުގައި 700 މިލިއަން ޑޮލަރަށް ވުރެ ގިނަ ފައިސާ ހުރިކަން ފަޅާއެރުމުން، ޔާމީނެކޭ އެއްގޮތަށް، އޭނާ ވެސް އެކަން ދިފާއުކުރެއްވި އެވެ.\nކޮރަޕްޝަންގެ ފައިދާ ލިބޭ މީހުންނާއި ދެ ލޯ މަރާލައިފައި ނަމަވެސް ތިމާ ސަޕޯޓްކުރާ ބަޔަކަށް ތައުރީފްކުރާ މީހުން އުޅޭނެ އެވެ. އެކަމަކު އެއީ އާބާދީގެ މަޖޯރިޓީއެއް ނޫނެވެ. އެކަން ރިޔާސީ އިންތިހާބުން ޔާމީނަށާއި ޕީޕީއެމްގެ އިތުރުން ހުރިހާ ދިވެހިންނަށް ވެސް އެ އޮތީ ފެންނާށެވެ.\nއެކަމަކު އިންތިހާބުގެ ވޯޓާ ހަމައަށް ދިޔަ އިރު ވެސް ޔާމީން ހުންނެވީ އެ ހަރުކަށިކަމާއި ގޮތްދޫނުކުރެއްވުމުގަ އެވެ. ފަޒީނާގެ ރިޕޯޓްގައި ބުނެފައިވާ ގޮތަށް، ޔާމީން "ހަނދުމަފުޅު ނެތުނު ކަމަކީ ގިނަ ދިވެހިންނަކީ އަނިޔާ ތަހައްމަލް ކުރަން ބޭނުން ނުވާ އަދި އެހެން މީހުންނަށް ވެސް އަނިޔާ ލިބޭ މަންޒަރު ބަލާނެ ބައެއް ނޫން ކަމެވެ."\nއިދިކޮޅު އިއްތިހާދުން ރައްޔިތުންނަށް ވިއްކީ ކޮރަޕްޝަނާއި އަނިޔާއާ ދެކޮޅުވުމުގެ ވާހަކަ އެވެ. ނަމަވެސް އިންތިހާބުން ބަލިވުމުން ވެސް ޔާމީނާއި ޕީޕީއެމްގެ އިސް ބޭފުޅުން އެކަމެއް ގަބޫލެއްނުކުރައްވަ އެވެ. އަނިޔާ އާއި ކޮރަޕްޝަނާ މެދު "އެއީ، ހައްތާ ވެސް ތުހުމަތޭ. ސާބިތެއް ނުވެޔޭ،"، ކެލާ ދާއިރާގެ މެމްބަރު އަލީ އާރިފް ވިދާޅުވި ވިދާޅުވުން ރިޕޯޓްގައި ގެނެސްދީފައި އޮތީ، ޕީޕީއެމުން އޭރު ވެސް ގޮތްދޫނުކުރާކަން ބުނެދިނުމުގެ ގޮތުންނެވެ.\n"ރައީސް ޔާމީނާއި އެމަނިކުފާނުގެ އަރިހުގައި ތިއްބެވި ބޭފުޅުން ގަބޫލު ނުކުރެއްވިއަސް ހަގީގަތަކީ މިއީ އެވެ. ކެތްތެރިކަން އިސްކޮށް ދިވެހިން ނަގައިދިނީ ފިލާވަޅެކެވެ. ރައްޔިތުން ނޫނެކޭ ބުނީ އަނިޔާ އާއި ބޭއިންސާފަށެވެ. 'ކޮންކްރީޓް ތަރައްގީއަކަށް' ނޫނެވެ،" ރިޕޯޓް ނިންމާލަމުން، ފަޒީނާ ލިއުނެވެ.\nލައްކައަކަށް ވުރެ ގިނަ ކިއުންތެރިންގެ ޝައުގުވެރިކަން މި ރިޕޯޓަށް ލިބުނީ، ކުރިން ބުނިހެން، މާޒީގެ ކަންކަން ހުލާސާކޮށް، ވަގުތާއި ހާލަތަށް ބަލައިގެން ލިއެފައިވާލެއް ރީތިކަމުންނެވެ. ކޮންމެ ކަމެއްގައި ވެސް ހިޔާލު ތަފާތުވާ މީހުން ތިބޭނެ އެވެ. އެކަން އެންމެ ބޮޑަށް ގަބޫލުކުރާނީ ނޫސްވެރިންނެވެ. އެހެންކަމުން ފަޒީނާގެ ރިޕޯޓަށް 300 އަށް ވުރެ ގިނަ ކޮމެންޓް ޝާއިއުކުރި އިރު (ކޮމެންޓް ކުރުމުގެ ގައިޑްލައިނަށް ނުފެތޭ އެތައް ކޮމެންޓެއް ހިފަހައްޓާފައިވެ އެވެ.) އޭގެ ތެރޭގައި ޔާމީނަށް ތާއީދުކުރި އެތައް ބަޔަކު ވެސް ތިއްބެވެ.\nޔާމީނަށް ތާއީދުކުރި ދެ ކިއުންތެރިއެއްގެ ބަސް\n"ޔާމީން ނުހޮވުނަސް މަ ތާއީދު ޔާމީން އަށް. މިފަހަރު އިންތިހާބު ކާމިޔާބު ކުރީ ފިކުރީ ހަނގުރާމައެއްކޮށްގެން. އަސްލު ޔާމީން ހިފެހެއްޓީ ޤާނޫނުގައި. ބޭބެ ވެސް ކުށެއް ކޮށްފި ނަމަ އަދަބު ލިބެން ޖެހޭނެ."\nކިއުންތެރިޔާގެ ވާހަކަ އަމާޒުކޮށްފައި އެވަނީ ޔާމީންގެ އެއްބަފާ ބޭބޭފުޅު ކުރީގެ ރައީސް މައުމޫން އަބްދުލްގައްޔޫމް ޖަލަށް ލުމާ ބެހޭ ގޮތުން ރިޕޯޓްގައި އޮތް ވާހަކައަށެވެ.\n"ކޮންމެ މީހަކު ވެސް ބޭނުންވަނީ ތިމާ ބޭނުންވާ ކަންކަން ވަގުތުން ނިންމަން.5އަހަރަށް ކެތްކޮށްލަން ބޭނުންނުވޭ. 30 އަހަރުގެ ވެރިޔާ ނުކުމެ މިކަން ވަގުތުން ނިންމަން ގޮވާ އަމުރު ނެރުނީ. ގާސިމު ވެސް ބުނި ތިމަންމެން އަމުރެއް ނެރުނީމޭ. މަޖިލިސް ތެރެއިން އަމިއްލަ ޕާޓީގެ މީހުން ނެރެ ދެކޮޅަށް މަސައްކަތްކުރުވި. އާޚިރުގައި ގޯސްވަނީ ވެރިމީހާ."\nކިއުންތެރިޔާ ހިޔާލު ފާޅުކޮށްފައި އެވަނީ ފެބްރުއަރީ 1 ގައި ސުޕްރީމް ކޯޓުން ނެރުނު އަމުރަށް ބިނާކޮށެވެ.\nޔާމީނާ ދެކޮޅަށް ހިޔާލު ފާޅުކުރި ދެ ކިއުންތެރިއެއްގެ ބަސް\n"ވަރަށް ފުރިހަމައަށް ރިއަލިޓީ ޗެކްކުރެވިފައިވާ އާޓިކަލްއެއް. ސާބަހޭ ފަޒީނާ އަހުމަދު. ޔާމީން އެއީ އަނިޔާވެރިއެއް. އިންސާފް ޔާމިނާ އަރާ ހަމަކުރާތަން ދެެކެން ވަރަށް ބޭނުން. ނަމަވެސް ތަރައްގީގެ މަސައްކަތުގައި އެއީ ހަމަ ނަމްބަރު 1. އެމަނިކުފާނުގެ މަސައްކަތްތަކަށް ޝުކުރުވެރިވަން. ހިނގާ ދޯ ބަލަމާ އެމްޑީޕީގެ ހިންގުން އަދި ތަރައްގީ އަންނަ ގޮތް. އަދުރޭ އަދި ނިހާނަށް ވަރަށް ވެދުން. އެ ވެސް ގޮޅިން."\n"މިހާ ގޮތް ދޫނުކުރާ ހަރުކަށި ވެރިއެއް ނުދެކެން މި ގައުމުން. ތަރައްޤީ ކިތަންމެހާ ވެސް ފުރިހަމަ. ކުރު މުއްދަތެއްގައި ބޮޑު ޑިވެލޮޕްމަންޓެއް ގެނައި. އެކަމަކު ބާރުގެ ބޭނުން އެ ހިފަނީކީ ގެނައި ޑިވެލޮޕްމަންޓް ބަޔަކު ހަނދާނަށް އަންނަ ވަރަކަށް ނޫން. ބޭނުން ކޮންމެ ކަމެއް ކުރަންވީމަ ގާނޫން ބަދަލުކޮށްލަނީ ހަމައެއް ލަމައެއްނެތި މަޖްލިސް މެޖޯރިޓީ އޮތީތީ. މިފަހަރު މީނަ ހޮވުނު ނަމަ ދިވެހިން ރީތި ގޮތަކަށް އަޅުވެތިކުރީސް."\nއިތުރު ލިޔުންތައް ރައީސް އަބްދުﷲ ޔާމީން މިހާރު ޕީޕީއެމް ކުރީގެ މެމްބަރު އަލީ އާރިފް


Malala Oxford gai degree furihamakoffi | Mihaaru\nމަލާލާ އޮކްސްފޯޑް ޔުނިވަސިޓީގައި ޑިގްރީ ފުރިހަމަކޮށްފި\n19 ޖޫން 2020 - 16:32 13 comments\nއުމުރުން 22 އަހަރުގެ މަލާލާ، ދުނިޔޭގެ އެންމެ ޝަރަފުވެރި ޔުނިވަސިޓީތަކުގެ ތެރޭގައި ހިމެނޭ އޮކްފޯޑްގައި ޑިގްރީ ހާސިލުކުރީ ފިލޯސަޕީ، ޕޮލިޓިކްސް އެންޑް އިކޮނޮމިކްސްގެ ދާއިރާއިންނެވެ. އޭނާ ތައުލީމު ހާސިލުކުރި އެ ޔުނިވަސިޓީގެ ލޭޑީ މާގްރެޓް ހޯލް ކޮލެޖްގަ އެވެ.\nޑިގްރީ ނިންމައިލި ވާހަކަ ޓްވިޓާގައި ހުކުރު ދުވަހު ހިއްސާކުރަމުން މަލާލާ ބުނީ މިއީ ލިބުނު ވަރަށް ބޮޑު އުފަލެއް ކަމަށެވެ. ނަމަވެސް ދެން ކުރާނެ ކަމެއް އަދި ނޭނގޭ ކަމަށް ބުންޏެވެ.\n"މި ވަގުތަށް ދެން އޮންނާނީ ވީހާ ވެސް ގިނައިން ނެޓްފްލިކްސް ބެލުމާއި ކިޔުމާއި ނިދުން." މަލާލާ ބުންޏެވެ.\nއޭނާގެ އެ ޓްވީޓާ ގުޅިގެން ވަރަށް ގިނަ ބަޔަކު މަރުހަބާ އާއި ތަހުނިޔާ ކިޔާފައިވެ އެވެ. މަލާލާ އޮކްސްފޯޑް ޔުނިވަސިޓީއާ ގުޅުނީ 2017 ގަ އެވެ.\nއޭނާ އަށް ދުނިޔޭގެ ސަމާލުކަން ލިބުނީ އަންހެން ކުދިންގެ ތައުލީމަށް އޭނާ ކުރަމުން ދިޔަ މަސައްކަތްތަކާ ގުޅިގެން ތާލިބާނުންގެ ބަޔަކު 2012 ވަނަ އަހަރު ދިން ބަޑީގެ މަރުގެ ހަމަލާއާ އެކީގަ އެވެ. އޭރު މަލާލާގެ އުމުރުން 15 އަހަރެވެ. އެ ހަމަލާއާ ގުޅިގެން ފަރުވާ އަށް އިނގިރޭސިވިލާތަށް އާއިލާއާ އެކު ދިޔަ ގޮތަށް މަލާލާ ދިރިއުޅެނީ އެތަނުގަ އެވެ.\nއަންހެނުންގެ ތައުލީމާއި ދުނިޔޭގެ ސުލްހަ އަށް މަލާލާ އުފުލަމުން ދިޔަ އަޑުތަކާއި އޭނާގެ މަސައްކަތްތައް ފާހަގަކޮށް ނޯބެލް ސުލްހައިގެ އިނާމު ދީފައި ވަނީ 2014 ގަ އެވެ. އެއީ އޭނާގެ އުމުރުން 17 އަހަރުގަ އެވެ. މަލާލާ އަކީ މިހާރު ދުނިޔޭގެ އެންމެ ނުފޫޒު ގަދަ އަންހެނުންގެ ތެރޭގައި ހިމެނޭ ޝަހުސިއްޔަތަކެވެ.\nMalala Oxford University ah\nއިތުރު ލިޔުންތައް އަންހެނުން ތައުލީމް ޕާކިސްތާން އަންހެނުންގެ ހައްގުތައް އަންހެނުން ބާރުވެރިކުރުން އިނގިރޭސިވިލާތް އޮކްސްފޯޑް ޔުނިވަސިޓީ ނޮބެލް ސުލްހައިގެ އިނާމް މަލާލާ ޔޫސުފް ޒައި


SunOnline: Information commissioner ge magaamah4beyfulheh ge nan\nއިންފޮމޭޝަން ކޮމިޝަނަރުގެ މަގާމަށް ހަތަރު ބޭފުޅެއްގެ ނަން\nއާނިފާ ހުސައިން ސިރާޖް 16 Aug 2021, 10:58\nއިންފޮމޭޝަން ކޮމިޝަނަރުގެ މަގާމަށް އައްޔަންކުރުމަށް ހަތަރު ބޭފުޅެއްގެ ނަން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ރައްޔިތުންގެ މަޖިލީހަށް ފޮނުވައިފިއެވެ.\nމިއަދުގެ އެ މަގާމަށް އައްޔަނުކުރުމަށް ރައްޔިތުންގެ މަޖިލީހުގެ ޖަލްސާއަށް ރައީސުލްޖުމްހޫރިއްޔާ ފޮނުވި ހަތަރު ބޭފުޅުންގެ ލިސްޓުގެ އެންމެ ކުރީގައި އޮތީ ކުރީގެ އިކޮނޮމިކް މިނިސްޓްރީގެ ޑެޕިއުޓީ މިނިސްޓަރުގެ މަގާމު އަދާކުރައްވާފައިވާ އަލްއުސްތާޒް ޝިހާމް މުހައްމަދު ވަހީދެވެ. އެ ލިސްޓުގައި ދެން ހިމެނެނީ\nއަލްއުސްތާޒް އަހްމަދު އާހިދު ރަޝީދު، ހ. ގުރުވަ،\nއަޒްލީމާ އަހްމަދު، ދަފްތަރު ރ.ސ. 341/94،\nމަރިޔަމް އަލީމް/ ގ.ދާސްތާނު އެވެ.\nއެ ނަންތައް ދިރާސާކުރުމަށް މަޖިލީހުގެ މިނިވަން މުއައްސަސާތަކާ ބެހޭ ކޮމިޓީއަށް މިހާރު ވަނީ ފޮނުވާފައެވެ.\nމީގެ ކުރިންވެސް އެމަގާމަށް ކުރިމަތިލުމަށް ހުޅުވާލި ފުރުސަތުގައި ކުރިމަތިލި ބޭފުޅުންގެ ތެރޭގައި އަހުމަދު އާހިދު، މުހައްމަދު ޝިހާމް އަދި މަރިޔަމް އަލީމް ހިމެނެއެވެ. އެފަހަރު އެ ތިން ބޭފުޅުންގެ ނަން ރައީސް އިބްރާހިމް މުހައްމަދު ސޯލިހު ވަނީ ރައްޔިތުންގެ މަޖިލީހަށް ފޮނުއްވާފައެވެ.\nނަމަވެސް އެއިން އެއްވެސް ބޭފުޅަކު މަގާމަށް އައްޔަނު ކުރަން މަޖިލީހުން ރުހުންދީފައެއް ނުވެއެވެ. މިފަހަރުވެސް އެ ތިން ބޭފުޅުންގެ ނަން ހިމެނެއެވެ. އާ ނަމަކަށް މަޖިލީހަށް ފޮނުވާފައިވަނީ އަޒްލީމާ އަހުމަދުގެ ނަން އެކަންޏެވެ.\nއިންފޮމޭޝަން ކޮމިޝަނަރުކަމުގެ މަގާމު ހުސްވީ، އޭރު އެ މަގާމުގައި ހުންނެވި ހުސައިން ފިޔާޒު އިސްތިއުފާ ދެއްވުމާ ގުޅިގެންނެވެ. ފިޔާޒް އިސްތިއުފާ ދެއްވީ މިދިޔަ މާޗް މަހުގެ 21 ވަނަ ދުވަހުއެވެ.\nއިންފޮމޭޝަން ކޮމިޝަނަރުގެ މަގަމަށް ކުރިމަތިލާ ފަރާތަކީ އުމުރުން 35 އަހަރު ފުރިފައިވާ ފަރާތަކަށް ވާން ޖެހެއެވެ. އަދި އިސްލާމްދީނުގައި ހައްދެއް ކަނޑައެޅިފައިވާ ކުށެއް ނުވަތަ ހިޔާނާތުގެ ކުށެއް ނުވަތަ ރިޝްވަތުގެ ކުށެއް ކުރިކަން ޝަރީއަތަށް ސާބިތުވެފައިވާ މީހަކު ކަމުގައި ވެގެން ނުވާނެއެވެ.\nއެ ފަރާތަކީ ގާނޫނުއަސާސީ ނުވަތަ ގާނޫނެއްގެ ދަށުން އިންތިހާބުކުރެވޭ ނުވަތަ އައްޔަންކުރެވޭ ސިޔާސީ މަގާމެއް ފުރަމުންދާ މީހަކު ކަމުގައި ވެގެން ނުވާނެ ކަމަށާއި ސިޔާސީ ޕާޓީއެއްގެ މެންބަރަކު ކަމުގައި ނުވަތަ ސިޔާސީ ޕާޓީއެއްގައި ހަރަކާތްތެރިވާ މީހަކު ކަމުގައި ވެގެން ނުވާނެ ކަމަށް ޝަރުތުތައް ބުނެއެވެ.


މަޖިލީހުގެ ހަމަނުޖެހުންތައް ބަލައި އިންސާފު ހޯދައި ދޭނަން: މިނިސްޓަރު – DhiDaily\nމަޖިލީހުގެ ހަމަނުޖެހުންތައް ބަލައި އިންސާފު ހޯދައި ދޭނަން: މިނިސްޓަރު\nމަޖިލީހުގެ ޖަލްސާ ކުރިއަށް ގެންދަން ހުރަސްއެޅޭ ގޮތަށް ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމް އަޑުގަދަ ކުރައްވަން ފެއްޓެވެމުން މަޖިލީހުގެ ރައީސް މުހައްމަދު ނަޝީދު ވަނީ އޭނާގެ ނަން އިއްވައިފަ އެވެ. އެއާއެކު އެމްޑީޕީގެ މެމްބަރުން އޭނާ މަޖިލީހުގެ ތަޅުމުން ބޭރަށް ނެރެން ކުރި މަސައްކަތުގެ ތެރޭގައި ހަމަނުޖެހުން އުފެދި ޝިޔާމަށް އަނިޔާވި އެވެ.\nއެ އަނިޔާގައި އޭނާގެ މޭ ކަށިގަނޑާއި މައިބަދައިގައި ރެނދުލާފައިވާ ކަމަށާއި މައްސަލަ ޕޮލިހަށް ހުށަހަޅާފައިވާ ކަމަށް އިދިކޮޅު ޕީޕީއެމުން ވަނީ ބުނެފަ އެވެ.\nޕީއެސްއެމްގެ ރާއްޖެ މިއަދު ޕްރޮގްރާމްގައި މިނިސްޓަރު އިމްރާން ވިދާޅުވީ މި ސަރުކާރުން އެންމެ މުހިންމު ކަމެއް ދީފައިވާ އެއް ކަމަކީ ދައުލަތުގެ މުއައްސަސާތައް މިނިވަންކަމާއެކު ހިންގުން ކަމަށެވެ. މިނިވަން މުއައްސަސާތައް ހިންގުމުގެ ތެރެއަށް ސަރުކާރުން ނުވަންނާނެ ކަމަށް ވިދާޅުވި އެވެ.\n”އެގޮތުން ފުލުހުން ކަމަށް ވިޔަސް ސިފައިން ކަމުގައި ވިޔަސް އެ މުއައްސަސާތަކުގެ ތެރޭގައި ހިނގަމުންދާ ކަންކަމުގެ ތެރެއަށް އަޅުގަނޑުމެން ވަންނަން ނުޖެހޭ ގޮތަކަށް ގާނޫނީ ބޭރުން ނުވަނުން އެއީ ވަރަށް ބޮޑަށް އަޅުގަނޑުމެން ސަމާލުވެ ތިބި ކަމެއް،“ މިނިސްޓަރު ވިދާޅުވި އެވެ.\n”އެކަންކަމުގައި އަޅަން ޖެހޭ ގާނޫނީ ފިޔަވަޅުއެޅުން އެއީ އަޅުގަނޑު ގަބޫލު ކުރާގޮތުގައި ފުލުހުންގެ މައްޗަށް އޮތް ޒިންމާއެއް. އެހެން ކަމުން އިންސާފުވެރިގޮތުގައި އެ މައްސަލަތައް ބަލައި ތަހުގީގު ކުރެވި އޭގައި ލިބިދޭން ޖެހޭ ހައްގު ކޮންމެ ފަރާތަކަށްވެސް އެންމެ ހައްގު ގޮތުގައި ލިބިދިނުމަށް މަސައްކަތް ކުރުން އަޅުގަނޑުގެ ހިތުން މިއީ އަޅުގަނޑުމެން މިކުރާ މަސައްކަތް،“ މިނިސްޓަރު ވިދާޅުވި އެވެ.\n”އަޅުގަނޑު ގަބޫލު ކުރާގޮތުގައި އެ މައްސަލަތައް އިންސާފުވެރި ގޮތެއްގައި ބެލި ހުރިހާ ފަރާތްތަކަށް އިންސާފު ލިބުމަށް ފުލުހުންގެ ފަރާތުން ކޮށްދޭން ޖެހޭ މަސައްކަތް އަޅުގަނޑުމެން ކުރަމުން ގެންދާނަން.“\nޝިޔާމަށް އަނިޔާވެރިވީ މަޖިލިސްގެ ރައީސް، ރައީސް މުހައްމަދު ނަޝީދު ދެއްވި އޯޑަރުގެ ސަބަބުން ކަމަށް ބުނެ އިއްޔެ ވަނީ ނައިފަރުގައި މުޒާހަރާވެސް ކޮށްފަ އެވެ. އެ މުޒާހަރާގައި ޝިޔާމަށް އިންސާފު ހޯދައި ދިނުމަށް ގޮވާލި އެވެ.\nޝިޔާމަށް އަނިޔާވީ ރޭ ދަންވަރު 1:30 ގައި ބޭއްވި މަޖިލީހުގެ ޖަލްސާގައި އަޑުގަދަ ކުރަން ފެއްޓުމުން އޭނާގެ ނަން އިއްވައި މަޖިލީހުން ނެރުމުގެ ތެރޭގަ އެވެ. އޭނާ އަޑުގަދަ ކުރައްވަން ފެއްޓެވީ ގާނޫނުއަސާސީ އިސްލާހުކުރުމުގެ ބިލުގެ މަސައްކަތް ލަސްވީ މަޖިލީހުގައި ހިމެނޭ އިދިކޮޅު ޕީޕީއެމާއި ޕީއެންސީގެ މެމްބަރުންގެ އެއްބާރުލުން ނުލިބުމުން ކަމަށާއި އެ ދެ ޕާޓީން އަމަލުކުރީ ޒިންމާދާރުކަން ކުޑަކޮޮށް ކަމަށް ވިދާޅުވެ، މަޖިލީހުގެ ރައީސް، ރައީސް މުހައްދަމު ނަޝީދު ވާހަކަފުޅު ދައްކަވަނިކޮށެވެ. ޝިޔާމްގެ ނަން އިއްވުމުން ވެސް އޭނާ މަޖިލީހުގެ ތަޅުމުން ނުކުމެވަޑައިނުގަތުމުން ނަޝީދު ހެއްދެވި ގޮތަކީ ޝިޔާމް ނެރުމަށް އެމްޑީޕީގެ މެމްބަރުންނަށް އެންގެވީ އެވެ. އެއާއެކު، މަޖިލީހުގައި ސުޕަ މެޖޯރިޓީ އޮތް އެމްޑީޕީގެ ގިނަ އަދަދެއްގެ މެމްބަރުން ޝިޔާމް ވަށައިލައި އޭނާ މަޖިލީހުން ނެރުމަށް މަސައްކަތް ފެއްޓެވި އެވެ. މަޖިލީހުގެ ގަވައިދުގައިވާ ގޮތުން، މެމްބަރެއްގެ ނަން ރިޔާސަތުން އިއްވައިފި ނަމަ އެ މެމްބަރަކު މަޖިލީހުން ނެރުމުގައި އިސްކޮށް ހުންނަވާނީ ސާޖަންޓް އެޓް އާމްސް އެވެ. އެކަމަކު، ރޭގެ ޖަލްސާގައި ފެނުނީ ޝިޔާމް ގަދަކަމުން މަޖިލީހުން ނެރުމަށް އެމްޑީޕީގެ މެމްބަރުން އުޅުއްވި ތަނެވެ.\nމި ހަމަނުޖެހުންތަކުގެ ތެރޭގައި ޝިޔާމް މަޖިލީހުގެ ތެރެއަށް ވެއްޓިވަޑައިގެންފައި ވަނިކޮށް، ވީޑިއޯއިން ފެނެ އެވެ. އޭނާގެ ގަމީސް ވެސް ވީދުނެވެ.\nމަޖިލީހުގެ ޖަލްސާގައި ނަން އިއްވާ މެމްބަރުން ނުކުތުމަށް ދެކޮޅު ހަދާނަމަ މީގެ ކުރިން އެ މެމްބަރުން ތަޅުމުން ނެރެމުން އައީ މަޖިލީހުގެ ސެކިއުރިޓީ މެދުވެރިކޮށެވެ. ނަމަވެސް އެ ރޭ ޝިޔާމް މަޖިލީހުން ނެރުމަށް މަޖިލީހުގެ ރައީސް ނަޝީދު މަޖިލީހުގައި ސުޕަ މެޖޯރިޓީ އޮތް އެމްޑީޕީގެ މެމްބަރުންނަށް އެންގެވުމުން އެކަމަށް ވަނީ ފާޑުކިޔުން އަމާޒުވެފަ އެވެ.\nޝިޔާމް މަޖިލީހުގެ ތަޅުމުން ނެރުމުގައި އަމަލުކޮށްފައިވާ ގޮތަށް ސަރުކާރު ކޯލިޝަންގެ އެހެން ޕާޓީތަކުގެ މެމްބަރުންނާއި އަމިއްލަ ބައެއް މެމްބަރުންވެސް ވަނީ ފާޑު ވިދާޅުވެފަ އެވެ. އަދި މަޖިލީހުގެ ތަޅުމުގައިވެސް އެފަދަ ގޮތަކަށް ހަމަނުޖެހުން ހިންގުމުން އެކަމުގައި ޖިނާއީ ތަހުގީގެއް ކުރަން ޖެހޭ ކަމަށް އެ މެމްބަރުން ވިދާޅުވި އެވެ.\nTags: ހޯމް މިނިސްޓަރު އިމްރާން އަބްދުﷲމަޖިލިސްމެމްބަރު އަހްމަދު ޝިޔާމްޕީޕީއެމް


US, Canada gai kudakudhinnah vaaginethey bayyeh jeheny | Mihaaru\nހަތަރު އަހަރުގެ ޒޭވިއާ ޑައުންޓަން އޭނާގެ މަންމައާ އެކު: އޭއެފްއެމް ކިޔާ ބައްޔެއްގައި ވާގިނެތޭ ކުދިންގެ އަދަދު އެމެރިކާ އާއި ކެނެޑާގައި ދަނީ އިތުރުވަމުންނެވެ.\nއެމެރިކާ، ކެނެޑާގެ ކުޑަކުދިންނަށް ވާގިނެތޭ ބައްޔެއް ޖެހެނީ\n29 ނޮވެމްބަރ 2018 - 07:35\nމަދުން ނޫނީ ނުފެންނަ، ޕޯލިއޯ ކަހަލަ ބައްޔަކަށް ފަރުވާ ހޯދާތާ ތިން މަހެއްހާ ދުވަސް ފަހުން ޒޭވިއާ ޑައުންޓަން މިހާރު ހުރީ ގޭގަ އެވެ. އޭނާ އަންނަނީ އެނބުރި ސްކޫލަށް ދާން ތައްޔާރުވަމުންނެވެ. އެކަމަކު ކެނެޑާގެ އޮންޓަރިއޯގައި ދިރިއުޅޭ ހަތަރު އަހަރުގެ ޒޭވިއާގެ ދިރިއުޅުން ވަރަށް ބޮޑަށް ބަދަލުވެއްޖެ އެވެ. ޒޭވިއާ ހޮސްޕިޓަލަށް ގެންދިޔަ އިރު އޭނާގެ އާއިލާ އިން ހީކުރީ ވައިރަލް ހުމެއް އައިސްގެން އުޅެނީ ކަމަށެވެ. މިހާރު، އޭނާ އިންނަނީ ފުރޮޅުލީ ގޮނޑިއެއްގަ އެވެ.\nވާގި ނެތުމުގެ ސަބަބުން މި ވަގުތު ނުހިނގުނަސް ޒޭވިއާގެ ޑޮކްޓަރުންނާއި ތެރަޕިސްޓުން ގަބޫލުކުރަނީ އެއީ ވަގުތީ ކަމެއް ކަމަށެވެ. އެހެންވެ އޭނާގެ މައިންބަފައިން ތިބީ، ޒޭވިއާ އަށް އަނެއްކާވެސް ހިނގައި ދުވެ އުޅެވޭނެ ދުވަހެއް އަންނާނެ ކަމުގެ އުއްމީދުގަ އެވެ.\nމައިބަދަ ދުޅަވުމުގެ ސަބަބުން ކުއްލިއަކަށް ގުނަވަންތަކުގެ ބާރު ދަށްވެގެންދާ މި ބައްޔަކީ އެކިއުޓް ފްލެސިޑް މައިލައިޓިސް، ނުވަތަ އޭއެފްއެމް އެވެ. ޕޯލިއޯއާ އެއްގޮތް ބައްޔެއްގެ ގޮތުގައި ސިފަކުރެވިފައިވާ އޭއެފްއެމް އެމެރިކާގެ 116 ކުއްޖަކަށް މި އަހަރު ތެރޭ ޖެހިފައިވާ ކަން އެ ގައުމުގެ ސެންޓާ ފޯ ޑިޒީސް ކޮންޓްރޯލް އެންޑް ޕްރިވެންޝަން (ސީޑީސީ) އިން މި ހަފްތާގައި ވަނީ ޔަގީންކޮށްދީފަ އެވެ.\nއެމެރިކާގެ 31 ސްޓޭޓަކުން މިފަދަ 280 އަށް ވުރެ ގިނަ ކޭސް ސީޑީސީ އަށް މި އަހަރު ރިޕޯޓްކޮށްފައިވާ އިރު މިދިޔަ އަހަރު މި ބަލި ކަށަވަރުވި އަދަދު އުޅުނީ 33ގަ އެވެ. އެއީ 16 ސްޓޭޓަކުންނެވެ. އަދި ކެނެޑާގައި މި އަހަރު މި ބަލި 25 ކުއްޖަކަށް ޖެހުނުކަން ކަށަވަރުވެ، ޝައްކުކުރެވޭ އިތުރު 23 ކުއްޖެއްގެ ކޭސް އެ ގައުމުގެ ޕަބްލިކް ހެލްތު އޭޖެންސީން އަންނަނީ ދިރާސާކުރަމުންނެވެ.\nއޭއެފްއެމް ޖެހެނީ ކީއްވެގެންކަން ހޯދިފައެއް ނުވެ އެވެ. ސީޑީސީ އިން ބުނާގޮތުގައި މި ބަލި ޖެހިފައިވާ މީހުންގެ 90 ޕަސެންޓަށް އެންމެ ފުރަތަމަ ތަޖުރިބާކުރެވިފައިވާ އަލާމާތްތަކަކީ ނޭވާލާން ކުޑަކޮށް އުނދަގޫވުމާއި ވައިރަލް އިންފެކްޝަނަކުން ޖެހޭ ފަދަ ހުމެކެވެ.\nބޮޑެތި މީހުންނަށް ވުރެ ގިނައިން މި ބަލި ޖެހިފައި ވަނީ ކުޑަކުދިންނަށެވެ. އޭގެ ސަބަބެއް ކަމަށް ބެލެވެނީ ކުޑަކުދިންނަށް ވައިރަލް އިންފެކްޝަން ޖެހުން ފަސޭހަވެފައި އާއްމުވުމެވެ. މި ގޮތަށް ބަލިވެފައި ގިނަ މީހުން ރަނގަޅު ވިޔަސް މަދު ބަޔަކަށް އޭއެފްއެމްއާ ކުރިމަތިލާން ޖެހި ވާގިނެތެނީ ކީއްވެގެން ކަމެއް ކަމާ ބެހޭ މާހިރުންނަކަށް ނޭނގެ އެވެ. ސީޑީސީ އިން ބުނާ ގޮތުގައި އެ އޭޖެންސީން ދަނީ އެކަން ހޯދަން މަސައްކަތްކުރަމުންނެވެ.\nއިތުރު ލިޔުންތައް ސިއްހަތު ކުޑަކުދިން ކެނެޑާ އެމެރިކާ


ފުލުހުންނާއި ސިފައިންގެ ބަޖެޓަށް 3.3 ބިލިއަން ރުފިޔާ\nކޮމިޝަނާ އޮފް ޕޮލިސް މުހައްމަދު ހަމީދު (ވ)ގައި އަދި ޗީފް އޮފް ޑިފެންސް ފޯސް މޭޖަ ޖެނަރަލް އަބްދުﷲ ޝަމާލް (ކ)ގައި -- ފޮޓޯ: އަވަސް\nމޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އާއި ދިވެހި ފުލުހުންގެ ހިދުމަތުގެ އަންނަ އަހަރުގެ ބަޖެޓުގެ ގޮތުގައި 3.3 ބިލިއަން ރުފިޔާ ކަނޑައަޅައިފި އެވެ.\nފުލުހުންނާއި އެމްއެންޑީއެފްގެ ބަޖެޓުގެ ގޮތުގައި މި ހިނގާ އަހަރަށް ފާސްކޮށްފައިވަނީ 2.7 ބިލިއަން ރުފިޔާގެ ބަޖެޓެކެވެ. އެމްއެންޑީއެފަށް މިއަހަރު 1.3 ބިލިއަން ރުފިޔާ އަދި ފުލުހުންނަށް މިއަހަރު 1.5 ބިލިއަން ރުފިޔާ ފާސްކޮށްފައިވެ އެވެ.\nރައްޔިތުންގެ މަޖިލީހަށް މިހރު ހުށަހަޅާފައިވާ ދައުލަތުގެ އަންނަ އަހަރުގެ ބަޖެޓުގައި އެމްއެންޑީއެފް އަށް 1.5 ބިލިއަން ރުފިޔާ ވަނީ ނިންމާފަ އެވެ. އެއީ މިއަހަރަށް ފާސްކުރި ބަޖެޓަށް ވުރެ 268 މިލިއަން ރުފިޔާ އިތުރު އަދަދެކެވެ.\nއެމްއެންޑީއެފްގެ ބަޖެޓުން އަންނަ އަހަރު އެންމެ ބޮޑު ހޭދައެއް ކުރުމަށް ނިންމާފައިވަނީ ލޮޖިސްޓިކް ސަޕޯޓް ހިދުމަތްތަކަށެވެ. އެކަމަށް 665.9 މިލިއަން ރުފިޔާ ހިމަނާފައިވެ އެވެ.\nދައުލަތުގެ އަންނަ އަހަރުގެ ބަޖެޓުގައި ފުލުހުންގެ އިދާރާގެ ބަޖެޓުގެ ގޮތުގައި ހިމަނާފައިވަނީ 1.8 ބިލިއަން ރުފިޔާ އެވެ. އެއީ މިއަހަރަށް ފާސްކުރި ބަޖެޓަށް ވުރެ 306 މިލިއަން ރުފިޔާ އިތުރު އަދަދެކެވެ.\nފުލުހުންގެ ބަޖެޓުން އަންނަ އަހަރު އެންމެ ބޮޑު ހޭދައެއް ކުރުމަށް ނިންމާފައިވަނީ ޑިވިޝަނަލް އޮޕަރޭޝަނަލް ކޮމާންޑަށެވެ. އެގޮތުން އެ ކޮމާންޑަށް 466 މިލިއަން ރުފިޔާ ހިމަނާފައިވެ އެވެ.\nސިފައިންނާއި ފުލުހުންގެ ބަޖެޓު އަންނަ އަހަރު ބޮޑުކުރާއިރު ރާއްޖޭގެ ސަލާމަތީ ހިދުމަތްތަކުގެ މެދުގައި މައުލޫމާތު ބަދަލުކުރުމާއި ގުޅިގެން މަސައްކަތް ކުރުމުގައި ބޮޑެތި މައްސަލަތަކެއް ހުރި ކަމަށް މެއި ހައެއްގެ ހަމަލާއާއި ގުޅިގެން ރައްޔިތުންގެ މަޖިލީހުގެ 241 ކޮމިޓީން ހެދި އިންކުއަރީ ރިޕޯޓްގައި ފާހަގަކޮށްފައިވެ އެވެ. އެ މައްސަލަތައް ހައްލުކުރުމަށް ބައެއް ގާނޫނުތައް އިސްލާހުކުރުމަށާއި ބައެއް ގާނޫނުތައް އަލަށް ހެދުމަށްވެސް ލަފާ ދީފައިވެ އެވެ.


Saif aai Kareena hagu dharifulhah kiyany “Jeh”! | Atoll News\nސައިފް އާއި ކަރީނާ ހަގު ދަރިފުޅަށް ކިޔަނީ “ޖޭހް”!\nޝާއިޢުކުރީ: ފާޠިމަތު ފާޒިހާ ޖުލައި 9, 2021, 13:37\nއިންޑިއާގެ މަޝްހޫރު ފިލްމީ ތަރިން ކަމަށްވާ ކަރީނާ ކަޕޫރާއި ސައިފް އަލީ ހާންގެ ހަގު ދަރިފުޅަށް ނަން ކިޔައިފި ކަމަށް މީޑިއާ ރިޕޯޓުތައް ބުނެފި އެވެ.\nއެ ދެމީހުންގެ ދަރިފުޅަށް މިހާރު އާއިލާތެރޭގައި ގޮވާ އުޅެނީ “ޖޭހް” ގެ ނަމުން ކަމަށް ބުނެ މީޑިއާގައި ރިޕޯޓުކޮށްފައިވެ އެވެ. އެކަމަކު އެ ނަމަކީ ލޯބިން ކިޔާ ނަމެއް ކަމެއް ނުވަތަ އަސްލު ނަން ކަމެއް އަދި ސާފު ނުވާ ކަމަށާއި އެކަމަކު އެ ނަމުން ކުއްޖާއަށް މުހާތަބު ކުރާކަން ކަށަވަރުވެފައިވާ ކަމަށް ބުނެ އެވެ.\nކަރީނާގެ ދޮށީ ދަރިފުޅު ތައިމޫރު އަލީ ހާން އާއި ތަފާތުކޮށް ހަގު ދަރިފުޅު ގެންގުޅެނީ ވަރަށް ފޮރުވައިގެންނެވެ. އެ ކުއްޖާގެ މޫނު ފެންނަ ފޮޓޯއެއްވެސް އަދި މީޑިއާގައި އާންމު ކޮށްފައެއް ނުވެ އެވެ.\nއެކަމަކު ކަރީނާގެ ބައްޕަ ރަންދީރު ކަޕޫރު ވަނީ މީގެ ދެ މަހެއްހާ ދުވަސް ކުރިން ތައިމުރާއި އިތުރު ކުއްޖެއްގެ ފޮޓޯ ޖައްސައި ކޮލާޖު ހަދާފައިވާ ފޮޓޯއެއް އިންސްޓަގްރާމް ކޮށްފައި އެވެ. އަދި އެއީ ކަރީނާގެ ހަގު ދަރިފުޅު ކަމަށް ބުނެފައި ވީނަމަވެސް ފޮޓޯ އަޕްލޯޑު ކުރިތާ ސިކުންތުކޮޅެއްގެ ތެރޭގައި ވަނީ ޑިލީޓް ކޮށްލާފައި އެވެ.\nއެވީ ވަގުތުކޮޅުގެ ތެރޭގައިވެސް ގިނަ ބަޔަކު އޭގެ ސްކްރީން ޝޮޓު ނަގާފައިވުމުން ކުއްޖާ ވަނީ އާންމުންނަށް ފެނިފައި އެވެ. އެ ފޮޓޯ އާންމުވުމުން އެކަމާއި ގުޅޭގޮތުން ސުވާލު ކުރުމުންވެސް އެއީ ހަގު ދަރިފުޅުކަން ކަރީނާ އާއި ސައިފް ޔަގީން ކޮށްދީފައެއް ނުވެ އެވެ.\nކަރީނާ އާއި ސައިފްގެ ދަރިއަކަށް ކިޔާނީ މުސްލިމް ނަމެކެވެ. އެއީ ސައިފްގެ އާއިލާ އަކީ މުސްލިމް އާއިލާއަކަށްވެފައި ތައިމޫރަށް ނަން ކީއިރުވެސް ސައިފް އެގޮތަށް އަމަލުކޮށްފައިވާތީ ކަމަށް ރިޕޯޓުތައް ބުނެ އެވެ.\nއެހެން ކަމުން ގަބޫލު ކުރެވޭގޮތުގައި މީޑިއާގައި އާންމު ކޮށްފައި މިވަނީ އަސްލު ނަން ކަމަކަށް ނުބެލެވެ އެވެ. ބެލެވޭ ގޮތުގައި އެއީ ލޯބިން އެ ކުއްޖާއަށް ކިޔާ ނަމެވެ.


Bayern Ah Treble Kaamiyaabu Kureveyne: Schweinsteiger - Vaguthu\nބަޔާން މިއުނިކް ޓީމްގައި މި ސީޒަންގެ ޖަރުމަނު ލީގާއި ޖަރުމަން ކަޕްގެ އިތުރުން ޗެމްޕިއަންސް ލީގު ވެސް ކާމިޔާބުކުރެވޭނެ ފެންވަރު އެބަހުރި ކަމަަށް އެ ކްލަބުގެ ލެޖެންޑް ބަސްޓިއަން ޝްވައިންސްޓައިގާ ބުނެފިއެވެ.\nކޮރޯނާ ވައިރަހާ ހެދި ގިނަ ދުވަސްތަކެއް ވަންދެން ފުޓްބޯޅަ ހަރަކާތްތައް މެދުކަނޑާލާފައި އޮތުމަށްފަހު މިހާރު އަލުން ފަށާފައިވާއިރު ޔޫރަޕްގެ ބޮޑު ފަސް ލީގުގެ ތެރެއިން އެންމެ ކުރިން ނިންމަން ހިފާފައިވަނީ ޖަރުމަން ލީގެވެ. ޖަރުމަން ލީގް އަލުން ފަށައިގެން މިހާތަނަށް ކޮންމެ ޓީމަކުން ވެސް މަދުވެގެން ދެ މެޗު ކުޅެފައިވާއިރު ގިނަ ޓީމުތަކަށް ބާކީ ދެން އޮތީ އެންމެ ހަ މެޗެވެ.\nލީގުގެ ފަހު މެޗުތަކާ ހަމައަށް އައިސްފައިވާއިރު 10 ޕޮއިންޓްގެ ލީޑަކާއެކު ބަޔާނުން އަންނަނީ ޖެހިޖެހިގެން 8 ވަނަ ލީގް ތަށި ހޯދުމާއި ގާތަށް ޖެހެމުންނެވެ. ލީގުގެ ދެވަނައިގައި އޮތް ވާދަވެރި ބޮރޫޝިޔާ ޑޯޓަމަންޑް އަތުން މިދިޔަ ހަފްތާގައި ހޯދި މުހިއްމު މޮޅާއެކު ބަޔާނަށް ލީގުގެ އައްޑަނަ ލިބުމުގައި މިހާރު ދެން މާ ބޮޑު ހުރަހެއް ނެތެވެ.\nލީގު ގާތްގަނޑަކަށް ކަށަވަރުވެފައިވާ ބަޔާން ވަނީ ޖަރުމަން ކަޕްގެ ސެމީ ފައިނަލަށް ވެސް ދަތުރުކޮށްފައެވެ.\nމީގެ އިތުރުން ޗެމްޕިއަންސް ލީގުގެ ގަދަ ސޯޅައިގެ ފުރަތަމަ ލެގުގައި ރަށުން ބޭރުގައި ކުޅެ ޗެލްސީ އަތުން 3-0 އިން މޮޅުވެފައިވުމުން މުބާރާތުގެ ކުއާޓާ ފައިނަލަށް ދިއުމުގެ ފުރުސަތު އެޓީމަށް ވަރަށް ބޮޑެވެ.\nސީޒަނުގެ ތިން މުބާރާތް ވެސް ކާމިޔާބު ކުރުމުގެ ފުރުސަތު ބަޔާނަށް އޮތްއިރު މިކަން ހާސިލްވެއްޖެނަމަ އެކަން ވެގެންދާނީ އެ ޓީމުން ޓްރެބަލް ކާމިޔާބުކުރާ ދެވަނަ ފަހަރަށެވެ. މީގެ ކުރިން ބަޔާނުން ވަނީ 2013 ވަނަ އަހަރު ޗެމްޕިއަންސް ލީގާއި ޑޮމެސްޓިކް ދެ މުބާރާތް ވެސް ކާމިޔާބުކޮށް ޖަރުމަން ކްލަބްތަކުގެ ތެރެެއިން ޓްރެބަލް ޙާސިލްކުރި ފުރަތަމަ ކްލަބުގެ ޝަރަފް ހޯދައިފައެވެ.\nބަޔާނުން އެންމެ ފަހުން ޓްރެބަލް ނެގިއިރު އެންމެ މުހިއްމު ރޯލެއް އަދާކުރި އެކަކީ މިޑްފީލްޑަރު ބަސްޓިއަން ޝްވައިންސްޓައިގާއެވެ.\nބަޔާނާއެކު 2001 ގައި ޕްރޮފެޝަނަލް ފުޓްބޯޅަ ކެރިއަރު ފަށައި އެޓީމަށް 500 އަށްވުރެ ގިނަ މެޗު ކުޅެދީފައިވާ ޝްވައިންސްޓައިގާ ބުނީ މިސީޒަންގައި ވެސް ބަޔާނަށް ޓްރެބަލް ނެގުމުގައި ހުރަހެއް ނެތް ކަމަށާއި އެ ފެންވަރު އެ ކްލަބުގައި އެބަހުރި ކަމަށް ބުނެފައެވެ.\n"ޔޫރަޕްގެ އެހެން ކްލަބުތަކާ އަޅާ ކިޔާނަމަ ބަޔާނަށް ޓްރެބަލް ނެގިދާނެ. ޗެމްޕިއަންސް ލީގް ވެސް ކާމިޔާބު ކުރެވިދާނެ. ލިވަޕޫލް ވެސް ކަޓައިފި. އެހެންކަމުން ފުރުސަތު ބޮޑު. އަނެއްކޮޅުން ކަޕްގައި ވެސް އަމިއްލަ ދަނޑުގައި ކުޅެން ޖެހޭ މެޗެއް އޮތީ. ސަޕޯޓަރުންނާ ނުލާ ކުޅުނަސް އަމިއްލަ ދަނޑުގައި ކުޅެންޏާ އެ ތަފާތު ދައްކާނެ،" ޝްވައިންސްޓައިގާ ބުންޏެވެ.\nބަޔާންގެ ކޯޗްކަމުން ނިކޯ ކޯވަކް ވަކިކޮށް އެ މަގާމް ހަންސީ ފްލިކްއާ ހަވާލުކުރި ފަހުން އެ ޓީމުން އަންނަނީ ޑޮމެސްޓިކް އަދި ޔޫރަޕްގައިވެސް ރަނގަޅު ނަތީޖާތަކެއް ނެރެމުންނެވެ.


Gayah Vazan Araa Maruvee Selfie Nagan Ulhumuge Therey Gai - Vaguthu\nގަޔަށް ވަޒަން އަރާ މަރުވީ ސެލްފީ ނަގަން އުޅުމުގެ ތެރޭގައި\nސެލްފީ ނެގުމުގެ ތެރޭގައި ދުނިޔޭގެ އެކި ކަންކޮޅުތަކުގައި ވަރަށް ނުރައްކާތެރި ޙާދިސާތައް ހިނގާފައިވެއެވެ. ޚާއްޞަކޮށް، އަވަށްޓެރި އިންޑިޔާއިން މިފަދަ ވަރަށް ގިނަ ޙާދިސާތަކުގެ ވާހަކަ އަޑުއިވިފައިވެއެވެ.\nދާދިފަހުން، އެޤައުމުގެ ވެރިކަން ކުރާ ދިއްލީގެ އިރުދެކުނު ސަރަޙައްދެއްގައި، ފިސްތޯލައަކާއެކު ސެލްފީ ނަގަނިކޮށްވަނީ، ގަޔަށް ވަޒަން އަރާ މީހަކު މަރުވެފައެވެ. ނޫސްތަކުން ބުނާ ގޮތުގައި މި ޙާދިސާގައި މަރުވެފައިވަނީ އުމުރުން 23 އަހަރުގެ ޓީޗަރެކެވެ.\nއިންޑިޔާގެ ނޫސްތަކުން އިތުރަށް ބުނެފައިވާ ގޮތުގައި ޓީޗަރުގެ ގަޔަށް ވަޒަން އަރާފައިވަނީ އޭނާގެ ދެބެންގެ ދެދަރި ކޮއްކޮއަކާއެކު ސެލްފީ ނަގަނިކޮށެވެ. އަދި، ފިސްތޯލަ ޖެހި ކުއްޖާއަކީ އުމުރުނ 18 އަހަރު ނުފުރޭ ފަރާތެއްކަމަށްވެސް ބުނެފައިވެއެވެ.\nއެޤައުމުގެ ފުލުހުން މި މައްސަލަ ތަޙުޤީޤު ކުރަމުންދާއިރު، މި ކުއްޖާ އާއި މި ކުއްޖާގެ ބައްޕައާ ދެކޮޅަށް ފިޔަވަޅު އެޅުމަކީ އެކަށީގެންވާ ކަމެއް ކަމަށް ވެސް ނޫސްތަކުން ބުނެއެވެ.\nސެލްފީ ނެގުމަށް ބޭނުންކުރި ފިސްތޯލައަކީ، ބަޑި ޖެހި ކުއްޖާގެ ބައްޕަ ބޭނުންކުރުމަށް ހުއްދަ ދެވިފައިވާ ބަޑިއެކެވެ.\nމާޗް 10, 2018 16:00\nބަޔަކު ހޭބަލިވީމަ ވާނީ މިހެންނެވެ. ސެލްފީއަކީ މަށަށް އެހާކަމުދާ އެއްޗެއްނޫނެވެ. މީހަކު ލައްވާ އެފަދަ މަންޒަރު ނެގުމުން ރީތިވާނެއެވެ. އެކަމަކު ހަމަބުއްދި ފިލައިދިއުމުން އެކަކަށްވެސް ހެޔޮ ގޮތް ނުވިސްނެނީއެވެ.